
Spre deosebire de celelalte cărți, mesajul este de încurajare să transmiţi 
„Lumina minţii...” oricui ţi-o va cere. Ea a ajutat şi mai poate să ajute pe 
mulți. 








Totuşi, conţinutul acestei cărţi este supus Legilor naţionale şi 
internaţionale privind dreptul de autor. 


În consecință, reproducerea PUBLICĂ fără acordul autorului, 
distribuirea publică neautorizată, în orice mod, vânzarea, postarea 

sancţionată de legea Dreptului de autor. 

SCURT CUVÂNT DE ÎNCEPUT 


“Înţelepciunea cea de sus întâi este curată, apoi paşnică, 
îngăduitoare, ascultătoare, plină de milă şi de roade bune...” 
(Iacov 3,17) 

“Strigă către Mine şi Eu îţi voi răspunde şi îți voi arăta lucruri 
mari şi nepătrunse pe care tu nu le ştii” (leremia 33,3) 


Examenele vin, cu întrebări în suflet, examenele trec lăsând senin sau 
neguri... lar viaţa oricărui tânăr e minunat complicată de clipele de 
aşteptare de dinaintea examenului, a tezelor, a testelor... 

O dată trecute, fiecare din aceste probe ridică alte întrebări peste 
întrebări. Şi tensiunea creşte cu apropierea unui nou examen. 

Tu, tinere, eşti oare chiar atât de neputincios în faţa necunoscutului? 
Nu te grăbi să dai un răspuns, înainte de a citi atent paginile ce urmează... 


x kk 


Partea 1 ă 
DEZLEAGA MINŢII MELE TAINA! 


- cuvânt pe drumul către Tine(ri) - 


Iubite prietene, iată că parcurgi primele file ale unei cărți ce te va face dacă 
nu mai fericit, cel puțin mai liniştit şi mai încrezător. O carte ale cărei pagini sunt 
scrise pentru tine, ca să găseşti răspunsuri la întrebări până acum descurajant 
de grele. Să pornim deci împreună pe drumul răspunsurilor ce-ţi vor deschide 
ochii asupra vieţii, asupra drumului, asupra viitorului tău. 

Vei vedea din această carte că te ajută forțe nebănuite, pe care poate 
nimeni nu te-a învăţat să le foloseşti. 

Eşti nerăbdător să afli totul dintr-o dată? E normal să fie aşa. Dar ca să 
poţi afla ce vei putea deveni, încearcă să răspunzi la câteva întrebări simple, dar, 
vei vedea, cât de dificile! Întrebări care ar suna cam aşa: “Cine sunt eu? Ce pot la 
vârsta mea? La ce visez, ce trebuie să fac ca să îmi ating visul? Nu cumva 
confund imaginația, visul, cu posibilitățile mele reale?!”... 


“Cine sunt eu?” 


Într-o zi părintele a întrebat: 

- Care este, după părerea voastră, cea 
mai importantă dintre toate întrebările 
religioase? 

A primit mai multe răspunsuri: 

- Există Dumnezeu? 

- Cine este Dumnezeu? 

- Care este calea către Dumnezeu? 

- Există viaţă după moarte? 
- Nu, a spus părintele. Cea mai 
importantă întrebare este: cine sunt eu?! 


“Mia plăcut întotdeauna mai mult bobocul plin de 
făgăduinţi decât floarea invoaltă, dorul mai mult decât împlinirea lui, 
progresul mai mult decât realizările, adolescența mai mult decât 
maturitatea” (A. Gide) 


Foarte probabil, prietene, eşti la vârsta adolescenţei sau a tinereții. Depinde 
cum vrei să priveşti problema. 

Dacă tu crezi că la 18-20 de ani nu mai eşti un “mucos” şi te consideri 
nedreptăţit de cei care te consideră încă adolescent, e problema ta. Şi ştii de ce? 
Pentru că adolescența, vârsta la care lumea e toată a ta, trece, fie că vrei, fie că 
nu vrei. DAR TRECE IREVERSIBIL. Important e să-ți dai seama că acum - şi 
numai acum! - viața țâşneşte din fiecare celulă de-a ta. Căci între 16 şi 23-24 de 
ani trăieşti momentele care, chiar dacă acum nu realizezi, îți pot trasa linia vieții 
şi că tot acum ai în tine îndrăzneala şi energia care cu timpul vor ceda ireversibil 
terenul maturității şi echilibrului. Ai destul timp spre a deveni matur şi 
echilibrat. Ai destul timp spre a te închide în cuşca impusă de standardele unei 
societăți bolnave, care te împinge spre robotizare, în numele unui “echilibru “ 
care aduce mai degrabă a letargie. Ai destul timp... o viață întreagă. Dar vai de cel 
care, în loc să-şi trăiască, cu o clocotitoare patimă, cei câţiva ani care-l despart 
de vârsta “matură”, preferă să-şi închidă singur sufletul într-o cuşcă de oţel, 
tocmai când sufletul cere mai multă luptă, mai multă nebunie, mai mult soare! Îi 
plâng pe tinerii ce nu şi-au trăit adolescenţa, bătrâni înainte de vreme! Îi plâng 
amarnic... 

Ce bine spunea Cezar Petrescu despre cei care nu mai ştiu să rămână 
adolescenţi! “În această dramă a capitulărilor, pe care oamenii o numesc 
înțelepciune, nu-i oare toată cheia nefericirilor omeneşti ? Cedează vieții şi îşi pierd 
viața. Ce altceva fac nouă sute nouăzeci şi nouă dintr-o mie de oameni? Au sperat 
ceva şi se mulțumesc cu drojdia trezită a speranțelor. Au iubit cu o dulce şi atroce 
suferință, iar din tortura aceea sublimă, le-a rămas corvata sărutului moale şi flasc, 
conjugal. Au năzuit să cucerească lumea şi se zbat pentru o scadență de poliță.. 
Tot spre ce-au întins brațele s-a prefăcut în scrum. Şi continuă totuşi a trăi, a 
gesticula automat viaţa. În fiecare alveolă umană din casa pe care o vezi, e închis 
de pe acum cadavrul omului care ar fi putut fi care a vrut să fie şi nu va mai fi 
niciodată... Nu purtați fiecare în voi oare cadavrul unui adolescent pe care l-ați ucis 
cu toată nebunia lui, numită de voi divină?” 

Adolescenţa trece fie că vrei sau nu. Tinereţea plăteşte tribut fiecărei clipe 
scurse în deşert, fie că vrei, fie că nu. Trăieşte-ți deci vârsta, să nu regreți apoi 
anii care nu se mai întorc niciodată. Ţi-e teamă cumva că vei fi etichetat drept 
“neserios”, “copil”? Că vei fi mereu “invitat” (prin toate mijloacele posibile) să te 
potoleşti? Că vei fi tot timpul atenționat - “să-ți vină mintea la cap”, “să nu mai 
visezi aiurea, să vii cu picioarele pe pământ “pentru că viața-i grea” - de către cei 
care au uitat vremurile în care erau la fel ca tine? Ei bine, prietene, dacă toate 
acestea ţi se vor întâmpla, poţi fi sigur că nu ţi-ai ratat vârsta cea mai frumoasă a 





1 Revista Timotheos - Revista tinereţii în Hristos, Supliment al săptămânalului Iisus 
Biruitorul, nr. 4(58)/2005, pag. 19. 

vieţii - excluzând poate copilăria - din cauza unor idei obtuze, absurde, menite să 
te robotizeze, să te facă să intri înainte de vreme în rândurile celor care 
mărşăluiesc prin viață cu privirile pierdute în gol, fără a îndrăzni să privească în 
jurul lor... 








Să fim bine înțeleşi, prieten drag: cele de mai sus 
nu sunt un îndemn la delicvenţă, la alcoolism, la 
desfrâu, la obrăznicii, la distrugere sau la alte fapte 
de “eroism”, de libertate prost înțeleasă - de fapt de 
anti-libertate. Nu!!! Te îndemn doar ca, în ciuda 
unor păreri de oameni care au pur şi simplu altă 
vârstă, să îți urmăreşti cu perseverență visul tău, 
fantezist cum pare. În ciuda  descurajărilor 
răuvoitorilor, nu te închide într-o carapace, ci luptă. 

Să lupţi, oricât de greu ţi s-ar părea, oricât de 
părăsit ai fi. Să lupţi cu credința că nimeni nu-ți 
poate smulge ce-i al tău - şi atunci nimic nu te va 
învinge! 




















Vei vedea cum, luptând cu Credinţă curată, vei deveni ceea îți doreşti şi îți 
este de folos să devii. Întreabă-te în liniştea nopții dacă totuşi ceea ce îți doreşti e 
de folos. Aici e singura barieră. Nu ştii? Întreabă-L pe Cel care ştie răspunsul. 
lată ce ne spune Sf. Apostol Iacov: “De este cineva din voi lipsit de înțelepciune, să 
o ceară de la Dumnezeu, Cel ce dă tuturor fără deosebire şi fără înfruntare; şi i se 
va da. 

Să ceară însă cu credință, fără să aibă nici o îndoială, pentru că cine 
se îndoieşte este asemenea valului mării, mişcat de vânt şi aruncat încoace şi 
încolo. 

Să nu gândească omul acela că va lua ceva de la Dumnezeu” (lacov 1, 5-7). 

Şi mai spunea un mare sfânt al secolului trecut, Părintele Porfirie: “Omul 
care îşi dăruieşte inima lui Hristos devine cu totul alt om. Se umple de Hristos. 
lar când mintea şi inima unui om sunt pline de Hristos, atunci omul acela este 
înțelept, este deştept, în sensul că Duhul lui Dumnezeu îl învaţă totul (...) 

Orice greutate ar întâmpina, nu deznădăjduieşte, ci aleargă la Hristos, Care 
sălăşluieşte în el, găsind mijloace uşoare de a depăşi greutăţile, fără ca acestea să 
îl afecteze sau să îl strice lăuntric” 3. 

Dar despre acestea vom mai vorbi. 

Cât despre cei care cred că e nedemn de ei calificativul (poate vag ironic) de 
adolescent, lasă-i în pace, prietene. Sunt deja învinşi de o viaţă care îți dă doar 





2 Pasajele din Sfânta Scriptură şi din Psalmi, cu excepţia celor la care fac referire înşişi 
autorii citați, sunt conforme cu Noul Testament cu Psalmii, lucrare tipărită sub 
îndrumarea şi cu purtarea de grijă a Prea Fericitului Părinte Teoctist, Patriarhul Bisericii 
Ortodoxe Române, cu aprobarea Sfântului Sinod, lucrare tipărită în 1988 la Editura 
Institutului Biblic şi de Misiune al Bisericii Ortodoxe Române. 

3 Părintele Porfirie în Flacăra Dumnezeiască pe care a aprins-o în inima mea 


Părintele Porfirie, de Agapie Monahul, Editura Bunavestire, Bacău, 2000, pag. 15. 

atât cât ceri de la ea - şi acesta în cel mai fericit caz. Tu reține doar că, indiferent 
dacă ai 20 de ani, sau 40, sau 60, vârsta sufletului tău e adevărata ta vârstă. 


Să nu ucizi frumosul adolescent din tine! 


“A fi tânăr înseamnă a fi oțel... a privi totul în față. A nu putea 
minți niciodată... a nu putea îndura a fi minţit de alții... A nu putea 
îngădui minciuna, oriunde ai întâlni-o... A uri nedreptatea... Când 
eşti tânăr nu poți fi legat de nimic... Încaleci tu viața aşa cum vrei... Nu 
te târăşte ea ca pe o epavă. Când eşti tânăr nu mai există nimic între 
Dumnezeu şi lume decât ființa ta” ( Camil Petrescu) 


Ajunşi în acest punct, gândeşte-te sincer ce răspuns ai da la întrebarea lui 
Cezar Petrescu: “Nu purtați fiecare în voi oare cadavrul unui adolescent pe care 
l-aţi ucis cu toată nebunia lui? * 

Nu, prietene, să nu ucizi niciodată adolescentul din tine. Auzi? NICIODATĂ! 
Să-l laşi să trăiască, să se bucure, să crească... să te facă să simţi că trăieşti. 

lar dacă ai ales să-ţi trăieşti aceşti ani arzând de sete de viață, atunci poţi 
spune că eşti într-adevăr fericit; adu-ţi aminte ce scria Cioran, care la vârsta 
senectuțţii, vorbea din experiență despre modul cum ar trebui trăită viața: “Dintre 
oameni sunt impresionanți numai aceia a căror existenţă este o serie de răspântii, 
numai oamenii care au un destin, a căror viață se dilată atât de mult încât nu o mai 
pot domina în nici un fel. Nimeni nu ştie cât vei trăi, ce vei face, cum vei gândi, ci 
doar o teamă şi o bucurie pentru prăbuşirile şi înălțările tale să facă din existența 
ta o surpriză continuă, o nelinişte ciudată. Să fii pentru alt prilej de alarmă, de 
presentimente, de meditaţie, de ură şi de entuziasm; nimeni să nu fie sigur de 
drumul pe care vei apuca. Existenţa ta să n-o poată rezolva vreodată, ci absența ta 
fizică să mărească chinul neînţelesului”. 

Şi mai spunea acelaşi scriitors, referindu-se la “maturitatea” şi “echilibrul” 
prost înțelese: 

“Existența unui înțelept este sterilă şi goală pentru că este complet lipsită de 
elemente contradictorii, de antinomii, de deznădejdi, fiindcă nu cunoaşte tragismul 
marilor pasiuni. Sunt infinit mai fecunde acele existențe care trăgând toate 
consecinţele nu încetează a se contrazice, nu încetează a fi devorate de contradicții 
organice şi insurmontabile. Resemnarea înțeleptului răsare dintr-un gol interior, iar 
nu dintr-un foc lăuntric. Prefer să mor de un foc interior decât de vidul şi 
resemnarea înțeleptului”. Dar aceasta te îndeamnă să cauţi spre înălțimi, iar nu 
să te afunzi în noroiul păcatelor. 





+ Poate ar fi fost mai bine să spună “de iubire”. Dar să nu uităm că adesea cine vrea să 
fie creştin şi se poartă ca atare nu e iubit în lume: “Şi toți cei care voiesc să trăiască 
cucernic în Hristos lisus vor fi prigoniți” (II Timotei 3,12). 

5 Nu sunt un „fan” Cioran. Nu sunt de acord cu maniera lui de a trata viața. Plin de 
disperări căutate, încercând mereu să fie un neînțeles, cu o atitudine anticreştină 
clară (deşi cu o cultură creştină care nu i se poate nega), Cioran poate fi studiat ca 
stilist. Ce-i al lui nu îi negăm. Are sclipiri de stil — şi nu puține. Dar ca şi creştin ortodox 
e zero. Chiar şi cărțile sale care se apropie de creştinism („Lacrimi şi sfinți”, bunăoară) 
sunt plini de concepții străine Ortodoxiei. 

Curajul pentru primii paşi 


Poate te întrebi, prietene, de ce a fost nevoie de o astfel de introducere. Era 
necesară, pentru că de tineret se leagă speranțele unei țări. Nu e o lozincă: de 
tine şi de alți tineri se leagă speranțele, chiar şi în condiţiile în care mulți îşi 
caută aiurea căpătâiul. Tu, tinere, eşti cel care poate schimba soarta neamului în 
bine sau în rău, conştient sau nu. Nu singur! Cu alții. Cartea pe care o ţii în 
mână e menită să te ajute să faci primii paşi în viața adevărată pe care o ai 
înainte, cu cinste, cu credinţă şi conştient că viața te poate ajuta dacă vrei, dar 
te şi poate distruge, dacă tu o laşi să o facă. 

“Eşti tot ceea ce vrei să fii “ este o expresie care se aude tot mai mult în 
aceste vremuri. Da, prietene, poţi fi liniştit: dacă le urmăreşti cu ardoare, cu 
credință şi cu perseverenţă şi le încredințezi Stăpânului Ceresc, visele tale bune 
pot deveni realitate. Iar tu eşti la vârsta la care a-ţi lua viața în mâinile proprii nu 
mai e numai un drept ci şi o datorie. Fie că ai 17, 21 sau 23 de ani, deja poți, 
prietene, să îți dai seama că eşti perfect capabil să împlineşti singur multe 
lucruri. Ştii dacă ai o voință de oțel sau, dimpotrivă, ceva “şchiopătează”. Nu ştii 
însă, poate, că în ciuda a ceea ce susțin unii sau alții, eşti pregătit să înfrunți 
viaţa. Cu bune, cu rele. Înfruntând eşecuri şi învățând din ele. Adormind cu 
spaime şi trezindu-te cu soluția spre mai bine. Savurând succese pe care să le 
uiţi în drumul spre mai sus. 

“Fii stăpân pe tine însuți şi vei putea stăpâni lumea”, spunea marele 
romancier Dostoievski. Acum doar ţi-am sugerat ce trebuie să faci. Restul vine 
pe parcursul acestei cărți... 


Puzderie de întrebări, o ploaie de răspunsuri 


Cam ce s-ar mai putea spune despre tine? Multe, ai dreptate... Pe deo 
parte, la vârsta tinereții poți privi viața cu seriozitate. Nu te alarma! Am spus “să 
priveşti viața cu seriozitate”, şi nicidecum “să fii întruchiparea scorțoşeniei pe 
pământ”. E bine să te distrezi fără a pierde măsura, să glumeşti, să iubeşti, să 
visezi. Ai nevoie de toate acestea. Dar dacă îți place să fii vesel, aceasta nu 
înseamnă neapărat că eşti superficial. Seriozitatea vine din modul în care priveşti 
viitorul tău, din modul în care demonstrezi că eşti conştient că ai de luptat 
pentru a câştiga bunăvoința acestui viitor. Poţi fi vesel, poți fi sociabil, poți fi 
romantic, dar când e vorba de pregătirea ta de viitor, atunci ar fi bine să îţi dai 
seama că gluma nu-şi prea află rostul. Cu alte cuvinte, gluma e glumă, iar 
munca e muncă. E clar acum? 

Bine. Dar de ce ai tu nevoie să citeşti lucruri pe care tu le trăieşti în fiecare 
clipă? 








Cartea pe care o ţii acum în mână te va ajuta să 
vezi lucrurile din altă perspectivă decât cea 
lumească, rațională. Ne vom înțelege unul pe altul 
cu condiția ca baza de la care pornim să fie comună. 
Adică să îți dai seama că ştiu ce se petrece cu tine la 
această vârstă, că te înțeleg şi că vreau să te ajut. 

Această carte nu e singură! 


“Lumina minţii prin credinţă” a apărut din necesitatea firească de a 
înțelege că a învăța nu înseamnă doar a memora, a programa -— ci şi de a te lăsa 
în mâinile Tatălui şi Fiului şi Sfântului Duh. 

“Lumina minţii prin credinţă” e calea care încununează fericit eforturile 
tale, care se completează cu “Metode de nota 10”, „Programează-ţi succesul la 
examene!” şi cu “Secretele succesului ÎN examene”, în care cu ajutorul lui 
Dumnezeu vei afla cum să te prezinți în examen ca să iei nota cea mai mare 
posibil (pentru că sunt unii care învață de zor şi iau note mai mici decât alții care 
învață mai puţin dar ştiu să îşi prezinte mai bine “marfa”). 

De ce se completează aceste cărți? Să vedem câteva exemple - şi alte 
legături vor urma pe parcursul cărții de față. Înveţi “ca la carte”, prin tehnicile 
care te ajută să memorezi de 2-3 ori mai repede, aşa cum ai citit în „Metode de 
nota 10”. Te ajuţi singur, programându-ți paşii, etapele de învățare, aşa încât 
eşti pe culmea eficienței — aşa cum deja ştii din „Programează-ţi succesul la 
examene!” că se poate. Dar nu ai încredere că, cu acestea (şi cu tehnicile de 
susținere a examenului din altă carte) vei reuşi. Emoţiile, nesiguranța transformă 
lumina minţii în întuneric. Ce-ar fi dacă ai merge cu nădejde în ajutor, cu 
speranța că acolo sus Cineva atotputernic e mereu alături de tine şi te sprijină 
când eşti pe cale să cazi? Ce-ar fi dacă n-ai merge cocârjat de emoţii, ci încrezător 
în ajutorul de sus? 

Dar şi invers e valabil: nu ajunge numai să crezi dacă nu ai învățat aşa 
cum trebuie, ai pierdut timpul şi speri o minune de sus. Fă ceea ce depinde de 
tine, pentru că “Metodele de nota 10” îți sunt mereu aproape, iar 
„Programează-ţi succesul la examene!” e calea cinstită ca să câştigi onest orice 
bătălie, cu arme care pentru unii sunt veşnice secrete (şi de fapt sunt la 
îndemâna ta, aşa cum deja ştii). Deci urmează cu încredere orice cale folositoare, 
cerând Lumină de sus, pentru că o poţi face bine. Foloseşte mereu tehnicile de 
învățare, fă tot ce poţi mai bine (pentru că e păcat să nu te foloseşti de ele, câtă 
vreme altele mai bune nu a găsit nimeni) — iar în rest Dumnezeu îţi va orândui 
cărarea. Curând vei vedea ce să faci. 


Eşti în preajma unui examen sau te gândeşti serios ce să faci ca nu 
cumva să îl ratezi? Chiar nu o să-ți vină să crezi ce bine te vei prezenta - cu o 
singură şi simplă condiție: în timp ce îți însuşeşti tehnicile de învățare şi de 
susținere a examenului citeşte atent şi această carte şi urmează-i cât mai fidel 
sugestiile. Nu o dată - de câte ori va fi nevoie, acum şi mai departe în viață. 
Şansele tale de reuşită sunt direct proporționale cu gradul în care o să-ți 
însuşeşti cele scrise aici şi vei combina, în măsura potrivită, cu cele ce ai 
aflat deja în celelalte cărți. Nu uita aceasta! 








De aceea îți voi indica, acolo unde e potrivit, cum să 
îmbini cele ce deja ai aflat din “Metode de nota 10” 
sau „Programează-ţi succesul la examene!” cu cele 
ce vei citi aici. Cum să aşezi ca într-un buchet tehnicile 
eficiente de învățare - efortul tău, mult mai uşor decât 
al altora, dar totuşi un efort — şi lumina de Sus -— 

partea lui Dumnezeu, “care dă tuturor fără deosebire şi 


fără înfruntare” (lacov 1,5), numai să ceară aşa cum 
trebuie. 








Eşti tânăr, prietene drag. Poate chiar foarte tânăr. Dar din fericire 
înțelepciunea nu aşteaptă numărul anilor. Şi acum eşti înțelept pentru că deja 
ştii ce ai de făcut şi vei fi luminat de Domnul. 

Cutezanţa tinereții te face să priveşti mereu înainte, iar visul se face 
săgeată şi stea. Eşti nerăbdător să afli, să ştii, să ţii tainele Universului în 
palmă... 

Să întoarcem atunci fila împreună, prietene, şi să facem primii paşi pe 
drumul descoperirii adevăratei Lumini prin adevărata Credinţă... 





-...- 00000 1100 00000----- 

Partea a II-a _ _ _ 
PARINTE, ORANDUIE-MI CARAREA! 


“Descoperă Domnului calea ta şi nădăjduieşte în El şi El 
va împlini” (Psalm 37, verset 5). 

“De aceea vă zic vouă: toate câte cereţi, rugându-vă, să 
credeți că le-aţi şi primit şi le veţi avea”( Marcu 11 , 24 ) 

“Nu există creație fără credință şi speranţă. Nu există 
credință şi speranță care să nu fie exprimate în creație” (Th. 
Wilder) 


Pasul necesar e şi suficient? 


Mulţi consideră învățarea ca un act exclusiv mecanic, de tipul reacției 
chimice, în care se amestecă doi compuşi spre a se obține rezultatul dorit. E 
adevărat, calea nu e rea: ca să ştii, trebuie neapărat să pui mâna pe carte, să 
înveţi, să repeți, să revii asupra capitolelor grele şi aşa mai departe. Este deci 
necesar să faci eforturi de întipărire, reținere şi reactualizare€. 

Dar este aceasta suficient pentru a fi sigur pe nota ta? 

E bine să ştii să înveți, să fii eficient; e primul pas către succes. Un pas 
necesar, dar... nu e suficient să înveți doar, să repeți, indiferent cât de organizat 
o faci, ca să fii sigur pe rezultatul dorit. Da, e suficient ca să spui că ai şanse - 
mai mari sau mai mici, dar de la “s-ar putea” şi până la “sigur” e o cale lungă. 








Mulţi nu sunt în stare să depăşească momentul 
“s-ar putea” şi să păşească spre “sigur”, nu cunosc 
mijloacele prin care o pot face, deşi de avut avem 
cu toţii astfel de mijloace. Iar rezultatul este că, în 
loc ca examenul să fie o simplă formalitate, devine 
pur şi simplu un coşmar în care aşteptarea 
rezultatului se asociază de multe ori cu o agitaţie şi 
cu o groază de nedescris. 




















Dar există şi mulți elevi şi studenți pentru care a învăța pentru un 
examen este sinonim cu a reuşi. Dacă e să revin asupra comparației din chimie, 
ei se deosebesc de colegii sau de contracandidaţii lor prin aceea că pentru 
obținerea rezultatului dorit ei nu stau ca reacția - uneori foarte lentă - să se 
producă în timp. Ei introduc în amestecul inițial de substanţe încă una, numită 
catalizator, care, pe lângă că nu se consumă, are rolul extraordinar de a mări de 
câteva ori viteza de reacție şi deci de a asigura obținerea aceluiaşi rezultat de 





6 În “Metode de nota 10” ai găsit toate aceste mijloace. Ai văzut că poți învăța de două- 
trei ori mai eficient, că sunt câteva rețete simple, la îndemână ca să îți programezi totul 
ca să iasă aşa cum vrei, cum îţi alegi de fapt singur concurența reală, cum să foloseşti 
ciudatele legi ale memoriei în favoarea ta, ajutoarele fără rival ale memoriei etc. Revezi, te 
rog, capitolele “Metoda care rezolvă problema” şi “Reţeta de la A la Z” din “Metode 
de nota 10”. 

câteva ori mai repede. Şi la sfârşit îl găseşti neschimbat în aceeaşi cantitate, 
gata să ajute iar şi iar. 

Despre astfel de catalizatori se vorbeşte în numeroase cărți care au apărut 
în ultimii ani: voința, motivaţia, visul. 

I-ai aflat din cartea care îi tratează pe îndelete, ca să vezi cum să creşti 
viteza de învățare. Ai văzut cum poți să foloseşti somnul ca să reții eficient ceea 
ce ai învățat de două ori mai repede decât alţii, care sunt remediile naturale 
eficace în lupta cu oboseala, calea prin care să combaţi în cinci minute oboseala 
de dimineață sau metoda prin care era Napoleon mereu în formă. Ai aflat cum te 
poartă exemplele spre succes, cei câțiva paşi simpli în alcătuirea unui program 
care să îți asigure succesul în învățare, cum să faci față uitării care te 
descurajează şi aşa mai departe. 

Ştii cum să îți “programezi” succesul şi cum să îți urmezi drept drumul 
spre ţintă. 








Toate au rolul de a apropia un rezultat altminteri 
greu de anticipat cu siguranță în condiţiile unei 
concurențe acerbe sau ale unor examene de 
facultate extrem de dificile. Sunt căile prin care să 
atragi succesul mai sigur şi cu efort mai mic. Sunt 
catalizatorii învăţării, iar cine îi stăpâneşte are 
succese “inexplicabile” în competiția cu alții (te-ai 
convins deja?). 

Acum, alături de aceşti catalizatori, există unul, 
mai puternic decât toate: credinţa în Dumnezeu. 




















Prin neguri de-ntrebări... 


Poate eşti credincios sau poate nu, iubite cititorule; poate că nici măcar nu 
ţi-ai pus serios problema credinței; poate că, dimpotrivă, înainte de orice acțiune 
mai importantă măcar îţi faci o cruce şi îți spui în gând “Doamne ajută”. 
Indiferent cum stă situația pe moment, să încercăm acum să răspundem unor 
întrebări care îi frământă pe mulţi, iar tu analizează răspunsurile prin prisma a 
ceea ce te interesează. O parte din aceste întrebări ar fi: felul în care te rogi este 
adecvat cu ceea ce ceri ? Oare nu ceri prea mult câteodată? Sau prea puţin? 








Atunci când vei dori să fii sigur pe un rezultat 
bun, câteva acțiuni pornite din suflet te pot ajuta 
enorm să îţi împlineşti visul. 




















Observăm că înainte de examene bisericile, catedralele, mănăstirile sunt 
pline de elevi şi de studenți veniți să se roage. O dată trecute examenele însă, 
prea puțini dintre cei ce veniseră în ajun de “hop” mai dădeau pe acolo. Reveneau 
însă, grupuri-grupuri, când îi îmboldeau din nou pericolul şi emoțiile. 

E evident deci că în momentele de tensiune extremă tinerii - chiar cei mai 
puţin credincioşi - intuiesc o Forţă în care se încred. Deci nu sunt în nici un caz 
neştiutori! Dar oare e de ajuns, pentru a fi împăcat cu tine însuți şi pentru a 
primi ajutor de sus, să vii în trombă la biserică doar înainte de examen, după 
luni de zile de uitare? ... 

lată că multe întrebări îşi caută răspunsul. lar răspunsul, pe care îl voi 
detalia în cele ce urmează, e unul singur: dacă vrei ca Dumnezeu să te lumineze 
în viață, roagă-te toată viața. Dacă vrei ca Dumnezeu să te ajute când înveți, 
roagă-te în fiecare zi când înveți. Apoi vei avea o meserie, şi atunci roagă-te în 
fiecare zi să îți aducă bucuria lucrului bine făcut. Vei avea o familie - roagă-L pe 
bunul Dumnezeu să vă ţină sănătoşi - pe tine, pe soțul sau pe soţia ta şi pe copii. 


Dar... până atunci examenele te presează. Cum să obţii, în acest caz, 
lumina minţii şi ajutor de la Dumnezeu? Calea unică ţi-am dezvăluit-o: roagă-te 
necontenit. “Neîncetat vă rugați”, spune Cartea Sfântă, iar noi ar trebui să luăm 
aminte la acest îndemn. 


Îndemnul sfânt 


Ceea ce citeşti acum, cititorule, ştiu destul de puţini. Din păcate. lată de ce 
voi reda şi voi comenta, cu puțina mea putere de pătrundere, nişte pasaje din 
Sfânta Scriptură; unele sunt destul de cunoscute, altele, însă, inexplicabil, sunt 
aproape necunoscute. Sau prost înțelese. Nu ştiu de ce, deoarece aceste versete 
ar trebui să încălzească inima fiecărui creştin şi ar trebui aplicate în orice 
activitate. Inclusiv în pregătirea pentru examene foarte grele. 

Este, cred, foarte cunoscută afirmaţia “Cere şi ți se va da”; mulţi o folosesc 
însă ironic, la adresa vreunui amic stăruitor, care nu s-a dat bătut până nu a 
obţinut ceva de la un altul. Îndemnul vine însă din Noul Testament şi e mult mai 
profund : 

“Cereţi şi vi se va da; căutaţi şi veți găsi; bateți şi vi se va deschide. 

Căci orişicine cere ia; cel care caută află şi celui care bate i se va deschide” 

(Matei 7,7,8) 


Să ne gândim puţin la aceste cuvinte : “Cereţi şi vi se va da”. “Cereţi” - cui? 
Unui om? Ce om va putea să îți garanteze cu mâna pe inimă că vei intra la 
facultate sau că vei obține la examene exact rezultatele pe care le doreşti? În 
puterea cui stă pe acest pământ să împartă calificative de “admis” şi de “respins” 
ca şi cum ar împărți nişte bilete la colț de stradă? Cu rare excepţii - încadrate 
adesea ca fraude în examen - nimeni. Răspunsul la întrebare ne este dat de 
acelaşi evanghelist: “Tatăl vostru, Cel din ceruri va da cele bune celor care cer de 
la EI”. Sublinierea, fără ca să schimbe mesajul versetului 7,11, ne lămureşte cu 
privire la Cel pe care trebuie să Îl rugăm: Tatăl nostru. Rugaţi-vă să vă ajute; 
cereți-l rezultatul pe care îl doriți - şi îl veţi avea cu siguranţă, la vreme potrivită 
şi aşa cum este de folos. 


CINE va primi ceea ce îşi doreşte? 
Răspunsul la întrebarea de mai sus îi frământă pe mulţi, căci mulți se 
întreabă în sufletul lor: “Oare pot eu să primesc ceea ce cer?”. Este, din păcate, o 


atitudine care oglindeşte necredință - iar despre necredința în rugăciune vom 

vorbi imediat - în condiţiile în care răspunsul ni-l dă însuşi Domnul lisus: 
“Căci orişicine cere ia; cel care caută află şi celui care bate i se va deschide”. 
Şi să ne mai amintim că tot Domnul lisus a spus: “Nu au trebuinţă de doctor cei 
sănătoşi, ci cei bolnavi” - nu au trebuință de ajutor cei puternici, ci cei slabi. 
Rugându-te, orişicine ai fi şi oricât de păcătos, Dumnezeu Se apleacă asupra ta, 
te mângâie şi te ajută. 
Oare să fie totul chiar aşa de uşor? 


Să ţi se îndeplinească dorinţele cât ai bate din palme? 


NU. Aici e poarta care desparte pe cei care primesc ajutorul Domnului de 
cei care nu îl pot primi. lar această poartă este CREDINȚA. Ai credință? Atunci 
nimic nu-ți poate sta în cale. Nu ai credință? Atunci degeaba bolboroseşti câteva 
cuvinte pe care le crezi rugăciune, pentru că Dumnezeu rar se coboară să îţi 
îndeplinească cât ai bate din palme orice dorință. Dar să vedem ce spun 
Scripturile despre credinţa în rugăciune: 








“Adevărat grăiesc vouă: dacă veți avea credință cât 
un grăunte de muştar, veți zice muntelui acestuia: 
Mută-te de aici dincolo, şi se va muta; şi nimic nu 
va fi vouă cu neputinţă” (Matei 17,20). 




















Multe sunt vindecările săvârşite de Domnul Hristos, pe care El le 
îndeplinea spunând: “Fie ție după cum ai crezut” (Matei 8,13) sau “Credinţa ta te- 
a mântuit” (Matei 9,22), “Mare este credința ta, fie ție după cum voieşti” (Matei 
15,28), “Fiică, credinţa ta te-a mântuit, mergi în pace şi fii sănătoasă de boala ta!” 
(Marcu 5,34). Sunt doar câteva exemple despre condiția pe care trebuie să o 
îndeplineşti când te rogi Tatălui: să ai credință. Evanghelistul Matei arată că în 
fața necredinței nici lisus Hristos nu are ce face: ajuns în Nazaret, unde a fost 
primit cu îndoială, “n-a făcut acolo multe minuni, din pricina necredinţei lor” 
(Matei 13,58). N-a vrut lisus să îi vindece pe bolnavi ? A vrut, a vrut cu patimă, 





7 Un scurt comentariu: Domnul vorbeşte despre “munte”, interpretat de unii ca munte al 
patimilor, dar foarte bine şi al deznădejdilor, al neştiinţei, al lipsei de încredere în tine... 
Ce înseamnă “să se arunce în mare”? Să dispară, să fie acoperit, să nu se mai vadă, deci 
să nu mai existe pentru tine. 

De ce vorbeşte Mântuitorul despre munte şi nu despre “lanțul muntos” al 
deznădejdilor, al lipsei de voință? Răspunsul îl găseşti în cartea „Programează-ţi 
succesul la examene!” la capitolul despre Suportul din inima ta: “Împarte scopul 
într-o serie de scopuri mai mici necesare pentru atingerea celui final. Întotdeauna 
este mai eficientă motivaţia prezentată într-un număr de “mici contribuţii” decât cea 
concentrată direct pe scopul final. Nu poți deveni, oricât ţi-ai dori, un bun economist, istoric, 
inginer, ziarist, jurist, filolog, dacă nu vei urca treaptă cu treaptă (sau şi câte două trepte 
deodată, dacă îți stă în putere, dar să fie trepte solide)”. Cred că ne putem gândi că dacă 
împarți scopul în mai multe trepte, pe fiecare din aceste trepte te aşteaptă câte un munte 
de încercări, nelinişti. la primul munte de obstacole, de pe prima treaptă, şi aruncă-l în 
mare cu puterea Credinței. După ce ai trecut cu succes prima treaptă ia-te la luptă cu al 
doilea munte. Şi tot aşa. 

deoarece atât cât a fost pe Pământ a vindecat deopotrivă sufletul şi trupul şi a 
ajutat grabnic pe oricine avea nevoie de El. 








A vrut, aşa cum vrea să te ajute şi pe tine, dar 
pur şi simplu nu a fost lăsat. 




















O comparaţie aproape de noi 


Dacă e să facem o comparaţie foarte simplă, am putea considera harul 
Domnului nostru ca pe un curent electric, iar sufletul nostru ca pe un fir 
conductor. Curentul electric poate trece doar prin firele care nu opun rezistență 
foarte mare, dar nu poate trece prin firele grosolane, a căror rezistență blochează 
intrarea curentului. Oricât ar fi de puternic, curentul electric nu va putea 
străbate un buştean, o bucată de ciment sau alt material rău conducător de 
electricitate. Oamenii care au credință se aseamănă cu firul subțire pe care 
curentul - harul lui Dumnezeu - îl străbate cu uşurinţă şi îl încălzeşte. Oamenii 
necredincioşi se aseamănă cu un pietroi pe care nici un curent nu îl poate 
străbate, oricât ar fi de puternic. 

La aceasta să se fi referit Domnul lisus când vorbea de împietrirea 
sufletelor? 

Mai adânc vorbeşte un Sfânt al lui Dumnezeu despre omul necredincios: 
“Bucuria revărsată în întregul Univers a părăsit inima necredinciosului pentru că 
Dumnezeu s-a depărtat de ea. Golul acesta l-au împlinit suferința şi durerea, 
teama, descurajarea, neliniştea şi grija. Necredinciosul este nefericit şi nepăsarea a 
pus stăpânire peste duhul său. Rătăceşte pierdut în noaptea adâncă, neluminată, 
a acestei vieți şi nu-şi află calea. Nici o rază de lumină nu-i luminează cărările 
întunecate. Nimeni nu-i arată drumul, nimeni nu-i îndreaptă paşii. Singur în arena 
vieții, străbate viaţa fără a se aştepta la un trai mai bun. Trece prin multe capcane 
şi nu este cine să-l scoată din ele. Cade în ele şi se frânge sub greutatea lor. În 
necazuri nu este cine să-l ajute şi să-i uşureze suferința. 

Pacea sufletului şi liniştea inimii au fost alungate de necredință. Jalea i s-a 
revărsat până în adâncurile inimii'8. 

Ferească-ne Dumnezeu! 


Dar... cum să îţi manifeşti credinţa ? 


De unde ştii dacă tu crezi îndeajuns ca să fii ajutat? Răspunsul, tinere 
cititor, se află tot în Cartea Sfântă: 








“Credinţa este încredințarea celor nădăjduite, 
dovedirea lucrurilor celor nevăzute” (Evreil 1,1). 
Aceste puține cuvinte arată ceea ce voi încerca, cu 





3 Monah Teoctist Dionisiacul, Sfântul Nectarie din Egina Făcătorul de minuni, Editura 
Sophia, Bucureşti, 2003, pag. 188-189. 

slabă pricepere, să îți arăt până la sfârşitul acestei 
cărți. 








Să citim cu atenție definiția Apostolului, căci ne aduce o cheie spre 
înțelegere. 

În primul rând, credința este o încredere neclintită şi o puternică 
încredințare. Dacă vrei ceva, să crezi că vei primi cu puterea cu care un înecat se 
agaţă de speranța oferită de salvatorul său. 








Să nu existe rezervă, să nu existe întrebarea: 
“Oare chiar poate Dumnezeu să mă ajute?”. 

Pentru că nu tu trebuie să pui această întrebare. 
Tu trebuie să răspunzi la ea. 




















Sfântul loan de Kronstadt spunea un mare adevăr: atunci când te rogi lui 
Dumnezeu, El îşi apleacă privirea spre tine şi te întreabă în tăcere: “Crezi tu că 
Eu chiar pot face aceasta pentru tine?”. lar răspunsul tău va trebui să țâşnească 
sincer: “Cred, Doamne!”. Şi atunci, aşa cum a spus lisus, “nimic nu v-ar fi cu 
neputinţă”. 


Pe de altă parte, să vedem la ce se referă credința: încredere neclintită în 
cele nădăjduite. Adică în cele viitoare, de care în loc să ne speriem cât încă nu 
sunt, ar fi mai bine să le aşteptăm cu încredere. 








Aici adăugăm atenționarea Sfântului Apostol 
Pavel: 

“Cel ce ară să are cu nădejde, şi cel ce treieră, cu 
nădejdea că va avea parte de roade”(l Corinteni 
9,10). Sau: “Cel ce seamănă cu zgârcenie, cu 
zgârcenie va şi secera, iar cel ce seamănă cu dărnicie, 
cu dărnicie va şi secera” (II Corinteni 9,6). 

Şi mai aprig ne spune chiar Domnul: “Nimeni 
care pune mâna pe plug şi se uită îndărăt nu 
este potrivit pentru împărăția lui 
Dumnezeu”(Luca 9,62). 




















Deci, va trebui ca de fiecare dată când te rogi să ai un scop clar în cap, o 
cerință clară pentru Dumnezeu: ajutorul constant de-a lungul unui an de 
pregătire pentru examene, ajutorul în timpul examenului, sau în timpul 
facultății, în exercitarea profesiunii şi aşa mai departe. 


lată ce scrie Sfântul Apostol Iacov despre neclintirea în credință, despre 
nădejde: 

“De este cineva din voi lipsit de înțelepciune, să o ceară de la Dumnezeu, Cel 
ce dă tuturor fără deosebire şi fără înfruntare; şi i se va da. 

Să ceară însă cu credință, fără să aibă nici o îndoială, pentru că cine 
se îndoieşte este asemenea valului mării, mişcat de vânt şi aruncat încoace şi 
încolo. 

Să nu gândească omul acela că va lua ceva de la Dumnezeu” (lacov 1, 5-7) 


Gândeşte-te bine, cititorule, la aceste cuvinte, căci ele îți arată cum nu se 
poate mai limpede că fără credință nimic nu e posibil, chiar dacă singură credința 
nu ajută. Mai trebuie şi fapte. Ai aplicat tehnicile de învățare? Nu trebuie să aplici 
o dată, ci mereu, pentru că trebuie să faci tot ce poţi mai bine — şi slavă lui 
Dumnezeu că acolo ai găsit destule tehnici ale celor eficienți, răspunsuri la 
neliniști... Aplică şi ce ai citit în “Secretele succesului ÎN examene”, unde am 
cules bob cu bob secretele bine păstrate ale aşilor învățării (ştii tu, cei care 
reuşesc mereu). 

Nu mai puțin adevărat, credința e temelia transformării visului în realitate. 
Să ne amintim şi de citatul din Marcu, pe care l-am folosit ca motto al acestor 
gânduri: “Toate câte cereți, rugându-vă, să credeţi că le-aţi şi primit şi le veți avea 

Câţi ştiu însă că pot obţine tot ce doresc? 

Şi câţi ştiu cum anume să ceară ceva de la Tatăl?... 


Dumnezeu te ascultă oriunde ai fi 


Aşa cum spune Scriptura: “Tu însă, când te rogi, intră în cămara ta şi, 
închizând uşa, roagă-te Tatălui tău, Care este în ascuns, şi Tatăl tău, care 
vede în ascuns, îţi va răsplăti ţie” (Matei 6,6). Spun Sfinţii părinți ai Bisericii că 
acest pasaj are şi un înţeles ascuns: “cămara” este inima ta, în care să te retragi 
la linişte, în rugăciune, chiar când e vuiet în jurul tău. 

Roagă-te în ascuns şi roagă-te smerit. Roagă-te ca şi cum Tatăl ar fi în fața 
ta - fiindcă, de fapt, Tatăl e alături de tine ori de câte ori 1 te adresezi cu 
credinţă... 

“Descoperă Domnului calea ta şi nădăjduieşte în El şi El va împlini”, stă scris 
în Sfânta Scriptură (Psalm 37, verset 5). Verset de mângâiere în clipe grele! Cum 
să nu te înfiori de claritatea şi de incredibilul lui? Pentru că în fond ce trebuie să 
facem? Cumva să aducem aur, să ne lăsăm biciuiţi, să-l sacrificăm pe cel mai 
drag dintre noi, spre a-l intra în voie lui Dumnezeu? Nu, în nici un caz. Trebuie, 
foarte simplu, să Îi încredinţăm calea pe care dorim să mergem, să Îi încredințăm 
grijile, necazurile, întrebările noastre. Le va prelua EI, iar, în funcție de credința 
noastră, le va împlini cum numai El ştie. Roagă-te smerit, căci stă în puterea ta 
să te rogi Tatălui în linişte, aşa cum te-a învățat Fiul Său, ca să ai ceea ce îţi 
doreşti. Şi iată ce spune Sfântul Apostol Ioan în prima epistolă sobornicească (1 
loan 5, 14-15): 

“Şi aceasta este încrederea pe care o avem către El, că, dacă cerem ceva 
după voința Lui, El ne ascultă. 

Şi dacă ştim că El ne ascultă ceea ce îi cerem, ştim că dobândim cererile pe 
care I le-am cerut”. 

Şi o minimă logică ne arată că dacă ştim că suntem stăpâni pe lucrurile pe 
care le-am cerut, le vom avea cu siguranță, aşa cum apostolii Domnului (Marcu 

11,24; Matei 17,20) ne-au spus că a promis lisus... dar despre cum să ne rugăm 
“după voinţa Lui” vom vorbi mai târziu. 

Înainte de a trece la citirea următoarelor rânduri, gândeşte-te, tinere cititor, 
la puterea pe care o are o singură rugăciune. Pentru liniştea ta nu trebuie să 
săvârşeşti ritualuri barbare, ci să îți împreunezi mâinile şi să te rogi din suflet. 
Nu trebuie să se roage pentru tine mii de oameni, ci tu singur îţi poți primi, prin 
rugăciune curată, mântuirea sufletului de întrebări şi de nelinişti... 

Desigur, te poţi întreba în ce fel te ajută rugăciunea altora. lar răspunsul s- 
ar putea să fie pentru tine năucitor... 


Sfinte cuvinte cu înţeles uitat 


Iată acum acele versete incredibile: 








“Dacă doi dintre voi se vor învoi pe pământ în 
privința unui lucru pe care îl vor cere, se va da lor de 
către Tatăl Meu, Care este în ceruri. Că unde sunt doi 
sau trei, adunați în numele Meu, acolo sunt şi Eu în 
mijlocul lor” (Matei 18, 19-20). 




















Câţi trebuie deci să se învoiască să se roage împreună pentru binele lor 
sau al altora? DOI! Nu zece mii, nu o mie, nu o sută, nu zece. Doi! Ce lucru să 
ceară? Oarecare, orice lucru, ne dă de înțeles Scriptura, aducându-ne aminte de 
ce spunea lacov: “Dumnezeu, Cel ce dă tuturor fără deosebire şi fără 
înfruntare...”. 

După acest pasaj, care unora li se pare de domeniul incredibilului, adu-ţi 
aminte: cuvintele Domnului lisus sunt, pentru cei ce cred, cuvinte izvorâte dintr- 
o experienţă la care noi nu avem acces. Sunt cuvintele Fiinţei sfinte, ale Fiului lui 
Dumnezeu, Care a creat lumea pe legile pe care mereu ni le-a dezvăluit şi mereu 
le uităm; sunt cuvinte care, oricât de temerare ar părea, nu sunt altceva decât 
realități din lumea pe care ştiinţa contemporană o denumeşte “de dincolo”. O 
lume a spiritului, în care Legile au exclus - reţine, tinere! - un singur cuvânt: 
imposibilul. 

Ba, cum a spus cineva, miracolele sunt ceva obişnuit în cer. Pe pământ... 
depinde de credință. 


Din nou: “Cum este posibil?” 


Această întrebare să nu ţi-o pui pe cât poți, deoarece înseamnă tot lipsă 
de credință. Dar ca să satisfacem curiozitatea tinerească te invit să studiem un 
exemplu luat din domeniul fizicii. 

Imaginează-ţi un fir conducător de electricitate. În momentul în care este 
străbătut de un curent electric firul capătă proprietăți magnetice, atrăgând o 
serie de obiecte metalice. Imaginează-ţi, de asemenea, la o oarecare distanță de 
acest fir, un magnet - care, la rândul său, are o oarecare putere de atracție 
pentru obiectele metalice din jurul său. Cu alte cuvinte, privite în mod izolat, atât 
firul cât şi magnetul au o oarecare putere de atracție. Ce se întâmplă însă dacă în 

jurul magnetului înfăşori firul metalic prin care trece curent electric? Vor atrage 
ele reunite doar de două ori mai multe obiecte? În nici un caz! Fizicienii arată că 
forța celor două este nu de două ori, ci de zeci sau de sute de ori mai mare decât 
a fiecăruia luat separat! Acum înţelegi ce forțe uriaşe descătuşează rugăciunea a 
două persoane care “se învoiesc să ceară” acelaşi lucru? Acum înţelegi ce putere 
de atracţie colosală au rugile pe care Tatăl le primeşte ca pe un torent de 
rugăciuni pline de nădejde, unite prin scop? 








lar dacă înţelegi... ce te opreşte ca tu şi câțiva 
colegi sau prieteni să vă rugați împreună pentru cele 
ce fiecare dintre voi are nevoie? E ceva prea nou 
pentru tine? Te asigur însă, din propria experienţă, 
că rezultatele sunt uluitoare. lar pentru unii sunt 
de-a dreptul inexplicabile. 




















La ceas de amurg al puterilor... 


“Nebiruit e omul ce luptă cu credință; 

el ştie că pe lume nimic zadarnic nu-i 

că, dincolo de trudă şi jertfa clipei lui, 

în taină, vremea țese la sfânta biruință” 
(Al. Vlahuţă) 


Poate că uneori vei cădea copleşit de un efort prea mare, poate că vei 
considera - spre exemplu - un examen mult prea greu, cu neputinţă de trecut. 
Dar adu-ți aminte că o credință cât un bob de muştar face ca totul să fie cu 
putință (Matei 17,20). 

Şi mai adu-ţi aminte de ce zicea Părintele Porfirie: “Omul care îşi dăruieşte 
inima lui Hristos devine cu totul alt om. Se umple de Hristos. lar când mintea şi 
inima unui om sunt pline de Hristos, atunci omul acela este înțelept, este 
deştept, în sensul că Duhul lui Dumnezeu îl învaţă totul (...) 

Orice greutate ar întâmpina, nu deznădăjduieşte, ci aleargă la Hristos, Care 
sălăşluieşte în el, găsind myloace uşoare de a depăşi greutăţile, fără ca acestea să 
îl afecteze sau să îl strice lăuntric”. 

Slabele noastre puteri omeneşti ne lasă. Nu ne ajută ce e în stânga, nici ce 
e în dreapta. Ce e în spate a trecut, ce e în față ne înspăimântă şi ne doboară. 
Mai e un singur loc unde să privim. În sus. 

Acolo e nădejdea. Dumnezeu e milostiv, e gata să ne dea cele de trebuinţă, 
dar trebuie acel grăunte de muştar care să mute munții neliniştilor noastre. Ceri, 
dar fără să crezi? Ceri la nimereală, doar-doar...? Să ştii că Hristos Dumnezeu a 
ajutat într-un caz - dar într-un caz special, cutremurător - cuiva care se clătina 
în credință. lată: 


“Şi Iisus a întrebat pe cărturari: Ce vă sfădiți între voi? 
Şi i-a răspuns Lui unul din mulțime: Învăţătorule, am adus la Tine pe 
fiul meu, care are duh mut. Şi oriunde-l apucă, îl aruncă la pământ şi face 

spume la gură şi scrâşneşte din dinţi şi înțepeneşte. Şi am zis ucenicilor 
Tăi să-l alunge, dar ei n-au putut. 

Iar El, răspunzând lor, a zis: O, neam necredincios, până când voi fi cu 
voi? Până când vă voi răbda pe voi? Aduceţți-l la Mine. 

Şi l-au adus la El. Şi văzându-L pe lisus, duhul îndată a zguduit pe copil, şi, 
căzând la pământ, se zvârcolea spumegând. 

Şi l-a întrebat pe tatăl lui: Câtă vreme este de când i-a venit aceasta? 
Iar el a răspuns: din pruncie. Şi de multe ori l-a aruncat şi în foc şi în apă 
ca să-l piardă. Dar de poți ceva ajută-ne, fiindu-ți milă de noi. 

Iar lisus i-a zis: De poţi crede, toate sunt cu putință celui ce crede. 

Şi îndată strigând tatăl copilului, a zis cu lacrimi: Cred, Doamne! Ajută 
necredinței mele. 

Dar lisus, văzând că mulțimea dă năvală, a certat pe duhul cel necurat, 
zicându-i: Duh mut şi surd, Eu îţi poruncesc: leşi din el şi să nu mai intri în 
el! 

Şi răcnind şi zguduindu-l cu putere, duhul a ieşit; iar copilul a rămas ca 
mort, încât mulţi ziceau că murit” (Marcu, 9, 16-26). 


E limpede că Domnul Hristos a ajutat unui tată care singur a mărturisit 
“Ajută necredinței mele”. De ce? Cheia e în acelaşi pasaj. De cât timp era copilul 
astfel? Din pruncie. Erau ani buni în care tatăl a sperat ca şi copilul său să se 
facă sănătos într-o bună zi. Erau ani de eşecuri, de căutări la doctori care înălțau 
neputincioşi din umeri, care încercau şi eşuau, ani de rugăciuni neascultate. Tot 
ce făcuse până atunci ca să îşi facă sănătos copilul... zadarnic. Zi după zi, an 
după an speranțele îi erau năruite. Se trezea a doua zi cu încă o speranţă în 
suflet, dar primea din nou palma neputinței pe obraz. Zile după alte zile, ani 
peste ani...Până când i-a găsit pe ucenicii Domnului, la care a alergat cu nădejde. 
Iar ucenicii au dat şi ei greş! 

Şi totuşi mai credea! “Cred, Doamne, ajută...”. A strigat! A plâns în fața 
ultimei şanse! Pentru această suferință şi pentru pâlpâirea credinței pe care a 
ținut-o în suflet când toată lumea îl descuraja, Dumnezeu a făcut o minune fără 
a o mai condiționa de credința deplină. 








Ce învăţăm de aici? Că atunci când ţi-ai pierdut 
credința, paradoxal, nu îți mai rămâne decât... 
credința. 




















Tu cred că nu ai avut încă atâţia ani de încercări ca să te clatini în 
credință. Ba din contră: prin Credinţă treci peste multe încercări. Şi peste spaima 
de lucrurile viitoare. 


Puțin credinciosule! 


Să ne aducem aminte de situația în care Petru s-a rugat să umble pe apă, 
la fel cu Mântuitorul. lată: 

“Văzându-L umblând pe mare, ucenicii s-au înspăimântat, zicând că e 
nălucă şi de frică au strigat. Dar El le-a vorbit îndată, zicându-le: Îndrăzniţi, Eu 
sunt; nu vă temeți! 

Iar Petru, răspunzând, a zis: Doamne, dacă eşti Tu, porunceşte să vin la 
Tine pe apă. 

EL i-a zis: Vino. lar Petru, coborându-se din corabie, a mers pe apă şi a venit 
către lisus. 

Dar văzând vântul, s-a temut şi, începând să se scufunde, a strigat zicând: 
Doamne, scapă-mă! 

Iar lisus, întinzând îndată mâna, l-a apucat şi i-a zis: Puțin credinciosule, 
pentru ce te-ai îndoit?” (Matei 14,26-31). 

Să fie o pildă izolată? Nu cumva învățătura ei ne foloseşte atunci când ne 
lasă puterile? Răspunsul țâşneşte singur din întrebarea Domnului: “De ce te-ai 
îndoit, puţin credinciosule>”. Adică: “Ai mers câțiva paşi pe apă? Ai mers! Ai văzut 
că se poate, cu ajutorul lui Dumnezeu. Eu (lisus) sunt tot aici. În afara credinței 
tale, nimic nu s-a schimbat. Şi, dacă ai mers şi ai văzut că se poate DE CE te-ai 
îndoit?” 

De aceea am spus că singura care rămâne e credința. Crezi că e puţin? 
Reciteşte versetele de mai sus, iar când ajungi la ultimul fii atent cum i-a întins 
lisus mâna ucenicului Său Petru. 

Aşa va face şi cu tine. 








Nu ai credință? Străduieşte-te să mergi mai 
departe şi încrederea în seninul victoriei va veni din 
nou. 

Dar până atunci gândeşte-te dacă îndemnul 
“Îndrăzniţi, Eu sunt; nu vă temeţi!” le-a fost 
adresat doar ucenicilor sau mai sună şi altcuiva 
înspăimântat de valurile şi greutăţile vieţii. 




















Încredinţează-i Domnului calea ta, dorința unui bun rezultat, continuarea 
de unde tu nu mai poţi merge - şi vei vedea că nimic nu e cu neputinţă. “Cele ce 
sunt cu neputinţă la oameni sunt cu putință la Dumnezeu” (Luca 18,27, Matei 
19,26). Acolo unde tu nu mai poţi, Dumnezeu împlineşte fără preget. Poate ai 
observat că versetul “Descoperă Domnului calea ta şi nădăjduieşte în El şi El va 
împlini” (Psalm 37, vs. 5) cuprinde exact ceea ce aşteaptă Dumnezeu de la tine: 
credința, nădejdea. Credinţa că El te va asculta când Îi vei încredința calea ta şi 
nădejdea că, după ce te-a ascultat, te va ajuta. Este, dacă vrei, o dublă creditare 
din parte ta, iar Dumnezeu răspunde adecvat unei asemenea atitudini. 

Rămâne însă o problemă... Credinţa, singură, este suficientă ca să obţii tot 
ce vrei? Aşa ne asigură sectarii. De ce nu au dreptate? 


Răspunsul Sfântului Apostol 
Sfântul Apostol Iacov ne dă un avertisment extraordinar: “Tu crezi că unul 


este Dumnezeu? Bine faci; dar şi demonii cred şi se cutremură” (Iacov 2,19). 
Şi mai spune acelaşi inspirat apostol: “Ce folos, frații mei, dacă zice cineva că are 

credință, iar fapte nu are?” (lacov 2,14). “Aşa şi cu credința: dacă nu are fapte, e 
moartă în ea însăşi” (lacov 2,17). Să ne gândim: ce-ar fi dacă tot anul am sta să 
ne rugăm, fără să punem mâna pe o carte sau pe un curs? Fără să săvârşim 
fapte pe care să crească credința? Va trebui deci să învăţăm, dar nu oricum: cu 
râvnă, ca nu cumva faptele noastre să fie un suport prea şubred pentru credinţă 
şi întreg edificiul să se prăbuşească astfel. 

Tocmai de aceea în cărțile despre succesul la examene ai găsit metode 
practice despre ce e bine să faci. Şi unii s-au oprit la a le aplica doar pe acestea — 
sau, dintre acestea, doar “scurtăturile” spre succes. Să nu crezi şi tu că imediat 
ce obţii succesele nebănuite aplicând regulile din aceste cărți ai ajuns să nu mai 
ai nevoie de Dumnezeu! Îţi este mintea mai odihnită, pentru că înveţi organizat şi 
rapid. Faci conexiuni şi când alții uită într-o lună tu îți aduci aminte şi peste 
câţiva ani. Îţi economiseşti timpul şi ai aflat deja ce fac cei mai buni în “Ultimele 
zile, ultimele ore”. Dar aceste reuşite normale deja să nu îți aducă gândul 
îngâmfat că eşti puternic şi nu mai ai nevoie de Dumnezeu! Citeşte numai “O 
situaţie descurajantă uşor de evitat” din primul volum din „Programează-ţi 
succesul la examene!” şi apoi gândeşte-te că poţi face tot ce vrei, căci nu vei 
reuşi dacă Dumnezeu stă împotriva minții în care s-a cuibărit trufia. 

Bine-bine, poate spune cineva, dar dacă învăţ mult, dacă sunt conştiincios, 
la ce mai am nevoie de puterea lui Dumnezeu? Învăţ, repet, insist şi ... gata! 
Dumnezeu devine o ipoteză de care nu am nevoie, cum spunea un om de ştiinţă 
ateu. 








Şi atunci cum rămâne cu spusele Domnului: 
“Fără de Mine nu puteți face nimic”? Spune un mare 
Sfânt: “lar dacă ne îngrijim de fiecare trebuinţă, 
suntem datori să ne rugăm pentru fiecare. Căci cel ce 
face sau se îngrijeşte de ceva fără rugăciune nu se 
află pe drumul cel bun care duce spre sfârşitul 
lucrului” (Marcu Ascetul, în “Filocalia”, vol. I, Ed. 
Harisma, 333). Şi zice acelaşi sfânt: “Orice plănuire a 
ta să o începi cu Cel ce este începutul a tot binele, ca 
să fie după voia lui Dumnezeu ceea ce ai de gând să 
faci” (pag. 284). 




















Nu uita că profesorul te poate “pica” pe baza unui detaliu. Dar până atunci 
te poţi “pica” singur: o întuneceală a minţii poate înlocui lumina celui prea 
mândru. Nu uita că uneori munca intelectuală presupune programare şi 
organizare pe baza unor repere de eficiență care îți pot scăpa ţie (deşi nu ar mai 
trebui să scape acum, când ai “rețeta” învăţării reuşite), iar un detaliu nesesizat 
la timp de puterile tale omeneşti, dar care Dumnezeu ţi-l poate releva oricând Îi 
vei cere cu credință aceasta, te poate arunca în prăpastie în cazul unui examen 
sau concurs. Exemplele pot continua. 

Ar fi bine să îţi dai seama, cititorule, că nu e o amenințare ceea ce tocmai 
ţi-am spus, ci e un avertisment pentru cei care cred prea mult în puterile lor 
lumeşti, dar şi o încurajare pentru cei ce caută ajutorul de sus. 

“Cu credința vezi până departe, mai departe decât vezi cu rațiunea”, spunea 
părintele Iustin Pârvu”. Şi te fereşti de mai multe primejdii, spune experiența. lar 
din cele de care nu te-ai ferit vei ieşi încununat. 


Înţelepciunea din bătrâni 


Pe de altă parte, Dumnezeu îți dă, cum spune vorba din bătrâni, dar nu îţi 
bagă în traistă. Dumnezeu te ajută să îți completezi nişte cunoştinţe pe diferite 
căi, îţi luminează mintea în timp ce înveţi sau la examen, dar... Dar! De la a-i cere 
ajutorul acolo unde eforturile tale sunt poate sortite eşecului în lipsa sprijinului 
Său şi până la a-i pretinde să-ţi înfunde mură în gură (adică... în cap) cunoştinţe 
în timp ce tu stai ziua la plajă şi noaptea prin discoteci, e o cale lungă de tot. E 
nevoie de fapte pe care Dumnezeu să le binecuvânteze, căci în lipsa acestora prea 
puţine sunt cu putință. Sau, cum a spus Părintele Porfirie către o doamnă care îl 
dojenea că nu s-a rugat, nu a citit de ajuns ca fiul său să reuşească la un 
examen: “Eu am citit, el n-a citit!”. 


De fapt, numai când “pui osul” şi înveţi conştiincios şi organizat ţi se 
cuvine victoria. Fără efortul propriu e greu să reuşeşti. Viața ne învață mereu: 
bunăoară să presupunem că într-o zi ai nevoie de ochelari. Ce face oculistul la 
care mergi şi pe care îl rogi să te ajute să îți îmbunătăţeşti vederea? Îţi recomandă 
nişte ochelari care să lipsească ochiul de orice necesitate de acomodare? Nu, 
dimpotrivă: un bun oculist întotdeauna te va sfătui să porți lentile puțin mai 
slabe decât cele de care ai nevoie cu adevărat. De ce? Pentru că ochiul va face 
automat efortul de a se autocorecta, ajungând ca prin acțiunea lentilei, asociată 
cu acțiunea autoreglatoare a ochiului, privirea să facă un pas spre îmbunătățire. 
Peste câteva luni, acelaşi oculist îți va recomanda ochelari cu dioptrii şi mai 
puţine, şi tot aşa, până când vederea ta va fi foarte bună. Cam aşa procedează şi 
Dumnezeu: baza perfecțiunii va fi efortul tău, din ce în ce mai mare, în timp ce 
Domnul te va călăuzi şi te va ajuta oricând Îi vei cere cu credinţă. Ar fi bine, 
prietene, să te gândeşti la ceea ce a spus cineva: “Trebuie să muncim ca şi cum 
totul ar depinde de noi şi, în acelaşi timp, să ne rugăm ca şi cum totul ar depinde 
de Dumnezeu”. Excepţionale cuvinte! De fapt, prieten drag, acesta e secretul celor 
care reuşesc imposibilul: muncă şi credință. Cei ce uită una din aceste două 
condiții se clatină... 








9 Adrian Alui Gheorghe, Părintele Iustin Pârvu şi morala unei vieţi câştigate, Editura 
Credința Strămoşească, , pag. 111. 

Partea a III-a 


„DE CE NU MĂ AUDE DUMNEZEU?” 


“Cereţi şi nu primiţi, pentru că cereți 
rău "(Iacov 4,3) 

“Şi aceasta este încrederea pe care o avem 
către El, că, dacă cerem ceva după voința Lui, 
El ne ascultă. 

Şi dacă ştim că El ne ascultă ceea ce îi 
cerem, ştim că dobândim cererile pe care I le- 
am cerut”. (loan 5, 14-15) 

“Dumnezeu nu-i ascultă pe păcătoşi; dar 
de este cineva cinstitor de Dumnezeu şi face 
voia Lui, pe acela îl ascultă” (loan 9, 31) 


“După voinţa Lui” ... 

Aici e aici! 

Putem să cerem cu credință, credința o putem îmbrăca în fapte, dar mai 
trebuie să cerem şi ce ne e de folos. Şi să fim aşa cum ne cere Dumnezeu să fim. 
Vorba Părintelui Arsenie Boca: “omul se roagă lui Dumnezeu să-l scape de 
necazuri, iar Dumnezeu Se roagă de om să-şi schimbe purtările. Socotiți şi voi, care 
de cine să asculte mai întâiP”. 

Ce-o fi însemnând deci “după voința Lui”? 

Cred că din multitudinea de răspunsuri, dintre care unele le-am găsit 
deja, sunt de ales câteva. Primul: să te rogi lăsându-te în voia lui Dumnezeu, iar 
al doilea: să te rogi după ce ai împlinit nişte minime reguli cerute de Dumnezeu. 
Al treilea: să te rogi neîncetat. Al patrulea: să ai răbdare să împlinească Domnul 
la vreme potrivită. În fine: să ceri ce îţi este cu adevărat de folos. 

Să vedem. 


1. Nu voia mea să fie, ci voia Ta 


“Când se luptă cineva la jocuri, nu ia cununa, dacă 
nu s-a luptat după regulile jocului” (Il Timotei 1,5) 


Cerem uneori lucruri care credem că sunt folositoare, dar de fapt sunt 
vătămătoare. Ne supărăm că nu le-am obținut cum am vrut şi când am vrut, ca 
apoi să ne dăm seama că mai bine nici nu ne gândeam la ele. 








Aşa după cum un tată îi interzice copilului nişte 
lucruri tentante pentru el, dar în acelaşi timp 
periculoase, tot aşa şi Dumnezeu poate să refuze să 
ne îndeplinească o dorință care în viitorul mai 
îndepărtat ar ascunde un pericol nici măcar bănuit 
de noi. 

Ce tată şi-ar lăsa copilul să bea dintr-o sticlă strălucitoare, dar care conţine 
extract de mătrăgună? Nici țipetele, nici lacrimile copilului nu l-ar îndupleca. 

lar noi suntem în viață nişte copii mari care caută mereu ceva. 

“Noi ne asemănăm - spune Sf. Ambrozie — când ne rugăm, unui copil mic, 
care alergând prin grădină şi adunând flori amestecate cu buruieni, le duce acasă 
tatălui său. Mama sa îi iese înainte, îi ia buchetul, alege din el buruienile pe care 
le leapădă; iar florile le aşează cât poate mai bine. 

Aşa frumos aranjat, buchetul e primit cu drag de tatăl copilului. Tot astfel 
face şi Domnul lisus Hristos cu unele rugăciuni pe care le adresăm Tatălui 
Ceresc în numele Lui. El aruncă cererile nefolositoare; iar cererile bune, făcute în 
duh şi adevăr şi folositoare pentru noi, binele obştesc şi plăcute lui Dumnezeu, le 
face buchet şi le aşează pe Jertfelnicul Său înaintea Scaunului Său de Domnie”10. 

Dar ar fi bine să ne dăm seama că Dumnezeu este un Tată care are 
miliarde de copii pe această planetă - miliarde de suflete. Fiecare dintre aceşti 
copii, aceste suflete, are forțele lui proprii, despre care am vorbit altă dată: voința, 
motivaţia, entuziasmul. Forțe mari, e drept, dar evident infim mai mici decât 
infinita Forță divină. Cu alte cuvinte, pe Pământ puterea unui suflet entuziast e 
enormă, dar față de puterea dumnezeiască e pulbere în vânt. 


Cenzura de dincolo de noi 


Să ne mai întrebăm atunci de ce nu ni se împlineşte tot ce dorim şi tot ce 
cerem în rugăciune? Toate țelurile pentru care ne punem în joc forțe uneori 
enorme? Răspunsul e simplu: pentru că în multe momente Puterea Divină 
acţionează ca o limită, ca o cenzură. 

Tot pentru noi! 

Să presupunem că înainte de examen constați că ai nişte goluri în 
cunoştinţe, pe care nu le mai poţi acoperi în timpul rămas până la examen. Îţi 
îndrepți atunci speranța şi rugăciunea spre ceruri, pentru ca prin puterea Lui, 
Dumnezeu să te ferească de surprize neplăcute în examen şi să îți dea acea 
picătură de “şansă” necesară pentru a trece cu bine examenul. lar Dumnezeu îţi 
ascultă ruga şi ca urmare ieşi fericit de la examen. La următorul examen faci la 
fel, cu acelaşi rezultat, la un altul la fel, până când la un moment dat ţi se 
infiltrează, chiar inconştient, ideea că Dumnezeu e mare şi că poate multe acolo 
unde tu nu poți. Idee excepţional de corectă, cu condiția de a nu abuza de ea. 
Pentru că dacă laşi, din obişnuinţă, din ce în ce mai mult în seama lui 
Dumnezeu, s-ar putea să ai surprize la un moment dat. 

De fapt, care tată şi-ar răsfăța într-atât fiul încât să accepte să suplinească 
din ce în ce mai mult lipsa lui de efort, când ştie că fiul poate să facă aproape 
totul cu puterile sale? Revenind la exemplul nostru, o notă mai mică te poate 
pune pe gânduri şi te poate mobiliza pentru examenele viitoare; îți poate deci 
pune în mişcare forțele proprii, cam amorțţite în ultimul timp (cu toate că acum 
ştii cum să nu ţi-o ia alții înainte, cum să treci peste descurajări, dar te-ai lăsat 
pe tânjală). O notă mai mică e un semnal valabil ori de câte ori vei mai fi tentat 
“să o laşi mai uşor”, în condiţiile în care aştepţi un rezultat bun sau foarte bun. 





10 Protos. Nicodim Măndiță, Învăţături despre rugăciune, Editura Agapis, 1998, pag. 
52-53. 

De aceea Dumnezeu e bun, dar e şi drept. Nu mai 
ai putere? Roagă-te şi te va ajuta, cum am arătat. 
Dar nu-L asocia pe Dumnezeu lenei tale. Şi nu uita 
că ceea ce crezi tu că e bine s-ar putea să nu fie 
tocmai bine. 




















Citeşte ce urmează. 


“Norocul” de moment e înşelător 


E greu de multe ori să priveşti dincolo de avantajele de moment. Aceasta 
este o concluzie pe care ar trebui să o purtăm mereu în suflet şi e una din 
posibilele explicaţii pentru care nu ni se îndeplineşte o dorință chiar când vrem 
noi. 

Trăim rugăciuni fără răspuns pentru că cerem prea multe lucruri, vrem să 
ni se întâmple toate cum vrem noi şi când vrem noi, fără a aştepta vreme potrivită 
şi fără a avea în vedere rezultatele pe termen lung. 

Crezi că nu facem aşa ceva? Au făcut-o şi ucenicii Domnului: 

“Atunci a venit la El mama fiilor lui Zevedeu, împreună cu fiii ei, închinându- 
se şi cerând ceva de la El. Iar El a zis către ei: Ce voieşti? Ea a zis Lui: Zi ca să 
şadă aceşti doi fii ai mei, unul de-a dreapta şi altul de-a stânga Ta, întru 
împărăția Ta. Dar lisus, răspunzând, a zis: nu ştiţi ce cereți. Puteţi, oare, să 
beți paharul pe care-l voi bea eu şi cu botezul cu care Mă botez Eu să vă 
botezați? Ei l-au spus: Putem”.(Matei 20, 20-22; Marcu 10,35-39). Şi acum: 
dincolo de acest răspuns uşuratic, care a fost paharul pe care trebuia să Îl bea 
Mântuitorul? Unul atât de greu încât chiar El a fost copleşit, rugându-se de trei 
ori: “Părintele Meu, de este cu putință, treacă de la Mine paharul acesta!” (Matei 
26, 39, 42, 44). Era paharul batjocurii, umilirii, chinurilor groaznice şi răstignirii! 
Şi la răstignire cine a stat de-a dreapta şi de-a stânga? Fiii lui Zevedeu, aşa cum 
au cerut? Nu, ci doi tâlhari. Ba încă fiii lui Zevedeu cei atât de viteji... au adormit 
în Grădina Ghetsimani pe când El se ruga cu sudori de sânge (Matei 26, 
37,40,43). 

Nu sunt de condamnat: şi noi facem la fel. Ei acum sunt în cer, noi... 

Şi ca să revenim: uneori povara cererilor noastre e prea mare şi Dumnezeu 
nu ne ascultă. 

Ştie E1 de ce. 


Un exemplu de pronie divină 


În anul III la Facultatea de Drept “am picat” un examen. Singurul examen 
ratat din toată facultatea. Am fost foarte dezamăgit, chiar dacă nu învățasem 
foarte mult la materia respectivă (nu-mi plăcea). De fapt, nu învățasem cam un 
sfert din materie. Dar mă gândeam că dacă am şansa să iau un bilet cu subiecte 
din ceea ce citisem, aş fi luat cu bine examenul, chiar dacă nu strălucit. 

Dar Dumnezeu decisese altfel. 

Când am luat biletul de examen, am văzut că al treilea subiect (şi ultimul) 
era tocmai din sfertul de materie necitit. Aveam însă şansa că profesorul ieşise şi 
mă asculta asistenta lui, care era mai indulgentă. Ei bine, profesorul a reintrat... 
tocmai când trecusem la subiectul al treilea. Auzind cum reinventam dreptul 
procesual penal, normal, nu a stat la discuţie. Degeaba s-a străduit asistenta să 
îi spună că la celelalte două subiecte am ştiut bine, căci el, rămânând cu prima 
impresie de la al treilea subiect, a decis că... ne mai vedem şi la toamnă. 

Mi s-a părut extrem de nedrept, deoarece colegi de-ai mei evident mult mai 
slab pregătiți trecuseră examenul. Chinuit, dar îl trecuseră. 

În toamnă mă pregătisem cu îndârjire. Am mâncat cartea, cum se spune, 
am aplicat cu îndârjire metodele de învățare şi metodele de succes la examene 
(mă rog, nu prea eram eu emotiv) şi Dumnezeu m-a luminat, încât am luat cea 
mai mare notă - 9 — dintre toți restanțierii. M-am bucurat că am scăpat de 
examen, am mulțumit lui Dumnezeu şi mi-am văzut de treabă. 

În anul IV de facultate, după sesiunea din primul semestru se crease o 
agitaţie destul de mare: pentru prima oară se acordau burse de performanţă, care 
ulterior au devenit o tradiție. Se acorda o sumă mare la acea vreme care îmi 
doream să mă ajute ca să plătesc studiile la a doua facultate pe care doream să o 
urmez, dar care trebuia plătită. Ştiam că părinții, aflați în alt oraş, nu mă mai 
puteau ajuta, câtă vreme şi fratele meu era student şi în anii aceia de inflație de 
după 1990 era greu să te descurci cu doi studenți. 

Pe atunci condiţiile pentru bursa de performanţă în general puteau fi 
îndeplinite doar de studenţii din ani terminali (participări la conferințe, 
simpozioane, activitate culturală etc.). Dar condiția eliminatorie ţinea de medie: 
media ultimelor trei semestre trebuia să fie peste 9,50. Făcându-mi un calcul 
rapid, din ultimele trei semestre primele şi al doilea nu ridicau probleme. Al 
doilea... era cel cu materia “picată”. lar când am făcut calculul am înțeles multe: 
cu acel 9 obţinut în toamnă media pe al doilea semestru era... 9,53! Şi atunci mi- 
am dat seama: dacă luam 6 “din prima” mai aveam media pentru bursă de 
performanță? Nu. Şi nici dacă luam 8 în toamnă, la restanță. 

Dumnezeu gândise şi prevăzuse totul cu mult înainte de a mă gândi eu la 
ceva. Când eu mă tânguiam că trebuie să învăţ din nou pentru la toamnă materia 
care nu îmi plăcea, El îmi pregătea în taină o bucurie uriaşă: nu numai că am 
primit bursa, dar a fost absolut îndestulătoare ca să îmi plătesc primele taxe 
pentru a doua facultate! Aceasta cu atât mai mult cu cât abia după şase luni de 
la absolvirea primei facultăți am găsit de lucru şi altfel nu aş fi avut cu ce să 
achit a doua facultate! 

Apoi mi-am mai dat seama de ceva: examenul “picat” era al doilea din 
sesiune. Dacă aş fi fost mereu încurajat să învăţ cât se putea şi să iau note mari 
pe nedrept, nu ar fi fost corect. Dimpotrivă, nereuşita a făcut să îmi mobilizez 
toate forțele şi am învățat şi am obținut în acea sesiune note foarte bune. Care, 
bineînțeles, au avut aportul lor la media cu care am obținut bursa de 
performanță. 








A ne răzvrăti împotriva unor “nedreptăți” de 
moment înseamnă a nu crede că există Cineva 
deasupra noastră, care ştie mai bine decât noi 
despre cele ce avem nevoie. Nu înseamnă însă că 
după un examen “picat” va trebui să chefuim de 

bucurie pentru că ne aşteaptă ceva mai bun peste 
un timp. Ne poate aştepta, dar depinde şi de noi cât 
de mult arătăm, prin ceea ce facem, că dorim să 
obținem acel “mai bun”... 








Rugăciuni ce trebuie temperate 


“Nebunul roagă pe Dumnezeu să-l miluiască; dar mila 
nu o primeşte, fiindcă nu a venit precum a voit el, ci 
precum doftorul sufletelor a socotit că e de folos. Şi de 
aceea se face nepăsător şi se tulbură şi uneori se 
războieşte aprins cu dracii, alteori huleşte pe 
Dumnezeu; astfel arătându-se nemulțumit, nu 
primeşte decât bâta”. (Sf. Maxim Mărturisitorul) 


Am mai atins problema celor care vor să obțină mereu rezultate foarte 
bune, atunci când ei consideră că e cazul să le aibă. 

E greu uneori să vezi în spatele avantajelor de moment dezavantajele de 
perspectivă, nu-i aşa? Drept pentru care, aşa cum am arătat, 








trebuie să ne rugăm lui Dumnezeu pentru tot ceea 
ce vrem să înfăptuim în viitorul apropiat sau în 
perspectivă şi să Îl lăsăm pe El să aleagă, din ceea ce 
ne dorim noi, ceea ce e cu adevărat mai bun pentru 
noi. În multe din aceste cazuri ceea ce vrem noi şi 
cerem cu credință şi ne este de folos va vrea şi 
Dumnezeu să ne dea. Dar atunci când binele de 
acum poate distruge binele mult mai mare de mai 
târziu, există Cineva care ne apără de rău. 




















Odată într-un ocean s-a scufundat un vapor, iar singurul naufragiat care 
a scăpat cu viaţă plutea într-o barcă, lăsându-se în voia lui Dumnezeu. Prin mila 
Lui, barca a ajuns la un țărm, pe o insulă neumblată, cum avea să constate mai 
târziu. Fiind noapte şi frig şi-a aprins focul de la chibriturile ce îi mai rămăseseră. 
Şi-a construit apoi o colibă, iar grija lui era să nu se stingă focul nici ziua şi nici 
noaptea, pentru că animalele sălbatice de pe insulă se temeau de foc şi nu se 
apropiau. 

Îşi dorea mult să vină un vapor şi se ruga lui Dumnezeu să nu îl lase. Dar 
rugăciunea lui parcă nu avea ecou. Zilele treceau şi nu se întâmpla nimic. Insula 
era departe de calea obişnuită a vapoarelor. 

Ba, din contră, deşi s-a rugat, parcă Dumnezeu l-a pedepsit mai tare: într- 
o noapte, fiind obosit după vânătoare, a adormit adânc, iar un vânt puternic i-a 
răscolit focul şi i-a aprins coliba. Abia a ajuns să se salveze. Mare necaz! A 
încercat să stingă focul, dar ce să stingi, când coliba de nuiele şi de paie ardea cu 
vâlvătaie! Nici măcar să salveze nişte jar, pentru foc (că nu mai avea chibrituri) 
nu i-a îngăduit Dumnezeu, căci s-a pornit o ploaie torențială, care i-a stins şi 
focul şi cărbunii, lăsându-l în întuneric şi în disperare. Ce rău să i se mai 


29 
O 2010 Horațiu Sasu  http://www.tanardesucces.ro/ 


Lumina minţii prin Credinţă 
- Cum să reuşeşti la examene - 


întâmple? Puţina agoniseală arsese, mâncare nu mai putea să-şi facă, era la 
mâna fiarelor, iar adăpostul îi arsese. A adormit disperat, cu ochii în lacrimi. 

Dimineaţa s-a petrecut ceva neaşteptat: a auzit oameni care strigau: “E 
cineva aici?”. S-a întâlnit cu marinarii care îl căutau, care i-au spus: “Am văzut 
focul pe care l-ai aprins astă noapte. Bine că l-ai aprins! Ştiam că insula e pustie 
şi ne-am gândit că e un apel. Am venit să te salvăm”. 

Omul a izbucnit în plâns. El crezuse că focul fusese ultima nenorocire pe 
care i-o trimisese Dumnezeu. Şi iată că Dumnezeu aprinsese focul ca să poată fi 
văzut. Îl aprinsese la vreme potrivită, nici mai devreme, nici mai târziu, ci 
tocmai când treceau corăbierii prin acel loc care nu se găsea în calea navelor. 








Există multe feluri în care Dumnezeu răspunde 
rugăciunilor noastre. Adesea, când cerem lumină şi 
totul se întunecă e cel mai sigur semn că Dumnezeu 
ne ajută. Naufragiatului nu i s-a descoperit în 
întuneric rostul nenorocirii, ci dimineața, când 
trecuse  întuneceala. Altora Dumnezeu nu le 
descoperă, ci îi lasă să găsească singur, în timp, 
răspunsul la întrebarea “De ce trebuie să mi se 
întâmple?”. Cine se străduieşte găseşte răspunsull!. 




















lar dacă îl găseşte de câteva ori îşi dă seama că în necazuri, atunci când 
parcă totul se prăbuşeşte, Credinţa neclintită ne va scoate la Lumină. Dar 
despre acest lucru vom discuta pe larg puţin mai târziu. 


2. Iartă ca să fii ajutat! 


“De veți ierta oamenilor greşealele lor, ierta-va şi 
vouă Tatăl vostru cel ceresc; iar de nu veți ierta 
oamenilor greşealele lor, nici Tatăl vostru nu vă va 
ierta greşealele voastre” (Matei 6, 14-15). 

“lar când staţi de vă rugați, iertați orice aveți 
împotriva cuiva, ca şi Tatăl vostru Cel din ceruri să vă 
ierte vouă greşealele voastre” (Marcu 11,25). 


Ne-a supărat prietenul sau prietena; am fost nedreptăţiți de profesor la 
examen; ne-am certat cu cineva din familie — sunt mii de situaţii care ne înfurie şi 
de care ne aducem aminte cu dispreț. Vedem însă că ajutorul divin e condiționat 
de iertarea şi împăcarea noastră. 

Da, vom zice, dar Dumnezeu spune că nu ne iartă, nu că nu ne ajută. 
Adevărat, aşa zice acolo. Dar trebuie să interpretăm sfintele cuvinte unele prin 
altele, iar nu disparat, cum fac sectarii. Căci iată ce zice Mântuitorul: “Deci, dacă 
îți vei aduce darul tău la altar şi acolo îți vei aduce aminte că fratele tău are ceva 
împotriva ta, lasă darul tău acolo, înaintea Altarului, şi mergi întâi şi împacă-te cu 
fratele tău şi apoi, venind, adu darul tău” (Matei 5, 23-24). Aşa cum arată Sf. 





11 Pilda şi concluzia sunt adaptate după: Puterea credinţei ortodoxe. Credinţa 
făcătoare de minuni, Editura Panaghia, pag. 40. 

Efrem Sirul, dacă nu aduci întâi împăcarea şi liniştea, toată rugăciunea şi tot 
darul neprimite vor fi. lartă şi ți se va ierta, căci “Cu ce măsură veți măsura, cu 
aceea vi se va măsura” (Luca 6,38). 

Aşadar în încercări cerem lui Dumnezeu să fim iertați de păcate pentru ca 
împăcându-ne cu El să Îl avem alături. Poate la acel moment pocăința nu e 
întreagă, e doar un început, răbdare nu mai e, credința e pe sfârşite... Ce face 
Dumnezeu? Ca să nu lase bunăvoința să se înece în deznădejde, rânduie ceva 
necazuri din partea celor din jur — sau amintiri ale necazurilor: un coleg a râs de 
noi, altul ne-a vorbit de rău pe la spate, altul a luat ceva ce era al nostru... Toţi 
deodată! Bineînţeles, înțepați de necazurile noastre, având mândrie şi slavă 
deşartă îndestul, credem că paharul s-a umplut şi reacționăm cu furie împotriva 
mişeilor, depăşind chiar şi marginile răului făcut de ei, cu scopul de “a-i pune la 
punct o dată pentru totdeauna”, ca să nu ne mai deranjeze în necazurile noastre. 

Aşa fac nebunii. 

Dar fără aceste ultime încercări nu e cu putință ca fructul biruinței să se 
pârguiască. Dumnezeu trece şi peste păcate şi peste pocăinţa incompletă, e gata 
să ajute în ceasul când ajutorul e cel mai oportun, chiar dacă lăcrimează încă de 
pe urma păcătoşeniei noastre. Trece peste tot, dar ne dă cel mai rapid test: al 
iertării semenilor. Arde etapele, pleacă urechea la rugăciune, pregăteşte bucuria 
ca la o masă întinsă, rapid, lasă de la EI, fără ranchiună uită rănile - tocmai EI, 
Cel pururea pironit pentru fiecare păcat al nostru - Se zbate să îţi facă o bucurie. 
Dar Se roagă de tine: “Într-o secundă uit tot. lert tot şi-ţi sar în ajutor, căci ştiu că ai 
nevoie. Nu te bat zile, luni, ani. E totul pregătit. Dar te rog ceva: în secunda aceea, 
până să uit, să îți sar în ajutor şi să îţi ridic necazul, iartă şi tu. Vezi că sunt nişte 
frați ai tăi necăjiţi de diavol, care au sărit pe tine împinşi de cel râu. lartă-i într-o 
secundă şi uită...”. 

Iar noi? Noi... ce facem...? 

De aceea nu va asculta Dumnezeu rugăciunile — chiar făcute cu credință - 
în care cerem să ne ajute să “rupem gura” vreunui coleg căruia i-am promis că îi 
arătăm că putem să luăm note mai bune ca el, nici rugăciunile de ajutor pentru 
examene în urma cărora ne vom mândri (cum ne e firea) sau ne vom lenevi apoi. 
Poţi folosi metodele de învățare, poți fi asul învăţării (că doar ştii cum şi nu 
trebuie decât să aplici), dar greu de crezut că vei fi ajutat. Sau vei fi lăsat de 
capul tău şi îți vei rupe colții mai târziu. 

Cu atât mai mult nu va asculta Dumnezeu rugăciunile în care ceri răul 
semenului, pedepsirea lui. Sau mai târziu, când vom concura pentru un post 
anume, prin care să ne câştigăm pâinea, s-ar putea să nu fim ajutaţi dacă ne 
dorim postul mai degrabă ca să îndepărtăm pe cineva anume de la o şansă. 

Îi cerem lui Dumnezeu să se înțeleagă cu duşmănia, cu mândria, cu 
lenea? Lui Dumnezeu, care a spus să ne iubim vrăjmaşii? “lubiți pe vrăjmaşii 
voştri, binecuvântaţi pe cei ce vă blestemă, faceţi bine celor ce vă urăsc şi rugați-vă 
pentru cei ce vă vatămă şi vă prigonesc, ca să fiţi fiii Tatălui vostru Celui din ceruri, 
că EI face să răsară soarele peste cei răi şi peste cei buni şi trimite ploaie peste cei 
drepți şi peste cei nedrepți. Căci dacă iubiţi pe cei ce vă iubesc, ce răsplată 
veți avea?"(Matei 5,44-46). 








Şansa de a-i ierta pe alții e semn că Dumnezeu 
ne-a ascultat şi ne va scoate din necaz. E semn de 
bucurie, căci s-a deschis scurtătura spre ajutorul lui 

Dumnezeu. Vine împăcarea, pacea Lui şi necazul se 


preface în bucurie. 
Dar noi alegem. 








3. “Neîncetat vă rugaţi” 


“Bun lucru este a se ruga creştinul întotdeauna şi a nu se slăbănogi, precum 
zice Domnul şi Apostolul: “neîncetat vă rugați”, adică noaptea şi ziua şi în tot 
ceasul. Să te rogi nu numai când intri în Biserică, iar în celelalte ceasuri să te faci 
fără de grijă; ci ori de lucrezi, ori de te odihneşti, ori de dormi, ori de călătoreşti, ori 
de mănânci, ori de bei, ori de zaci, să nu-ți curmi rugăciunea ta. (...) Când poți, 
pleacă-ți genunchii, iar când nu poți, roagă-te cu mintea: seara, dimineața şi în 
amiază-zi. Dacă rugăciunea, ca o povățuitoare, va fi făcută înaintea lucrului, când 
sculându-te din pat, mişcările tale cel dintâi prin rugăciune se vor face, atunci 
păcatul nu află intrare asupra sufletului tău. 

Rugăciunea este păzitoarea întregii ințelepciuni...”(Sf. Efrem Sirul) 

Deci altă cheie a rugăciunii vii este aceea de a fi neîncetată. Dar cum să 
facem rugăciune neîncetată, când nouă trebuie să ne stea mintea la învățat? Şi 
apoi, nu rămăseserăm înțeleşi că credința fără fapte (adică fără a pune osul la 
învățătură) e moartă?! 

Nu e nici un paradox, tinere prieten, numai că rugăciunea neîncetată se 
dobândeşte greu. Tare greu. Unii ne sfătuiesc să pomenim numele Domnului 
lisus, în rugăciunea inimii, foarte simplă dar zguduitoare, şi care - ne asigură 
sfinții - după un timp se va repeta singură în inima noastră, indiferent cu ce 
suntem ocupați: “Doamne, lisuse Hristoase, Fiul lui Dumnezeu, miluieşte-mă 
pe mine, păcătosul”. Nu insistăm acum asupra ei, pentru că s-au scris cărți de 
oameni care o cunosc cu adevărat!?, dar nu ne putem cutremura când vedem ce 
forță mare ascunde această rugăciune: 

“Pentru aceea, şi Dumnezeu L-a preaiînălțat şi l-a dăruit Lui nume, care este 
mai presus decât orice nume; ca întru numele lui lisus tot genunchiul să se plece, al 
celor cereşti şi al celor pământeşti şi al celor de dedesubt” (Epistola către Filipeni, 
2, 9-10) “Căci nu este sub cer nici un alt nume, dat între oameni, în care trebuie să 
ne mântuim noi” (Faptele Sf. Apostoli, 4,12) 

“Orice veți cere întru numele Meu, aceea voi face, ca să fie slăvit Tatăl întru 
Fiul. Dacă veți cere ceva în numele meu, Eu voi face” (loan 14, 13-14) 

“Până acum nu ați cerut nimic în numele Meu; cereți şi veți primi, ca bucuria 
voastră să fie deplină” (loan 16,24) 





12 “Pelerinul rus” e cea mai cunoscută şi e foarte încurajatoare. Apoi “Culegere despre 
Rugăciunea lui lisus”, Editată de Mănăstirea Portărița; în plus “Mica Filocalie a 
rugăciunii inimii”, cu texte din Sfinţii părinţi, Editura Herald, Bucureşti; apoi “Frica de 
Dumnezeu. Rugăciunea lui lisus pentru începători”, Editura Panaghia. Mai e o carte, 
de la aceeaşi editură, cu titlu asemănător. “Smerita cugetare. Rugăciunea lui lisus 
pentru începători”, care cuprinde dialoguri cu doi sfinți părinți din România şi de la 
Sfântul Munte Athos. Mai sunt multe cărți şi toate sunt bune. Caută-le pe acelea 
potrivite pentru un bun început şi vorbeşte despre ele cu duhovnicul. Nu începe de capul 
tău, că apar primejdii! 

“Şi tot cel ce va chema numele Domnului se va mântui” (Faptele Sf. 
Apostoli, 2,21; Romani 10,13) 

“Acolo unde sunt doi sau trei, adunaţi în numele Meu, acolo sunt şi Eu în 
mylocul lor” (Matei 18,20) — deci dacă limba, mintea şi inima sunt adunate laolaltă 
în invocare... 

“Orice veţi cere de la Tatăl în numele Meu El vă va da” (loan 16,23). 


Dar, pentru că până să dobândim chemarea neîncetată a Numelui 
Domnului mai este, rămâne întrebarea: Cum să ne rugăm neîncetat noi, cei ce 
suntem departe de rugăciunea neîncetată? 

Întrebarea nu e de acum. E de sute bune de ani şi i-a răspuns un Sfânt 
înțelept: 

“...şi zise fratele: dar cum poate mintea să se roage neîncetat? Căci cântând 
şi cetind, întâlnindu-ne mai mulţi şi slujind, o tragem spre multe gânduri şi vederi. 
Şi răspunse bătrânul: Dumnezeiasca Scriptură nu porunceşte nimic din cele cu 
neputinţă, căci şi Apostolul cânta, cetea şi slujea şi totuşi se ruga neîncetat. 
Rugăciunea neîntreruptă stă în a avea mintea alipită de Dumnezeu cu evlavie 
multă şi cu dor şi a atârna pururea cu nădejdea în El în toate, orice ai face 
şi ți s-ar întâmpla. Aflându-se în această dispoziţie, Apostolul zicea: “Cine ne va 
despărți pe noi de dragostea lui Hristos? Necazul sau strâmtorarea?” 
ş.a.m.d. Şi după puţin: “Sunt încredințat că nici moartea, nici viața, nici 
îngerii”. Sau iarăşi: “În toate obijduiți, dar nu striviţi, în mare cumpănă, 
dar nu deznădăjduiţi, prigoniţi, dar nu năpăstuiţi, trântiţi jos, dar nu 
nimiciţți. Totdeauna purtăm în trup moartea Domnului lisus, ca şi viața lui 
Iisus să se arate în trupul nostru muritor”. 

În astfel de dispoziţie aflându-se Apostolul, neîncetat se ruga. Căci în toate 
cele ce făcea şi i se întâmpla, atârna cu nădejdea în Dumnezeu”!5. 

lată că tot acolo ajungem: oriunde mergi, orice începi, orice faci să faci cu 
nădejde în Dumnezeu. 

Un singur lucru am de adăugat: dacă Dumnezeu te va învrednici cu 
rugăciune multă, să faci totuşi rugăciune bună. Nu mecanic, nu cu mintea pe 
dealuri. A face rugăciune la care să nu te gândeşti e ca şi cum ai merge la sala de 
forță şi te-ai ocupa cu altceva: cu telefoane, cu poveşti cu prietenii, cu măsurări 
din ochi ale aparatelor... pentru ca la sfârşit să pleci mulțumit că “ţi-ai făcut 
norma la sală” dar să vezi după o lună că nu e nici un progres. 








“Adeseori obişnuința rea, lenevirile ori grijile 
deşertăciunilor veacului acestuia, care ne învăluiesc 
zilnic, înclinarea sau prăpăstuirea în multe patimi şi 
păcate, ucid puterea multor creştini de a se ruga lui 
Dumnezeu cu putere, aşa cum ar trebui, în duh şi în 
adevăr. Bălăriile acestea înăbuşesc sămânța cea 
bună a credinţei, încât mulţi din creştini adeseori fac 

















13 Sf. Maxim Mărturisitorul, în Filocalia II, Ediția a Il-a, Editura Harisma, 1993, pag. 39- 
40. 

rugăciuni numai de formă, rugăciuni moarte, care nu 
se pot sui la Dumnezeu” 1*. 








Dacă facem rugăciune, să o facem bine, din inimă, cu nădejde, cu credința 
că Dumnezeu ne va da ceea ce e mai bun. Şi atunci să vezi bucurii! 


4. Intrebări la care primim răspuns mai târziu 


“Deoarece s-a rânduit o vreme între semănat şi 
seceriş, nu credem în răsplată” (Sf. Marcu Ascetul) 

“Încercarea credinţei voastre lucrează răbdarea; iar 
răbdarea să-şi aibă lucrul ei desăvârşit, ca să fiți 
desăvârşiți şi întregi, nelipsiți fiind de nimic” (lacov 1, 
3-4) 


E evident că aceste cuvinte vor avea o mai mare rezonanţă în sufletele celor 
care, atunci când fac un lucru mai important, cer ajutorul lui Dumnezeu şi 
aşteaptă împlinirea la vreme potrivită. Unii au ajuns deja la ideea că avem cu 
adevărat în noi puterea de a ne spori enorm forțele, avem un liber-arbitru, dar, 
atunci când e nevoie, Dumnezeu ştie să limiteze această putere. Sau ştie să o 
înmulțească şi să o încurajeze să crească, atunci când e cazul. Deci, prieten drag, 
nu te mai întreba dacă e drept sau nu să ratezi un examen pentru care te-ai 
pregătit mai mult decât alții. Desigur, e poate dureros, vei fi poate dezamăgit, 
relaţiile de familie s-ar putea tensiona pentru un timp (mai ales în cazul 
examenelor importante), dar până să treacă dezamăgirea ar fi poate indicat să te 
gândeşti la cuvintele lui Gala Galaction: “Nu te plânge pentru că, apucând-o pe un 
drum, ţi-ai rupt un picior; s-ar putea ca, apucând pe celălalt drum, să ţi le fi rupt pe 
amândouă”. 

Prieten drag, eşti poate la vârsta la care nu vezi decât viitorul apropiat, la 
vârsta la care grijile nu au început să sape la temelia dorințelor tale - şi e 
minunată această vârstă -, dar fii înțelept, căci înțelepciunea nu e contrară 
tinereții: am întâlnit destul de mulți oameni care s-au rugat cu disperare şi şi-au 
dorit mult un lucru. Neatingându-l când au vrut ei, s-au prăbuşit în momentul 
în care ultima speranţă le pierea sub ochi. Dar când s-au ridicat din nou au 
ajuns să Îi mulțumească lui Dumnezeu că i-a ferit să meargă pe calea dorită de ei 
înainte. Concluzia? Viaţa îşi are “misterele” ei, “nedreptăţile” ei. lar examenele fac 
parte din viaţă... 

“Rugăciunea trebuie să fie făcută cu supunere şi lăsare în voia lui 
Dumnezeu. Aşa ne-a învățat Mântuitorul, zicând: “Facă-se voia Ta” (Matei 6,10). 
Aşa ne-a dat El exemplu când S-a rugat Tatălui Ceresc, în ajunul patimilor Sale, 
zicând: “Părintele Meu, de este cu putință, treacă de la Mine acest pahar, însă 
nu precum voiesc Eu; ci precum voieşti Tu...” (Matei 26,39, Luca 22,42). 
Rugăciunea e bine să se facă totdeauna cu statornicie şi încredere, aşteptând de 





14 Protos. Nicodim Măndiță, Învăţături despre rugăciune, Editura Agapis, 1998, pag. 
79-80. 

la bunătatea lui Dumnezeu timpul şi ceasul când să ne asculte şi 
primească cererea”, ne îndeamnă un osârdnic al lui Hristos!5. 








Rugăciunea e nervul delicat ce pune în mişcare 
braţul lui Dumnezeu. Rugăciunea nu înseamnă să-l 
spui lui Dumnezeu “Te rog să faci cu mine ce vreau 
eu”, ci “Te rog să faci cu Mine ce vrei Tu”16. 




















Uneori, cititorule, “norocul” poate veni pe căi foarte întortocheate. Şi nu 
când vrem noi. Deja ai văzut în exemplul cu naufragiatul. 

Tu te rogi, spre exemplu, să ai mereu note mari, poate chiar în lipsa 
suportului real oferit de cunoştinţe. Bine ar fi să te gândeşti totuşi şi la vorbele 
memorabile ale lui Nicolae Iorga: “Nu răsare nimic pe locul unde se joacă mereu 
razele soarelui”. Ceea ce nu înseamnă să accepţi cu fatalitate şi cu resemnare “ce- 
o da Dumnezeu”, indiferent dacă e bine sau rău. Înseamnă doar că în orice faci 
trebuie să munceşti ca şi cum totul ar depinde de tine şi să te rogi ca şi cum 
totul ar depinde de Dumnezeu. Ai făcut tot ce ţi-a stat în putință pentru a 
obține rezultatul dorit, dar n-ai avut “noroc”? Atunci poţi să stai liniştit, prietene: 
nereuşita ar putea fi foarte bine rezultatul voinţei lui Dumnezeu, care vrea uneori 
să îți dea ceva mai bun decât vrei tu la un moment dat. Răbdare să ai şi să nu 
deznădăjduieşti. 








Atunci când vrem să facem ceva avem dreptul să 
cerem ajutorul lui Dumnezeu, lăsând ca El să 
aprobe, să mărească sau să îngrădească împlinirea 
dorințelor noastre. 




















Alteori rezultatul trebuie să se coacă, nu când vrem noi, ci când vrea 
Dumnezeu. lată ce zice un mare Sfânt: “Sunteţi supărată că Dumnezeu nu vă 
ascultă rugăciunile! Nu vă supăraţi pe Cel de la care avem şi ființa, şi viața, şi 
suflarea, şi înțelegerea, şi totul. Vă rog: nu vă plângeți de Cel ce are de mii de ori 
mai multă dreptate să se plângă de noi înaintea îngerilor şi sfinților Săi. Chiar dacă 
Domnul nu împlineşte întocmai rugăciunile noastre, ele tot aduc roadă în sufletele 
noastre, făcându-le mai bogate şi mai mature. Aceasta e o taină... Să zicem că 
cineva seamănă grâu şi se roagă ca sămânța să aducă roadă. În loc de roadă din 
sămânță, răsare iarbă. El se roagă din nou pentru roadă, însă în loc de roadă din 
iarbă cresc pai şi spic. larăşi se roagă pentru roadă şi în cele din urmă se pleacă de 
greutatea boabelor şi se coace şi cade în poala rugătorului. Toate rugăciunile 
noastre adevărate rodesc la vremea lor. [(...) Dacă nu ne ascultă îndată 
rugăciunile înseamnă că nu doreşte să ni se întâmple ceea ce vrem noi, ci ceea ce 





15 Protos. Nicodim Măndiță, Învăţături despre rugăciune, Editura Agapis, 1998, pag. 
79, 

16 Anthony M. Coniaris, Introducere în credinţa şi viaţa Biserciii Ortodoxe, Editura 
Sophia, 2001, pag. 239. 

El vrea. Atunci El ne doreşte şi ne pregăteşte pentru ceva mai mare şi mai 
bun decât ceea ce Îi cerem noi în rugăciune. 

De aceea trebuie să încheiem fiecare rugăciune cu inimă înfrântă: “Părinte, 
fie voia Ta, nu a mea!”""". 

Tu poți învăța organizat, aşa cum ştii deja din “Arta de a învăţa”; fireşte, 
poţi crede că va fi bine... iar Dumnezeu să aibă alte planuri. De aceea nu avem 
“noroc”. 

Atunci totul e zadarnic? Suntem predestinaţi ca la un examen să luăm note 
mici sau mari? Nu. 

Fă tot ce depinde de tine, tinere, pentru ca la ceas de nereuşită să poți 
spune cu inima curată, poate spre uluirea celor din jur: “Îţi mulțumesc, Doamne, 
pentru tot ce ai făcut pentru mine: dacă azi nu mi-ai dat ceea ce mi-am dorit, 
înseamnă că în curând o să-mi dai ceva mai bun şi mai folositor. Ajută-mă, te rog, 
ca să fiu vrednic de ceea ce îmi vei da mai bun”. Câţi oare însă, în ceas de durere 
sau de dezamăgire pricinuită de ceea ce noi numim eşec, au puterea de a spune 
cu sinceritate aceste cuvinte? 

Şi câţi oare Îi mai mulţumesc lui Dumnezeu după ce au obţinut ceea 
ce au dorit?... Şi câţi Îi mulțumesc că îi are în pază cât încă nu au primit? 

Dar despre acestea vom mai vorbi. 


5. Dar ne trebuie “ceva”! 
- CE să cerem ca să fim bineplăcuţi lui Dumnezeu? - 


Avem examene grele şi nu ştim ce să facem. Sau avem examene mai 
uşoare, dar nu mai avem putere să asimilăm tot ceea ce trebuie, din cauză că ne- 
am obosit mintea până acum şi nu mai memorăm aşa cum trebuie (se întâmplă, 
chiar dacă acum înveţi mult mai mult şi mai repede decât alţii. Dar ai uitat ce am 
spus despre cum să îţi căleşti voința sau despre cum să îți dozezi efortul din 
„Programează-ţi succesul la examene!”?. 

Când au obosit, unii se bazează pe intuiție, alții, cum am spus, pe 
“norocul” de moment, pe o scânteiere care să îi ajute să obțină un rezultat bun, 
pe o idee care să țâşnească din maldărul de cunoştinţe. 

Dar toate aceste scânteieri pot fi mai mult decât atât: luminare deplină de 
la Dumnezeu, prin Duhul Sfânt. Nu noroc de moment, nu altceva, ci lumina 
Duhului Sfânt! Aceasta ne trebuie când învăţăm şi când ne rugăm pentru ajutor 
la examene. Există chiar un acatist, mult folositor, al Sfântului Duh, care trebuie 
citit pentru lumina minții în orice împrejurare. lată ce găsim într-o “Povăţuire” la 
acest acatist: “Acest acatist al Prea Sfântului Duh (...) are o importanță deosebită 
pentru formarea personalității, pentru înțelepciunea noastră, pentru luminarea 
minții şi reuşita la examene. Observăm la foarte mulți copii sau chiar maturi că nu 
pot ţine minte nici cele mai elementare lucruri, nu pot învăța, nu pot avea o coerență 
în gândire şi prin aceasta întâmpină multe greutăți în viață. Motivele pot fi şi 
datorită firii reduse a insului, datorită păcatelor părinților săi, dar pot fi şi datorită 
lipsei prezenței Duhului Sfânt în viața şi ființa sa”. Şi apoi, în alt loc; “Prin Duhul 
Sfânt ne vine toată înțelepciunea şi luminarea desăvârşită a minții noastre”. 





17 Sfântul Nicoale Velimirovici, Răspunsuri la întrebări ale lumii de astăzi, vol. II, 
Editura Sophia, 2003, pag. 55-56. 

Prin acest Acatist chemăm Duhul Sfânt în mintea şi în sufletele noastre: 
“Vino, Prea Înaltule adevăr şi lămureşte îndoielile stricăcioasei mele înţelegeri”; 
“Vino, Lumină Veşnică şi se vor risipi toate nălucirile şi spaimele”; “Vino şi 
cercetează pe toți cei care însetează de lumina Ta”; “Dă-mi a Te chema necontenit, 
Ocrotirea sufletului meu, până ce lumina Ta mă va lumina pe mine, cel împuținat la 
suflet”; “Vino şi luminează mintea noastră în ceasul descumpănirii” — şi atunci la 
ce ne mai trebuie “noroc”?! 


Nu ne mai trebuie. Ajutorul lui Dumnezeu, purtarea Sa de grijă sunt 
garanţiile succesului. Nu al unuia automat, din motivele pe care le-am arătat mai 
sus. Nici al unuia facil, pentru că trebuie rugăciune curată, făcută cu credință, 
aşa cum se arăta în pomenita “Povăţuire”: “atunci când avem examen şi când 
învăţăm pentru examen, să sacrificăm în fiecare zi 15-20 de minute pentru citirea 
acestui acatist. Să-l citim din toată inima noastră, să implorăm Duhul Sfânt 
Mângâietorul să vină şi să locuiască în inima noastră. 

Pe lângă cel care are examen, pot să-l citească şi cei din familia lui şi 
apropiații lui. Este foarte recomandabil să ne rugăm pentru aproapele nostru care 
are nevoie de ajutor. Puterea şi efectul rugăciunii sunt mai mari. Cel care are 
examene să aibă pomelnice de la cât mai multe mănăstiri şi biserici unde se face 
slujba zilnică pentru a fi pomenit. Să se spovedească înainte de începerea 
examenului pentru a fi dezlegat de preot şi pentru a curăți cămara inimii, să-i facă 
loc Duhului Sfânt. Sfântul duh vine numai acolo unde găseşte loc pregătit şi 
curățit”. 


Prin rugăciunea credinţei obținem la timpul potrivit ce e bun (care poate să 
difere de ceea ce considerăm noi a fi bun). 
Departe de a fi o încheiere, e doar un start spre meditație... 

Partea a IV-a 
CÂND TOTU-N JUR SE PRĂBUŞEŞTE... 


În drum mi se desfac prăpăstii 
Şi-n negură se-mbracă zarea. 

Eu în genunchi spre Tine caut: 
Părinte, -orânduie-mi cărarea! 


Dezleagă minţii mele taina... 
(O. Goga — “Rugăciune”) 


+. Experienţa şi Credinţa se întâlnesc 


„Am ajuns într-unul din foarte rarele momente în care te îndemn să priveşti 
partea neplăcută a lucrurilor. Pentru că uneori viața îţi oferă „surprize" nu tocmai 
plăcute. Aşa încât, vrând-nevrând, ne punem întrebarea: atunci când uşile par 
închise, ce mai rămâne de făcut? Atunci când „ghinioanele" se țin scai de tine, 
atunci când, oricâte eforturi ai făcut, îți par că toate ţi se ridică împotrivă ... atunci... 
ce faci? Cumva... renunți? 

În niciun caz! Ţi-ai merita pedeapsa de Sisif. un Sisif care însă nu a fost 
condamnat pentru cine ştie ce vini imaginare, ci care s-a autocondamnat prin 
nehotărârea pe care i-a adus-o renunțarea... Şi de ce „un Sisif'? Pentru că, dând 
curs nehotă-rării, vei pierde tot sau aproape tot ce ai acumulat pe tărâmul învățării 
eficiente. Dar, în acelaşi timp, vei simți arzătoare vremelnica ispită către 
redobândirea lucrului pierdut. Şi vei reîncepe să urci, cu eforturi, cu sudoare, când 
ai fi putut să nu renunţi atunci când nu credeai că izbânda era aproape”. 


E un fragment - dacă îți aminteşti - din „Programează-ţi succesul la 
examene!”. Acolo am tratat situația la nivel rațional. A venit momentul să privim 
mai adânc. 

Vom discuta despre ceea ce numim încercare, necaz sau ispită. Şi vom 
vedea că sunt multe soluții. Ne vom linişti şi ne vom continua drumul spre ceea 
ce ne este de folos. 

E adevărat, problemele, greutăţile, luptele inerente vieții ne slăbesc, ne 
consumă energia şi uneori ne descurajează. Descurajarea îşi întinde tentaculele 
în suflet şi apoi în rațiune. Trebuie să luptăm pe două planuri - al credinței şi al 
rațiunii — care de fapt sunt unul singur. De ce? Rațiunea şi credința nu se exclud, 
ci se întrepătrund în tine, pentru că sunt o parte din tine. Ne dăm seama de 
aceasta pentru că atât autorii de cărți despre succes cât şi luminaţii părinți ai 
Bisericii au ajuns la o concluzie comună. 

Spune un autor: “Succesul pe termen lung este influențat în mare parte de 
capacitatea noastră de a depăşi eşecul... şi de a ne concentra asupra 
oportunităţilor în defavoarea obstacolelor”!8.Şi mai zice acelaşi autor: “Atunci când 
lucrurile merg prost... atunci când avem doar înfrângeri... nu trebuie să fim 
demoralizați şi să cedăm. Situaţia se poate schimba radical dacă facem tot ce 





18 Charles C. Mainz, Puterea eşecului, Editura Curtea Veche, 2003, pag. 46. 

putem şi dacă perseverăm. Eşecul nostru de moment poate fi doar un preludiu al 
unei victorii finale mult mai importante”!?. 

Şi acum iată ce spunea, în acelaşi ton dar mult mai profund, un sfânt al 
Bisericii noastre: “...ieşire nu mai zărim. Oare întâmplător este acest lucru?! Oare 
ei (Dumnezeu şi Maica Domnului — n. autorului) nu văd? Şi văzând, nu împreună- 
pătimesc cu noi şi nu sunt gata să ne ajute?! Şi totuşi ne lasă să ne chinuim. De 
vreme ce ei sunt cu totul dragoste, înseamnă că nu îngăduie aceasta din duşmânie. 
Şi dacă aşa stau lucrurile, ce vrea să fie aceasta? 

Acelaşi lucru se întâmplă între plăcinta coaptă în cuptor şi gospodină. Daţi 
plăcintei simţire, gândire, limbă... Ce i-ar spune ea gospodinei? “Matuşca! M-ai pus 
aici şi mă prăjesc... Nici o fărâmitură din mine nu a rămas neprăjită, totul mă arde 
ceva de nerăbdat... Şi necazul este că nici ieşire de aici nu văd, nici sfârşit la chin 
nu ştiu unde să aştept. Mă întorc la dreapta, mă întorc la stânga, înainte ori înapoi, 
ori în sus: peste tot închis, iar căldura este de nesuferit. Ce ţi-am făcut? De ce 
asemenea duşmănie din partea ta?” şi aşa mai departe. Daţi gospodinei putinţa de 
a înțelege graiul plăcintei. Ce i-ar răspunde ea? “Ce duşmănie? Eu, dimpotrivă, 
pentru tine lucrez. Rabdă puțin şi ai să vezi cât de frumoasă ai să ieşi! Şi ce 
mireasmă se va răspândi din tine în toată casa! Ceva de minune! Aşa încât fă bine 
de mai rabdă puțin şi vei vedea bucurie”. Aţi luat cunoştinţă de spusele plăcintei — 
acum băgați la cap spusele gospodinei şi treceţi cu seninătate la aşteptarea 
deznodământului fericit. Eu cred că prin aceasta puteți sfârşi toate grijile. 
Puneţi-vă în mâinile lui Dumnezeu şi aşteptaţi. Oricum sunteți în mâinile lui 
Dumnezeu, numai că daţi din mâini şi din picioare... Încetaţi să mai faceţi asta şi 
staţi liniştită”20. 

Ce mai poate fi spus după astfel de cuvinte care arată ceea ce mulți ştiu 
deja — că tot la zi ajunge şi cea mai lungă noapte? 

Când toate se dărâmă, când eşti vlăguit şi nu o mai poți lua de la capăt, nu 
uita: ceea ce e cu neputinţă la om e cu putinţă la Dumnezeu, care duce toate la 
sfârşit fericit. Ştim asta de la Proorocul David, care arată în multe locuri în 
Psaltire unele ca acestea: 


+ “Eu m-am culcat şi am adormit; sculatu-m-am, că Domnul mă va 
sprijini” (Psalm 3, verset 5) 

e “Când Te-am chemat, m-au auzit, Dumnezeul dreptăţii mele! Întru 
necaz m-ai desfătat!” (Psalm 4 verset 1) 

+ “Şi să se veselească toți cei ce nădăjduiesc spre Tine; în veac se vor 


bucura şi le vei fi lor sălaş şi se vor lăuda cu Tine, toţi cei ce iubesc numele 
Tău” (Psalm 5 verset 11) 

+ “Să nădăjduiască în Tine cei ce cunosc numele Tău, că n-ai părăsit 
pe cei ce Te caută, Doamne!” (Psalm 9, verset 10) 

. “Văzut-am mai înainte pe Domnul înaintea mea pururea, că de-a 
dreapta mea este, ca să nu mă clatin” (Psalm 15 verset 9) 

Lă “Domnul este luminarea mea şi mântuirea mea; de cine mă voi teme? 
Domnul este apărătorul vieții mele; de cine mă voi înfricoşa? (...) De s-a rândui 
împotriva mea oştire, nu se va înfricoşa inima mea; de s-ar ridica împotriva 
mea război, eu în El nădăjduiesc [...)[ie a zis inima mea: pe Domnul voi căuta. 
Te-a căutat fața mea; fața Ta, Doamne, voi căuta. Să nu-Ți întorci fața Ta de la 





19 Op. cit., pag. 58-59. 
20 Sfântul Teofan Zăvorâtul, Boala şi moartea, Editura Sophia, Bucureşti, 2002, pag. 
13-14. 

Mine şi să nu te abațţi întru mânie de la robul Tău; ajutorul meu fii, să nu mă 
lepezi pe mine şi să nu mă laşi, Dumnezeule, Mântuitorul meu. Că tatăl meu 
şi mama mea m-au părăsit, dar Domnul m-a luat” (Psalm 26) 

+ “Binecuvântat este Domnul, că a auzit glasul rugăciunii mele. 
Domnul este ajutorul şi apărătorul meu, în El a nădăjduit inima mea şi mi- 
a ajutat” (Psalm 27, versete 8-9) 


Şi tot aşa, în mai toți Psalmii. Oare numai pe David l-a ajutat Dumnezeu 
aşa? 

Evident că nu. Şi în Noua Lege aflăm la fel: “Cei ce suferă, după voia lui 
Dumnezeu, să-şi încredințeze Lui, credinciosului Ziditor, sufletele lor, săvârşind 
fapte bune” (| Petru 5,19). 








“Lăsaţi-I Lui toată grija voastră, căci El are grijă de 


voi”. 
(1 Petru 5,7) 




















Mai simplu nu se poate. Ba chiar o întăreşte un Sfânt contemporan, 
Părintele Porfirie: “Există întotdeauna un mod inteligent prin care să depăşim cele 
mai grele situaţii. Este de ajuns să ne dăruim inima lui Hristos (...) Nu există nici o 
greutate care să nu fie rezolvată prin Hristos. Dăruieşte-te lui Hristos, iar El va găsi 
o soluție” 21. 

Necazurile — spun mulți Sfinți părinți — sunt tocmai pentru că Dumnezeu 
ne iubeşte şi vrea să nu uităm cât de mult şi de frumos ne poate ajuta. 

Să ne gândim cinstit: adesea, când ne merge bine, uităm să ne rugăm. 
Când cădem, când ne speriem, când nu mai avem forță, când avem orice necaz, 
alergăm la Domnul şi la Preasfântă Maica Lui şi la sfinţii Lui. 

Şi niciodată nu suntem lăsaţi! Cum se face? 








E cuvântul Apostolului Pavel care desluşeşte o 
taină imuabilă a Iubirii lui Dumnezeu: “Nu v-a 
cuprins  ispită care să fi fost peste puterea 
omenească. Dar credincios este Dumnezeu; El nu va 
îngădui să fiți ispitiți mai mult decât puteţi ci odată 
cu ispita va aduce şi scăparea din ea, ca să 
puteți răbda”.(l Corinteni 10,13). 




















Să mergem şi la Izvorul bucuriilor şi să vedem ce ne spune: “Veniţi la Mine 
toți cei osteniți şi împovărați şi Eu vă voi odihni pe voi. Luaţi jugul Meu asupra 
voastră şi învățați-vă de la Mine, că sunt blând şi smerit cu inima şi veți găsi 
odihnă sufletelor voastre. Căci jugul Meu e bun şi povara mea este uşoară”.(Matei 
11,28-30). 





21 Părintele Porfirie în Flacăra Dumnezeiască pe care a aprins-o în inima mea 
Părintele Porfirie, de Agapie Monahul, Editura Bunavestire, Bacău, 2000, pag. 102. 

Câţi avem puterea să ne bucurăm în necazuri, 
încercări, ispite ştiind că: 

1; nu suntem singuri, ci Dumnezeu luptă 
alături de noi 

2, nu va dura necazul 

i, sfârşitul necazului va aduce o bucurie mai 
mare decât credem? 

4. 




















“Nu deznădăjdui când norii iadului, unul mai negru decât altul, coboară 
peste sufletul tău; când răutatea drăcească, pizma, îndoiala, îndărătnicia şi alte 
rele se iscă în sufletul tău. Fii sigur că adunarea norilor celor negri în văzduhul 
minții tale este de neocolit; dar nu vor fi întotdeauna acolo, şi nu vor sta multă 
vreme — căci, asemeni norilor din văzduh, trec şi se fac nevăzuți, iar după aceea 
cugetul se limpezeşte din nou. Ca şi în natură, trebuie să fie nori pe cer şi lumina 
zilei să se întunece; dar norii nu sunt statornici, căci curând trec şi lumina soarelui 
străluceşte din nou cu înnoită putere”(Sf. loan din Kronstadt). 


Cuvântul care (rejzideşte 


Prin purtarea necazurilor omul învață răbdarea şi nădejdea; şi cu cât mai 
mare îi este suferința, cu atât mai mare îi va fi mângâierea în Hristos, ne asigură 
un alt Sfânt contemporan, Serafim Rose22. 

Dar poate că aceasta nu te mângâie. 

Citeşte atunci Psalmii 6, 24-34, 139-142 (unde se face vorbire despre 
diavoli şi despre lucrarea lor sub numele de “vrăjmaşi” şi “oameni vicleni” — să nu 
crezi cumva că e vorba de semenii noştri, chiar dacă te-au supărat!) şi poate te 
mai linişteşti. 

Atunci când totuşi îți pierzi speranța nu uita de nişte cuvinte care sunt 
mană cerească pentru tine: “Toate le pot întru Hristos, Cel care mă întăreşte” 
(Scrisoarea către Filipeni, 4,13). Sunt cuvinte care te ajută să îți dai seama 
instantaneu nu atât că nu eşti singur, ci că ai alături de tine (dacă nu cumva 
chiar în tine, făcând curăţenie în inimă) pe Însuşi Creatorul Universului! 

Şi atunci cine să te doboare? 

Numai necredința ta şi acceptarea de a te lăsa doborât. Adu-ţi aminte că 
lisus nu a putut face nimic în locurile unde a întâlnit necredință şi lipsă de 
nădejde. Împrejurările nu te pot doborî, pentru că Dumnezeu se luptă alături de 
tine în scurtul necaz pe care EI l-a îngăduit. 








Necazurile nu te pot dobori decât dacă tu consimțţi să te 
doboare. In rest se luptă Dumnezeu alături de tine. 























22 Conform cu lucrarea “Cum să biruim deprimarea”, Editura Sophia, 2003, pag. 48. 

“Pace vă las vouă, pacea Mea o dau vouă, nu precum dă lumea vă dau Eu. 


Să nu se tulbure inima voastră, nici să se înfricoşeze”(loan 14,27). 
Aşa să fie! 


E , 
ZE a Sei ai 8 27, 
ae 1%, 


d ARBOR bor > 








Icoana de față are o semnificație deosebită. 

Un creştin s-a rugat Domnului să-i arate cum arăta El, când a fost pe 
pământ. Într-o noapte a auzit un glas spunându-i: „Dacă vrei să vezi cum arătam 
Eu, să mergi la Mănăstirea Iviru şi în pridvorul bisericii, în partea dreaptă a uşii 
laterale din stânga, vei vedea chipul Meu, făcu aşa cum arătam când am luat trup 
omenesc”. (conform Monah Pimen Vlad, Sfântul Munte Athos - Grădina Maicii 
Domnului, Ed. Bunavestire, Bacău, pag. 53-54. 

Partea a V-a _ 
MUNCEŞTE ŞI TE ROAGA! 


“Trebuie să muncim ca şi cum totul ar depinde de noi şi, în acelaşi timp, să 
ne rugăm ca şi cum totul ar depinde de Dumnezeu”. În alte cărți ţi-am arătat cum 
să munceşti ca şi cum totul ar depinde de tine — cum să programezi, cum să îţi 
faci din timp un aliat, cum să memorezi eficient... 

Toate acestea sunt bune. 

Numai că... de fapt totul depinde de Dumnezeu. Omul propune, Dumnezeu 
dispune, se aude destul de des. Şi e adevărat! 

În cartea de față am reunit câteva rugăciuni care să te călăuzească pe 
parcursul zilei. Desigur, rugăciunile de dimineață şi de seară, care nu sunt 
cuprinse aici, sunt de căpătâi. Există tot aici Acatistul Sfântului Duh, pentru 
lumina minţii când înveţi şi la examene. Există Acatist de mulțumire, pe care e 
bine să îl citeşti mereu, chiar dacă ţi se pare că nu ai pentru ce să mulțumeşti. 
Nu uita: “... să credeţi că ați şi primit şi le veţi avea”. Mulțumeşte şi arată-ți 
credința că totul va fi bine — şi vom mai vedea. 

Tot aici vei găsi felurite rugăciuni pentru luminarea minţii, dar şi o 
sfâşietoare rugăciune de pocăință, mai puţin cunoscută —- Rugăciunea vameşului 
- care ne aduce în față păcătoşenia noastră, mângâindu-ne în deznădejde. 

Să ne aducem aminte încă o dată de ce spunea un Sfânt Părinte: 








“Iar dacă ne îngrijim de fiecare trebuinţă, suntem 
datori să ne rugăm pentru fiecare. Căci cel ce face 
sau se îngrijeşte de ceva fără rugăciune nu se află pe 
drumul cel bun care duce spre sfârşitul lucrului” 
(Marcu Ascetul, în “Filocalia”, vol. [, Edit. Harisma, 
333). Şi zice acelaşi sfânt: “Orice plănuire a ta să o 
începi cu Cel ce este începutul a tot binele, ca să fie 
după voia lui Dumnezeu ceea ce ai de gând să faci” 


(pag. 234). 




















Peste această plănuire aş vrea să mai zăbovim puţin. Sufletul tău tânăr va 
îndrăgi o idee greu de uitat, pe care a scris-o un părinte mutat nu de mult la 
Ceruri, un părinte contemporan aşadar. El ne arăta cât de uşor este să izbândeşti 
dacă ai nădejde necurmată în Dumnezeu, rugăciune şi credinţă: 

“Îl iau pe Dumnezeu împreună-lucrător. El mă aşteaptă, dar eu sunt de fapt 
chemat să accept să lucrez ce lucrează EI, să-L accept pe Dumnezeu Care, prin 
mine, vrea să facă tot binele. “Doamne!”. Repet şi repet: să-L primesc pe Dumnezeu 
lucrând în mine. [...) În toată vremea să vieze în noi frământarea aceasta: 
“Doamne, acum ce facem? Ce ai găsit Tu? Vreau să văd şi eu! Doamne, am 
gândit cu Tine şi de aceea, te rog, împlineşte ce am gândit eu!”. [...) 

Chemarea noastră continuă, în orice împrejurare, să fie: “Doamne, vino, că 
vreau să fac voia Ta, să fac ce gândeşti Tu, vino şi lucrează lucrul Tău în 
mine! Te înţelegi cu El, pur şi simplu. Să fie vrednicia şi entuziasmul în continuu, în 
mine: “Hai, Doamne, să lucrăm astăzi, căci eu cu Tine sunt”. 

Să ai dorul acesta, explozia aceasta de duh al binelui la care Îl chemi pe 
Dumnezeu să ia parte; să ia Dumnezeu parte la căutarea ta de bine. 

“Hai, Doamne, că eu caut şi am găsit ce e de făcut, hai şi lucrează cu 
mine, ca să pot lucra desăvârşit binele pe care l-am găsit sondând în 
adâncul Tău, Părinte, Care eşti în noi; hai, Doamne”, aşa cum zicem către ai 
casei, atenți fiind în toată vremea unul la altul: “Hai, dragă, să facem asta”. 

La fel ne adresăm şi lui Dumnezeu: sunt realități dumnezeieşti care se 
cuprind în această taină a rugăciunii lui lisus Hristos, ca mărturisire de credință 
despre El, despre felul cum lucrează în noi, cei întru care s-a înomenit pentru a ne 
îndumnezei 23. 

Ei, şi atunci să vezi planuri care ies! 








23 Iubind ca Dumnezeu. Liturghii după liturghii cu Părintele Miron Mihăilescu, 
Editura Christiana, 2004, pag. 142-143. 

Partea a VI-a 
LA ŞCOALA CANANEENCEI 


Avem la îndemână o pildă unică despre ce înseamnă să crezi cu adevărat: 

“(...) a plecat lisus în părţile Tirului şi ale Sidonului. Şi iată o femeie 
cananeiancă, din acele ținuturi, ieşind striga zicând: Miluieşte-mă, Doamne, Fiul 
lui David! Fiica mea este rău chinuită de un demon. 

El însă nu i-a răspuns nici un cuvânt; şi apropiindu-se, ucenicii Lui Îl rugau, 
zicând: Slobozeşte-o, că strigă în urma noastră. 

Iar El răspunzând, a zis: Nu sunt trimis decât către oile cele pierdute 
ale casei lui Israel. 

Iar ea, venind, s-a închinat Lui, zicând: Doamne, ajută-mă. 

El însă, răspunzând, i-a zis: Nu este bine să iei pâinea copiilor şi s-o 
arunci câinilor. 

Dar ea a zis: Da, Doamne, dar şi câinii mănâncă din fărâmiturile care 
cad de la masa stăpânilor lor. 

Atunci, răspunzând, lisus i-a zis: O, femeie, mare este credinţa ta; fie ție 
după cum voieşti. 
Şi s-a tămădiut fiica ei în ceasul acela”.(Matei 15, 21-28). 


Multora această pildă le este prilej de gânduri rele: de ce a jignit-o Domnul 
pe cananeeancă ignorând-o şi apoi jignind-o pe față, în prezența multora? Se ştie 
că ignorarea e calea cea mai bună ca să dărâmi psihic un om. lar jignirea în fața 
altora nu cultivă în nici un caz Iubirea. Şi atunci?... 

Răspunsul ne este nouă pildă: Dumnezeu-Fiul nu a comis păcatul jignirii, 
pentru că El e fără de păcat. Altul e înțelesul atitudinii Sale: a încercat-o pe 
femeie de trei ori, ca să îi vadă credinţa. Întâi a ignorat-o, dar ea nu s-a lăsat 
(“... că strigă în urma noastră”), apoi i-a spus că nu a venit pentru cei din neamul 
ei — ceea ce nu e adevărat — replică ce a îndârjit-o doar pe femeie: “Doamne, ajută- 
mă”. În fine, la jignirea supremă femeia, departe de a se supăra, se smereşte: “Da, 
Doamne...” — adică se recunoaşte câine, mai prejos decât alt neam, numai să i se 
vindece fiica. Şi atunci Mântuitorul are o replică pe care nu o găsim nicăieri 
altundeva: “O, femeie, mare este credinţa ta; fie ţie după cum voieşti”. 

lată pildă de răbdare când rugăciunea nu este ascultată! lată şcoală de 
smerenie şi de credință! De ce oare, dintre toate pildele de credință, aceasta e 
singura aleasă să încununeze Taina Sfântului Maslu, care este printre altele o 
operă de învățătură fără precedent despre credinţă, iubire şi pocăință? Mulţi din 
cei ce au scris despre pilda cananeencei au scris la superlativ. De ce? 








Victoria e mare cu cât mai mare e încercarea. Dar 
nu ajunge numai încercarea -— ştim asta pentru că 
numai un tâlhar din cei doi s-a mântuit pe Cruce — 
ci şi modul în care o trecem: cu nădejde, fără 
descurajare, cu fruntea sus. 




















Încheiem această pildă cu gândurile marelui Nicolae de la Rohia 
(Steihnardt), care ne arată cum trebuie înarmată rugăciunea pentru a fi 

ascultată: “Bine este a deduce din pilda aceasta că dintre însuşirile plăcute 
Domnului, l-au stârnit bucuria şi admiraţia: credința, dezinteresarea, curajul, 
stăruința, buna cuviință, smerenia şi inteligența. Credinţa, dezinteresarea, 
stăruința, smerenia le ştim îndeobşte ca necesare şi binevenite. Dar cazul 
hananeancăi ne arată şi dovedeşte că tot atât de puternice şi de prețioase sunt 
calitățile accentuate de comentatori: curajul, politețea, inteligența. Domnu iubeşte 
pe credincioşi, pe altruişti, pe stăruitori. Şi nu mai puţin pe curajoşi, pe cuviincioşi, 
pe inteligenți. Frica, obrăznicia şi prostia nu-s plăcute lui Hristos. 
Hananeeanca — lipsită de aceste urâte însuşiri — ne-o spune desluşit. Osebitul ei 
succes la excepționalul examen semnifică biruința unor virtuți creştine de noi nu 
îndeajuns proslăviteP*. 

Examenul cananeencei e examenul nostru. Mai greu decât cel din fața 
profesorului. Cu bunele ei însuşiri am învinge şi am obține premiul cel mare. 

E greu, e uşor? Ştim doar că nu e imposibil. 








24 N. Steihnardt, Dăruind vei dobândi, Editura Dacia, 1997, pag. 40-41. 

Partea a VIl-a _ 
CINE NE E MEREU ALATURI 


O rugăciune întotdeauna ascultată 


Prin rugăciunea credinței obţinem ce e bun (care poate să difere de ceea ce 
considerăm noi a fi bun) şi la timpul potrivit. 

Dar câteodată Dumnezeu nu vrea să ne audă ruga. Nu că e prea ocupat - 
El rezolvă într-o clipită toate problemele - ci pentru că suntem prea păcătoşi. 

Şi atunci? Noi cui rămânem? 

Mai este cineva pe care Dumnezeu nu are puterea să refuze: Maica Sa. 
Atunci când nu găsim sprijin la Dumnezeu, la Stăpâna găsim cu siguranţă. Şi 
mult ajută şi mijlocirea Maicii Domnului, despre care se spune în Acatistul 
Sfântului Acoperământ “ceea ce în ceasul nedumeririlor ne pui în minte gândul cel 
bun”. Şi încă: “Bucură-te, ceea ce dai înțelegere şi lumină celor ce sunt întunecați la 
minte”. Şi încă, dar pe alt plan al examenului, acolo, mai spre sfârşitul sesiunii şi 
al puterilor: “Bucură-te, grabnică ajutătoare a celor obosiţi de mâhnire şi de 
întristare”, şi iarăşi: “Bucură-te, ceea ce ridici din groapa pierzării pe ce 
deznădăjduiți”. 

Multe sunt minunile Maicii Domnului! S-a scris cărți, acatiste, paraclise, 
rugăciuni pentru vreme de nevoie. Şi niciodată Sfânta Fecioară nu a trecut cu 
vederea pe cei care i se adresau. Rugăciunea ei de Mamă către Fiu, rugăciune 
curată şi puternică, poate însoţi, la ceas de cumpănă, rugăciunea ta firavă. În 
cele mai dificile împrejurări, degrab şi pe neaşteptate Maica Domnului obține de 
la Fiul Său ajutorul în necazuri. 

Ştii că există o rugăciune adresată Maicii Domnului, o rugăciune mereu 
ascultată? E o Pravilă plină de miez, dată de Maica Domnului în secolul al VII- 
lea. Cunoscută un timp de toţi creştinii, a fost dată uitării, spre a fi redescoperită 
în chilia Sf. Serafim de Sarov, după 1700. A ajuns la noi sub numele 
“Bogorodişnaia” şi e celebră pentru că îndepărtează mânia lui Dumnezeu şi 
schimbă pedeapsa în ajutor. Rugăciunea e scurtă, reprezentând închinarea Sf. 
Arhanghel Gavriil către Născătoarea de Dumnezeu: “Născătoare de Dumnezeu 
Fecioară, bucură-te! Ceea ce eşti plină de har, Marie, Domnul este cu Tine. 
Binecuvântată eşti Tu între femei şi binecuvântat este rodul pântecelui Tău, că ai 
născut pe Mântuitorul sufletelor noastre”. 

E cunoscută această rugăciune ca de mare ajutor. Când mi-a dat-o o 
cunoştinţă mi-a spus că nici nu a apucat să o citească de câte 150 de ori, cât 
trebuie, pentru împăcarea cu sora sa, că sora sa a şi intrat pe uşă, cu gând de 
împăcare. N-am crezut-o, am zis că e potriveală. Dar am avut un necaz, o 
cumpănă şi am citit-o. M-a frapat că în scurt timp cererea mea s-a împlinit. Poate 
era şi după voia lui Dumnezeu. Apoi am mai citit-o cu mare rugăminte la Maica 
Domnului ca fiica mea să nu mai fie bolnavă în acea iarnă. Făcea nişte pusee de 
febră şi puroi în gât de la cea mai mică schimbare de temperatură. Mereu 
antibiotice şi necazuri. Mi-era milă de ea că va sta o iarnă în casă: să nu facă un 
bulgăre, un om de zăpadă de care ne tot întreba... Şi ce să vezi? Fiica mea, care 
cu o primăvară înainte fusese în spital internată cu puroi în gât, în acea iarnă nu 
a avut nici cea mai mică răceală! A răcit în schimb primăvara. M-am contrariat şi 
apoi am înţeles: cerusem să nu fie bolnavă în acea iarnă. La începutul primăverii 
uitasem să fac Pravila... 

Ai în această carte Pravila. Păstreaz-o la inimă pentru clipe grele — şi dă şi 
altora prilej să se uimească... 


Luminile din faţa Tronului 


Mai avem alături pe Sfinţii lui Dumnezeu. Mare putere au! Rugăciunea lor 
se înalță la Tronul lui Dumnezeu şi Dumnezeu o ascultă, căci ei sunt bineplăcuții 
Lui. 

Acum să nu credem că Maica Domnului sau sfinții sunt la ordinele noastre. 
Ar trebui să fie tocmai invers. Numai că, în marea lor iubire, se roagă alături de 
noi când simt că ne adresăm lor cu credinţă şi durere, duc rugăciunea noastră la 
Dumnezeu şi El se îndură - nu pentru că am fi noi buni! 

De aceea, seara nu pune capul pe pernă până nu îţi faci rugăciunile 
rânduite şi nu îţi încredințezi mâhnirile, necazurile, nedumeririle, unui sfânt sau 
Maicii Domnului. Nu numai că te vei elibera de griji — şi numai atât şi e de ajuns 
— dar încrederea pe care o arăţi, credinţa în ajutorul de Sus te vor ajuta să începi 
a doua zi cu cuget liniştit. E cineva care veghează asupra ta şi te întăreşte. 


E adevăratul sprijin pe care adesea nu ţi-l poate da un om. 
E sprijinul complet, iar nu fragmentar, sprijinul de care ai nevoie. 


Şi care adesea face diferența. 

Partea a VIII-a _ 
ŞI NU UITA SA MULŢUMEŞTI! 


Te rogi, munceşti cu râvnă, eficient (ştii tu cum), voinţa ascultătoare îți dă 
puteri nebănuite, ştii cum să faci să nu mai fii depăşit de alţii, iar rezultatele, 
mai devreme sau mai târziu, trebuie să apară (în treacăt fie spus, acest “mai 
devreme sau mai târziu” ne aminteşte de un excepțional proverb chinezesc: 
“Pământul desțelenit este câştig sigur; dacă nu anul acesta, negreşit la anul”). 
Rugându-te şi muncind, fiecare zi înseamnă că este mai bună ca ziua trecută. În 
fiecare zi devii mai bun, mai eficient, mai încrezător. Dar nu uita nici o secundă 
că toate acestea sunt posibile datorită unui ajutor mai presus de puterile tale - şi 
de aceea la sfârşitul fiecărei zile de lucru mulţumeşte Tatălui pentru ajutorul dat. 
Exemplul ni l-a dat tot Domnul lisus: “Şi lisus a ridicat ochii în sus şi a zis: 
“Tată, îți mulțumesc că m-ai ascultat” (loan 11,41). 

Să mulțumim Tatălui ori de câte ori ne ajută. Să Îi mulţumim în fiecare 
seară, spunând: “Tată, Îţi mulțumesc pentru tot ce ai făcut azi pentru mine, 
pentru tot ce ştiu, dar şi pentru tot ce nu ştiu că ai făcut pentru binele mew”. 
lar Tatăl te va ajuta şi altă dată, ori de câte ori vei avea nevoie, ca pe un fiu 
recunoscător. 

Să Îi mulțumeşti şi cât încă nu ai primit ceea ce doreai: “Îți mulțumesc, 
Doamne, că zi de zi îmi asculţi ruga. Îți mulțumesc că, deşi nu văd cum se va 
rezolva ceea ce te-am rugat, ştiu că vei găsi o cale — cea mai potrivită cale. Dacă nu 
se rezolvă acum, când vreau eu, înseamnă că se va rezolva mai târziu, bucuria e pe 
cale. Îţi mulțumesc, Doamne!”. Căci “toate câte cereţi, rugându-vă, să credeţi că le- 
ați şi primit şi le veţi avea”( Marcu 11 , 24). 

Dar nu crezi că trebuie să mulțumeşti şi când nu primeşti? Ba parcă 
mai vârtos atunci ar trebui să mulțumeşti. “Nu te plânge pentru că, apucând-o pe 
un drum, ţi-ai rupt un picior, s-ar putea ca, apucând pe celălalt drum, să ţi le fi rupt 
pe amândouă”. Nu “s-ar putea”: e sigur. Dar ai fost păzit şi ţi-ai rupt numai un 
picior numai ca învățătură de minte. 

Pentru toate acestea găseşti la sfârşitul cărții un acatist de mulțumire. E 
aşa de bine întocmit de cei luminaţi de Duh Sfânt, încât bucuria coboară în valuri 
în suflet, ne împăcăm cu toată lumea şi viața ni se pare mai uşoară. Aşa să ajute 
Dumnezeu! Şi nu uita de Psalmul 102 şi nici de rugăciunile de seară din această 
carte. 

Partea a IX-a 


TRAGEM LINIE ŞI ADUNĂM 


“Cine nu adună cu Mine risipeşte” (Matei 12,30) 


Cam acestea ar fi de spus, prietene, despre “colosalul” secret care este la 
îndemâna tuturor. Viața aceasta merită trăită bucurându-te de toate darurile ei, 
şi nicidecum luptând doar cu cele mai slabe arme, care fac lupta epuizantă şi 
rezultatul nesigur. Dacă ar fi să folosim o imagine foarte expresivă, dar lăsând la 
o parte aspectele sângeroase, am putea spune că o confruntare dintre tine, cel 
care stăpâneşte bine cele mai eficiente arme, şi contracandidații tăi, e ca o 
confruntare între o divizie de tancuri şi o divizie de călăreți înarmaţi cu sulițe. E 
clar de partea cui e victoria, nu? Şi te asigur, prietene drag, că în vremea noastră 
destul de rar găseşti un tânăr care să fie pe de-a întregul conştient de ceea ce ai 
citit tu acum, aici, precum şi în “Metode de nota 10”, „Programează-ţi 
succesul la examene!” sau “Secretele succesului ÎN examene”. 

E bine să înţelegi de la cap la coadă tot ce stă scris în această carte şi în 
celelalte şi să fii conştient că succesul îl capeţi numai dacă vrei. Nimeni nu te 
obligă să intri la facultate de prima dată, nimeni nu te obligă să fii un elev sau un 
student care să poată păşi în viață sigur, fără să mai orbecăie, aşa cum fac cei 
din jur. Nimeni nu te obligă - dar poţi să ai ceea ce îți doreşti dacă crezi în reuşita 
ta şi îl rogi pe Tatăl să te ajute, zicând: “Doamne, m-am gândit astăzi să fac 
atâtea lucruri minunate. Vino cu mine să le facem împreună, că Tu ştii 


până unde trebuie să mergem şi să facem, numai Tu ştii măsurile lucrului” 
25 


Poate e bine să ştii că încrederea în sine, pe care mulţi o afişează, are un 
singur izvor: rezultatele anterioare foarte bune. Care, la rândul lor, sunt un efect 
al ajutorului constant pe care ştiu cum să-l ceară şi ştiu că-l vor primi. 

Şi încă ceva, pentru sufletul tău tânăr şi avântat spre soare. 

“Ființarea noastră cea de toate zilele dă-ne-o nouă şi astăzi, astfel ca iubirile 
şi lucrurile noastre să aibă sens, iar ziua de azi să țină”(C. Noica). 

Iată, prietene, ce arme puternice ai în mână. Tu le ai - sper să le foloseşti şi 
să le înmulțeşti tăria. Şi nu spun degeaba acest lucru: Dumnezeu nu răsplăteşte 
decât pe cei ce preţuiesc şi înmulţesc ceea ce au: “Pentru că celui ce are i se va 
da şi va avea de prisos, dar cel ce n-are se va lua şi ce are”. Ca să înţelegi această 
lege aparent absurdă pentru gândirea noastră prea pământească, te-aş ruga, 
prietene, să citeşti pilda talanţilor din Matei 25,14-30, cu gândul la cei cărora 
Dumnezeu le-a dat astfel de puteri ale spiritului - şi tuturor ne-a dat de la 
naştere -, dar care nu le-au folosit şi nu le-au înmulțit spre folosul lor. Şi să vezi 
dacă nu cumva tocmai aceştia sunt cei care ratează cel mai des, eternii pesimişti 
şi “ghinionişti”. 

În viață te aşteaptă examene - mai multe sau mai puţine. De fiecare dată 
însă adu-ți aminte că Dumnezeu ţi-a dat şansa ca din ceea ce vrei să fii, să 
devii doar ceea ce iţi este de folos să ajungi. Depinde de tine cum vei folosi 
această şansă şi tot ce ai aflat ca să reuşeşti. Dumnezeu te-a înzestrat cu un 





25 Iubind ca Dumnezeu. Liturghii după liturghii cu Părintele Miron Mihăilescu, 
Editura Christiana, 2004, pag. 147. 

tezaur de monede de aur curat. Te vei folosi de toate, înmulțindu-le necontenit? 
Sau în ce fel ? Sunt multe căi de a deveni ceea ce îți doreşti. Sunt multe căi de a- 
ți trăi singura viață pe care o ai... 

Comoara e aceeaşi pentru toți. Vântul favorabil bate pentru toți, mici sau 
mari, tineri şi bătrâni, bogați şi săraci deopotrivă. Nu uita: 












“Navele plutesc spre est, navele plutesc 
spre vest, 

Împinse de suflul aceleiaşi brize ; 

Nu vântul, ci-a pânzelor rostuiri 

Hotărăsc încotro se vor duce.” 

(Ellla Wheeler Wilcox) 

Epilog 


Sunt ultimele file ale acestei cărți. Cu ce-ai rămas? 

Poate e prea devreme să te întreb. Mai trebuie să citeşti, să revii, să îți pui 
întrebări şi să cauţi răspunsuri. 

Numai să nu crezi că în aceste prea puţine pagini se cuprinde tot ce era de 
spus! E doar o pojghiţă. În adâncuri sunt cele mai frumoase diamante. Eu nu am 
ajuns acolo. 

Te las să mergi singur din acest punct în care slaba mea putere de 
înțelegere s-a sfârşit - de aceea ţi-am şi indicat ce au spus mulți dascăli ai lumii 
în frunte cu Marele Dascăl. Tu vei găsi noi sensuri şi vei îmbogăţi aceste puţine 
pagini cu ceea ce ştiai deja. Cu ce ai trăit. Cu ce ai fi putut trăi şi ţi-a fost teamă. 

Atunci... suntem la sfârşit de drum sau doar la început? Răspunde-ţi în 
taină. 

Şi pentru sinceritatea răspunsului primeşte te rog răscolitoarea mărturie a 
Domnului, mărturia de mai jos. Pune-o pe perete, în cartea de învățat, deasupra 
patului, oriunde. Dăruieşte-o prietenilor, lasă-i să se mângâie în încercări şi să 
priceapă ceea ce în multe cuvinte tot nu am cuprins aici: că Dumnezeu e alături 
de noi chiar când ne credem părăsiţi. 

Succes, prieten drag! Hristos şi Maica Domnului şi Sfinţii te vor ajuta în 
cele de folos şi mereu te vor scoate la lumină - crede asta şi vei fi răsplătit. 

Iată promisiunea Fiului lui Dumnezeu pentru tine: 


1. Fiul meu! Eu sunt Domnul Care te întăreşte în ziua necazului. Vino la 
Mine când eşti necăjit! Din pricină că te rogi prea rar, mângâierile cereşti se 
depărtează de la tine. Înainte de a cere cu stăruință ajutorul Meu, umbli să 
găseşti uşurare şi mângâiere în altă parte. Dar toate acestea nu-ţi sunt de nici un 
folos, şi, în cele din urmă, trebuie să mărturiseşti că numai Eu pot să mântuiesc 
pe cei ce nădăjduiesc în Mine, şi că, în afară de Mine, nicăieri nu se poate găsi 
sprijin puternic, sfat bun sau tămăduire desăvârşită. 

Îndată ce furtuna a trecut însă, înviorează-te cu lumina îndurărilor Mele, 
căci Eu sunt lângă tine, zice Domnul, şi-ţi dau înapoi tot ce ai pierdut, ba încă 
şi mai mult. 


2. E ceva cu neputinţă la Mine? Mă asemăn Eu, oare, cu cei care 
făgăduiesc şi nu împlinesc?!... Unde este credința ta? Fii hotărât şi neclintit! 
Nu te lăsa, fii curajos, căci îţi voi trimite mângâiere cât de curând. Aşteaptă-Mă, 
aşteaptă-Mă, că voi veni şi te voi mântui... Ceea ce te tulbură este o ispită, iar 
ceea ce te înspăimântă, o frică zadarnică. Ce folos să te îngrijeşti de ceea ce va 
fi de-acum înainte, de ceea ce nu poți cunoaşte? Tot mai amar te amăgeşţti. 
Ajunge zilei răutatea ei! Ce poate fi mai nesocotit şi mai zadarnic decât să te 
bucuri sau să te întristezi de lucrurile viitoare, care poate nu se vor întâmpla 
niciodată? 


3. Negreşit că omul din firea lui, este jocul închipuirilor minții sale; dar 
când te laşi dus cu uşurinţă de amăgirile vrăjmaşului, înseamnă că eşti slab 
la suflet. Lui nu-i pasă dacă ne amăgeşte cu fapta sau cu gândul, dacă ne fură 
sufletul cu bucuria bunătăţilor văzute, sau cu frica de relele ce vor veni. Inima ta 
să nu se tulbure şi să nu se înfricoşeze! Crede în Mine şi ai nădejde în mila 
Mea! Când socoteşti că adeseori eşti departe de Mine, atunci sunt foarte 

aproape de tine. Când crezi că ai pierdut totul, atunci ai prilejul să 
dobândeşti mai mult. Nu poți zice că ai pierdut tot, când nu ţi s-au îndeplinit 
dorinţele! Nu judeca lucrurile prea în grabă, nu te întrista de orice întâmplare, 
oricât de grea ar fi şi nu te tângui, ca şi când ai fi pierdut orice nădejde de 
scăpare. 


4. Nu te gândi că te-am părăsit cu totul, când te las fără ajutor câtăva 
vreme sau când te lipsesc de mângâierile Mele; numai aşa vei ajunge în 
Împărăţia Cerurilor. De bună seamă că mult mai bine pentru tine şi pentru toți 
slujitorii Mei să treceţi prin suferințe şi necazuri, decât să vă meargă toate după 
pofta voastră. Cunosc adâncul inimii tale şi ştiu deci, că e folositor pentru 
mântuirea ta să fii uneori strâmtorat, ca nu cumva râvna ta să slăbească şi 
căpătând o putere nebună în tine, să te crezi mai bun decât eşti. Ceea ce ţi-am 
dat, pot să-ți iau înapoi şi iarăşi să-ți dau cât voiesc. 


5. Ceea ce-ţi dau este al Meu; ceea ce-ţi iau, nu este al tău, căci de la Mine 
se pogoară tot binele şi tot Darul desăvârşit. Când îţi trimit vreun necaz sau vreo 
amărăciune, nu cârti şi nu te întrista, căci într-o clipă îţi iau povara şi-ţi schimb 
întristarea în bucurie. Orice aş face cu tine, Eu rămân tot drept şi vrednic de 
laudă. 


6. Dacă judeci după dreptate şi cu înțelepciune, niciodată n-ar trebui să 
te întristezi aşa de mult la vreme de necaz, ci să te bucuri şi să-Mi aduci 
mulţumiri. Dimpotrivă, singura ta bucurie trebuie să fie când adeseori te 
necăjesc: „Precum M-a iubit pe Mine Tatăl, aşa vă iubesc şi Eu pe voi”, astfel 
am zis către ucenicii Mei, când i-am trimis, nu ca să guste dulcețile lumii, ci ca 
să rabde ocări, nu ca să se ospăteze, ci să muncească, nu pentru ca să se 
odihnească, ci ca să aducă roade în răbdare?6. 


0000000 





26 Protos. Nicodim Măndiţă, Învăţături despre rugăciune, Editura Agapis, 1998, pag. 
71-74. 

RUGĂCIUNI PENTRU ÎNCEPUTUL BUN AL ZILEI DE LUCRU 


Rugăciune la începerea lucrului 


Doamne lisuse Hristoase, Fiule Unule Născut al Tatălui Celui fără de 
început, care în Sfânta Ta evanghelie ai zis: “Tatăl Meu până acum lucrează şi Eu 
lucrez”; Tu, Doamne, Cel ce ai grăit prin gura Prorocului Tău David: “Ieşi-va omul 
la lucrul său şi la lucrarea sa, până seara”, şi iarăşi Tu ai hotărât prin gura 
fericitului Tău Apostol Pavel că: “Cel ce nu lucrează să nu mănânce”, apou Însuţi 
Tu ai grăit cu însăți preacurată gura Ta: “Fără de Mine nu puteţi face nimic” şi 
“Orice veţi cere (de la Tatăl) întru Numele Meu, Eu voi face...”. Doamne 
Dumnezeule, ascult din toată inima Dumnezeieştile tale cuvinte şi cu umilință 
alerg la bunătatea Ta, rugându-mă: ajută-mi cu Harul Tău, să săvârşesc lucrul 
ce am începu în Numele Tău: al Tatălui şi al Fiului şi al Sfântului Duh. Amin! 

“Dumnezeule, spre ajutorul meu ia aminte, Doamne, ca să-mi ajuţi mie 
grăbeşte. Să se ruşineze şi să se înfrunteze cei ce caută sufletul meu. Să se 
întoarcă înapoi şi să se ruşineze cei ce-mi grăiesc mie rele. Întoarcă-se îndată 
ruşinându-se cei ce-mi grăiesc mie: bine este, bine este. Să se bucure şi să se 
veselească de Tine toți cei ce Te caută pe Tine, Dumnezeule, şi să zică pururea: 
“Mărească-Se Domnul” cei ce iubesc mântuirea Ta. lar eu sărac sunt şi mişel, 
Dumnezeule ajută-mi. Ajutorul meu şi izbăvitorul meu eşti Tu, Doamne, nu 
zăbovi” (Psalm 69). 


Altă rugăciune 


Doamne, 

În liniştea zorilor acestei zile, vin să cer de la Tine pace, înțelepciune şi 
tărie. 

Vreau să privesc astăzi lumea cu ochii plini de lubire. Vreau să fiu 
răbdător, înțelegător şi blând. Să-i văd dincolo de aparenţe pe fiii tăi, aşa cum îi 
vezi Tu, şi astfel să nu văd decât binele în fiecare dintre ei. 

Închide urechile mele față de orice calomnie, păzeşte-mi limba de orice 
vorbire de rău; să nu rămână în mintea mea decât gândurile ce binecuvintează. 

Să fiu atât de binevoitor şi de voios, încât toți aceia care se apropie de 
mine să simtă prezența Ta. 

Îmbracă-mă în frumuseţea Ta, Doamne şi fă ca de-a lungul acestei zile să 
Te vestesc lumii. 

Amin! 

000000 


RUGĂCIUNI CARE SE POT CITI LA SFÂRŞITUL ZILEI DE LUCRU 


Rugăciunea Sfântului Efrem Sirul 


Doamne lisuse Hristoase, Dumnezeul nostru, Cel ce ai arătat-o pe Maica Ta 
cea Sfântă mai cinstită decât toate puterile cereşti, Preabunule, pentru solirile ei 
şi ale tuturor sfinților Tăi, orice am greşit azi ca un om şi nu numai ca un om, ci 
ca unul fără omenie, greşelile mele cele fără de voie, cele întru ştiinţă şi cele întru 
neştiință, cele din răpire şi din neluare aminte şi cele pe care le-am făcut din 

multa mea lenevie şi trândăvie, ori de m-am jurat cu numele Tău cel sfânt, sau 
de m-am jurat strâmb, sau L-am hulit în cugetul meu sau Te-am întărâtat întru 
ceva, sau am furat sau am mințit, sau un prieten a venit la mine şi l-am trecut cu 
vederea, sau pe vreun frate am necăjit, sau am amărât, sau stând la rugăciune şi 
la cântarea de psalmi mintea mea a umblat la lucruri rele şi lumeşti, sau m-am 
desfătat peste cuviință, sau am spus glume, sau am râs nebuneşte, sau m-am 
mărit în deşert, sau am văzut frumuseţe deşartă şi cu ea mi-am rănit mintea, sau 
am iscodit greşeala fratelui meu şi l-am osândit, iar greşelile mele nenumărate nu 
le-am băgat în seamă, ori m-am lenevit la rugăciune sau altceva rău am gândit; 
că acestea toate le-am făcut şi altele pe care le-am uitat. Ci iartă-mi-le, 
Dumnezeule, netrebnicului robului Tău, şi mă miluieşte ca un bun şi iubitor de 
oameni. Ca în pace să mă culc şi să dorm eu, desfrânatul, slăvindu-Te pe Tine, 
împreună cu Tatăl şi cu Preasfântul şi Bunul şi de viață Făcătorul Tău Duh, 
acum şi pururea şi în vecii vecilor. Amin. 


Rugăciune după săvârşirea lucrului 


Doamne lisuse Hristoase, Cel Ce eşti plinirea tuturor bunătăţilor, Ţie Îţi 
mulțumesc pentru ajutorul şi sporul ce mi-ai dat la lucrul meu acesta, pe care cu 
harul Tău l-am săvârşit astăzi. Şi acum mă rog Ţie, Doamne, fă ca lucrarea mea 
să-mi fie de folos. Umple de bucurie şi de veselie sufletul meu şi mă mântuieşte, 
ca un mult Milostiv şi de oameni lubitor. Amin. 

Doamne lisuse Hristoase, Dumnezeul nostru, Dumnezeule a toată 
milostivirea şi îndurarea, Care ai nemăsurată milă, nespusă şi neajunsă iubire de 
oameni, căzând acum către a Ta slavă, cu frică şi cu cutremur, aduc ie 
mulțumire pentru binefacerile de care m-ai învrednicit pe mine, nevrednicul robul 
Tău. Te slăvesc, Te lud şi te cânt ca pe un Domn, Stăpân şi făcător de bine. Şi 
iarăşi căzând înaintea Ta, îți mulțumesc şi cu smerenie mă rog nemăsuratei şi 
negrăitei tale milostiviri, ca şi de acum înainte să-mi dăruieşti faceri de bine, ca 
să sporesc în dragostea de Tine şi de aproapele meu. Izbăveşte-mă de tot răul şi 
necazul. Dăruieşte-mi linişte şi mă învredniceşte ca în toate zilele vieții mele, 
totdeauna mulțumire să-Ţi aduc şi să grăiesc şi să cânt cele preabune, Tatălui şi 
Fiului şi Sfântului Duh, acum şi pururea şi în vecii vecilor. Amin. 


RUGĂCIUNI CARE SE POT CITI ORICÂND E NEVOIE 


Rugăciune pentru ajutor la examene 


Doamne lisuse Hristoase, Fiul lui Dumnezeu Cel Viu, ajută-l pe copilul 
acesta (numele) să treacă cu bine această încercare ce îi stă înainte. Cel ce ne-ai 
cerut să fim înţelepţi ca şerpii şi blânzi ca porumbeii, luminează-l pe robul Tău 
(numele) să înveţe ceea ce trebuie ca să fie bine pregătit la examenul ce îl 
aşteaptă. 

Tu ştii ce e bine şi ce e rău. În mâinile Tale sunt vieţile noastre. Noi, 
crezând că este de folos acestui copil să iasă încununat din această încercare, Te 
rugăm să arăţi şi de această dată puterea ajutorului Tău. Dar să nu fie după voia 
noastră, Doamne, ci după voia Ta cea sfântă, că Tu îl iubeşti mai mult decât noi 
şi ştii ce-i este cu adevărat de folos. 

Doamne, ajută-l pe robul Tău (numele) să nu caute gloria lumească, care 
este degrab trecătoare, ci să caute viețuirea curată şi sfântă, ca să dobândească 
Împărăţia Cerurilor. 

Vieţile oamenilor sunt pline de încercări. Ce folos vom avea dacă vom 
câştiga bunătățile vremelnice, de nu le vom dobândi pe cele veşnice? Ce folos vom 
avea de ne va lăuda lumea aceasta dacă faptele noastre nu sunt bineplăcute Ţie? 

Ajută-ne, Dumnezeule, ca numai la Tine să căutăm împlinirea noastră şi să 
premărim în vecii vecilor Numele Tău cel sfânt. Amin. 


Rugăciunea părinţilor pentru luminarea minţii fiilor lor 


Doamne lisuse Hristoase, Dumnezeul nostru, luminează minţile copiilor 
noştri, cu harul Tău cel dătător de viaţă. Tu, Care dai celor înţelepţi înțelepciunea 
şi celor pricepuți priceperea, trimite peste ei Duhul Tău cel Sfânt, dătătorul 
înțelepciunii, al cunoştinței şi al înțelegerii. 

Tu i-ai luminat pe aleşii Tăi în toată vremea. Tu i-ai insuflat pe cei trei mari 
dascăli ai lumii şi lerarhi: Vasile cel Mare, Grigorie de Dumnezeu Cuvântătorul şi 
loan Gură de Aur şi s-au arătat vase alese ale sfințeniei, răspândind în lume 
dreapta credință. Tu ai luminat-o pe Sfânta Mare Muceniţă Ecaterina şi ea a 
ruşinat mulțimea ritorilor păgâni. 

Tu, Doamne, luminează-i şi pe copiii noştri (numele) ca să înveţe cele 
bineplăcute ie şi ă se umple de cunoştinţa adevărului. Dă-le lor ştiinţă, 
pricepere, răbdare şi chibzuinţă. Să nu primească ei cunoştinţe pierzătoare de 
suflet, nici să înveţe ce e urât de Dumnezeu. 

Fă-i ascultători față de dascălii care îi învaţă cele bune şi sârguincioşi în 
îndeplinirea celor ce li s-au rânduit. lar la vremea potrivită, Doamne, ajută-i să 
găsească locul în care să folosească cele pe care le-au învățat şi să muncească 
spre binele lor şi spre folosul aproapelui. 

Tu îi osândeşti pe cei care îşi îngroapă talanții şi îi binecuvintezi pe cei care 
îi înmulțesc cu pricepere. Rânduieşte-le Tu, Doamne, Cel ce rânduieşti toate spre 
mântuire, unde să muncească, ce să muncească, cum să muncească. 

Dă-le lor, Doamne, spor în toată lucrarea cea bună şi-i întăreşte în 
credință, ca să Te mărturisească printr-o viețuire curată până în ultima zi a vieții 
lor. Amin. 


Rugăciune de lăsare în voia lui Dumnezeu 


În mâinile milostivirii Tale celei mari, o, Dumnezeul meu, încredințez 
sufletul şi trupul meu, simţirile şi graiurile mele, sfaturile şi gândurile mele, 
lucrurile şi toate cele trebuincioase ale trupului şi ale sufletului meu. Iar Tu, deci, 
binecuvintează-mă, miluieşte-mă şi mă izbăveşte de tot răul, ca petrecând viață 
fără de păcat, în toate zilele vieții mele, să ajung la viața cea veşnică cu Sfinţii 
Tăi, în Împărăţia ta şi cu dânşii să te slăvesc în veci. Amin! 

RUGĂCIUNI PENTRU VREME DE NECAZ SAU LA ISPITĂ, LA 
DEZNADEJDE ŞI TULBURARI 


RUGĂCIUNEA VAMEŞULUI 


(ARHIMANDRIT PAULIN LECCA ) 


Tinere cititor, 

Această rugăciune e un balsam pentru sufletul tău ori 
de câte ori te afli la nevoie. E o rugăciune răscolitoare, 
unică în alcătuirea ei, pentru că îţi arată mai întâi pricina 
necazurilor, păcatul. Să nu ne întrebăm de ce ne vin 
necazurile, ci mai degrabă să ne pocăim pentru păcatele 
noastre (iertând, rugându-ne cu zdrobire de inimi şi cu 
credinţă). Această rugăciune te ajută să îi mărturiseşti 
păcatul fără a avea sentimentul că eşti condamnat - ba 
dimpotrivă... 

Apoi te mângâie, arătându-ţi că nu eşti singur, ci că 
Tatăl, Fiul, Sfântul Duh, Sfânta Fecioară şi îngerul păzitor 
se luptă alături de tine ca să birui. Apoi te sprijină sfinţii, 
care nu au uitat ce înseamnă să fii om şi să ai slăbiciuni. 
Şi mai ales îţi arată că nu trebuie să deznădăjduieşti, chiar 
în mijlocul păcatelor. Ba încă Domnul Hristos chiar şi 
după moarte îi apără pe cei ce nu se deznădăjduiesc. Până 
la moarte însă să ne aducem aminte de cuvintele 
Sfântului Apostol Iacov, cum că numai cel tare în credinţă 
dobândeşte ceea ce cere, iar nu cel ce deznădăjduieşte 
repede, se clatină şi e precum valul mării. 

“Rugăciunea vameşului” e un rezumat al unor izbânzi 
pe care şi alţii le-au avut. Le vei avea şi tu. 

De aceea rugăciunea e un balsam în clipe grele. Orice 
rugăciune e mângâietoare, dar aceasta are “ceva” ce te va 
face să o îndrăgeşti şi să o păstrezi în suflet pentru cele 
mai grele momente. 





00000000 


Doamne lisuse, mi-aduc aminte. Eram singur. Părăsit de toți. Zăceam 
distrus într-un fund de prăpastie adâncă. În jurul meu tăcere mormântală. Nu 
era nimeni care să-mi ajute. Plin de răni şi cu oasele frânte, scoteam din când în 
când un scâncet slab. Aveam o dorință, o bunăvoință ca să ies din prăpastie. Nu 
eram în stare, din partea mea, decât să ridic degetul cel mic: semn că nu mă 
împac cu starea în care mă aflu şi că aş fi fericit dacă s-ar găsi cineva să mă 
scoată din bezna şi din mocirla în care căzusem. 

Sus, sus de tot, vedeam un petic mic de cer albastru. Ah, ce dor mi-era de 
o lume imaculată, pură, cristalină care să nu aibă nimic din murdăria, viermii şi 

putoarea în care mă bălăceam. Simțeam nevoia să respir aer curat, ozonat; iar în 
lipsa lui, simțeam că mă înăbuş, mă asfixiez. 

Dar Tu, Păstor iubit, care eşti veşnic în căutarea oilor rătăcite, ai şi auzit 
scâncetul meu, ai şi văzut întins degetul meu cel mic, ai şi ghicit dorința mea de 
a ieşi din starea nenorocită şi jalnică în care mă aflam. Căci, deodată, deasupra 
capului meu, am auzit un zgomot. Crengile uscate trosneau, pietricelele se 
rostogoleau, frunzele foşneau. Venea cineva în grabă. Am avut presimțiri şi 
prevestiri de bucurie înlăcrimată. 

Când am întorc capul, ce să văd? Erai Tu, lisuse Dulce! Te-am văzut, 
printre lacrimi, întreg, în toată statura. Erai înalt cât Crucea pe care ai fost 
răstignit! Capul, apăsat parcă de o grea povară, era însângerat şi încununat de 
spini. Mâinile şi picioarele, străpunse de cuie, lăsau urme de sânge. Dar Tu, 
lisuse, nu ţineai seama de durerile Tale, nu Te uitai la rănile Tale, ci erai cu ochii 
țintă la mine. Din ochii Tăi blajini picurau lacrimi de jale pentru starea 
nenorocită în care mă găseam. 

Şi Doamne, Dumnezeule, ce frumos Te-ai purtat cu mine! Cu câtă dragoste 
m-ai îngrijit! Cu câtă gingăşie, cu câtă delicateţe, cu câtă luare-aminte mi-ai legat 
rănile peste care ai turnat untdelemn şi vin! Cât de bun ai fost cu mine! Pe toată 
fața pământului nu există nici o mamă care să poată mângâia aşa cum m-ai 
mângâiat Tu! 

Te-ai aşezat în genunchi lângă sufletul meu zdrobit şi sfâşiat de păcat şi ai 
început a-mi spune că dorul meu după cerul de azur se va împlini. Că, acolo sus, 
este o altă lume, de mii de ori mai bună, mai curată, mai fericită! Acolo sunt 
cântece de îngeri înaripați, acolo sunt păsărele, floricele, fluturaşi cum nu există 
pe pământ. Acolo e o veşnică primăvară şi o veşnică fericire. 

După ce mi-ai şters astfel sângele şi lacrimile, după ce m-ai făcut sănătos, 
m-ai scos din prăpastie, din mocirlă, spunându-mi să nu mai păcătuiesc, ca să 
nu-mi fie ceva mai rău. 

Şi după ce mi-ai arătat Calea, Adevărul şi Viața, m-ai lăsat să-mi duc 
crucea până la capătul vieții mele pământeşti. M-ai lăsat, dar nu m-ai părăsit. Îţi 
simțeam prezența la tot pasul. Ori de câte ori porneam prin viscol şi prin furtună, 
ori de câte ori vorbeam despre jertfa Ta celor mici şi celor mari, ori de câte ori mă 
scufundam în calde clipe de rugăciune, vedeam cu ochii mei plini de lacrimi că 
Tu eşti lângă mine, simțeam că mă porți de mână ca pe copilul Tău, că suferi cu 
mine, că rabzi cu mine, plângi cu mine. 

Dar mila Ta față de mine nu s-a mărginit numai la atât. Când vedeai că 
valurile ispitelor erau gata să mă înghită, iar răutatea dracilor era mai crudă şi 
mai otrăvitoare ca oricând, o trimiteai pe Măicuţa Ta pe care, încă pe Cruce fiind, 
ai făcut-o să fie şi Măicuța mea. Şi în aceste clipe grele, de nesuferit, venea 
Preacurata la mine, ca la un copil orfan ce eram. Mă găsea, de cele mai multe ori, 
în genunchi în hohote de plâns. Atunci Împărăteasa Maică venea la mine 
îmbrăcată într-un veşmânt albastru ca cerul şi, plină de milă pentru suferința 
mea, punea mânuțţa ei sfântă pe capul meu, mă mângâia cu vorbe pătrunse de o 
iubire negrăită ce izvorau dintr-o inimă catifelată, mătăsoasă, plină de balsamul 
blândeţii şi al bunătăţii, care îmi răcorea sufletul aşa cum, după o zi de arşiță, 
ploaia răcoreşte pământul ars şi însetat. 

Şi după ce pleca Preasfânta Fecioară, mi-l trimiteai şi pe prietenul meu cel 
mai credincios, pe sfântul înger păzitor, ca să vegheze la căpătâiul meu în timpul 
nopții şi să mă scape de primejdii în timpul zilei. Pentru toate acestea nu mi-ar 

ajunge nici cuvintele, nici viața ca să-i aduc miile de mulțumiri şi veşnica 
recunoştinţă pe care i le datorez. 

Dar în schimbul tuturor acestor binefaceri fără asemănare, astăzi — vai! - 
din nou Te-am uitat, din nou Te-am părăsit. Te-am lăsat iarăşi răstignit pe 
Cruce, iar eu m-am întors către idolii cei deşerți. Am uitat suferința din groapa 
Egiptului, am uitat dragostea Ta, am uitat puterea divină cu care m-ai scos din 
Marea Roşie şi din pustiul nesfârşit. Şi, ce e şi mai grozav, am preferat căldările 
cu carne în locul manei cereşti şi apei din stâncă. lar ca urmare, zac acum din 
nou în prăpastia Babilonului — zdrobit, sfâşiat, secătuit. 

Aici, departe de casa Tatălui ceresc, departe de Sion, multă vreme am 
păscut porcii în pământ străin. Harfele mele stau atârnate în sălcii: nu mai pot 
cânta atâta vreme cât mă aflu în țara păcatului. Păcatul a ridicat din nou un zid 
de despărțire, încât nici o rază din iubirea Ta, nici o lacrimă de mângâiere nu mai 
pot pătrunde până la mine. Inima mi-e de piatră, iar ochii îmi sunt de iască. 

Iarăşi simt că mă asfixiez, iarăşi îmi este dor de cerul de azur, iarăşi Te 
chem la mine: pogoară-Te încă o dată, lisuse, după oaia ce iarăşi s-a rătăcit. Nu 
mă lăsa singur şi părăsit, căci acum, mai mult ca oricând, am nevoie de Tine, 
numai de Tine. 

Da, lisuse, am nevoie numai de Tine, fiindcă numai Ţie Ţi s-a dat toată 
puterea în cer şi pe pământ. 

Am nevoie numai de Tine, pentru că numai Tu, lisuse dulce, Ţi-ai arătat 
nemărginita-Ţi iubire pentru mine, vărsându-Ţi până şi ultima picătură de sânge 
pentru mântuirea mea. 

Am nevoie, iarăşi, numai de Tine, căci numai cu Atotputernicia Ta mai pot 
fi scos din noua prăpastie în care am căzut şi numai cu dragostea Ta fără 
seamăn Te mai poți apropia de un ticălos şi de un mincinos ca mine. 

Părăsit de toţi, ca şi întâia oară, mi se pare că — în starea în care mă aflu 
acum - Măicuţa Ta nu mai este şi Măicuţa mea, pentru că ea este nevinovată, iar 
eu sunt vinovat de moarte. Ea este precum crinul de frumoasă şi de binevoitoare, 
iar eu sunt ca un câine împuțit şi urât. 

În starea în care mă aflu acum, parcă nici prietenul meu cel mai drag, nici 
îngeraşul nu mai este cu mine şi nu mă păzeşte. Păcatele mele l-au alungat, aşa 
cum fumul alungă albinele. Prea mult mi-am bătut joc de îndelungata lui răbdare 
şi aşteptare. El veghea zi şi noapte lângă mine ca să nu mi se întâmple vreun rău, 
iar eu zi şi noapte păcătuiam, întristându-l şi îndurerându-l. 

Recunosc, bunul meu lisus, că păcatul meu de acum este de mii de ori mai 
greu decât lepădarea lui Petru, este la fel cu prigonirea lui Saul din Tars şi nu 
este mai departe de trădarea lui Iuda. 

În fiecare zi şi în fiecare ceas mă lepăd, în fața duşmanului nevăzut şi în 
fața oamenilor, de numele Tău şi de iubirea Ta - şi câtă deosebire este, Doamne, 
între lepădarea lui Petru şi lepădarea mea! 

Apostolul cel iubit s-a căit şi a plâns amar în toată viaţa lui, ori de câte 
auzea cocoşul cântând şi aducându-şi aminte de lepădarea lui. Pentru atâta 
plâns, pe fața lui se săpaseră două şănțulețe pe care curgeau neîncetat lacrimile 
lui de pocăință, iar la sfârşitul vieţii sale s-a pedepsit ca nimeni altul, cerând 
călăilor să fie răstignit cu capul în jos; pe câtă vreme eu, după fiecare lepădare, 
râd nebuneşte spre bucuria vrăjmaşului şi fug de cruce ca să nu sufăr nimic pe 
pământ. 

În fiecare zi şi în fiecare ceas Te prigonesc Iisuse, fie direct prin gândurile, 
cuvintele şi faptele mele cele rele, fie prin aproapele meu pe care îl ucid cu limba, 
cu mânia şi cu ura, socotind că aduc slujbă lui Dumnezeu. 

Dar unde este convertirea mea de pe drumul Damascului? Unde se află la 
mine pocăința lui Pavel care se credea o lepădătură şi cel mai mic între Apostoli, 
el, care era corifeul Apostolilor? Unde sunt râvna şi focul iubirii pentru Tine, 
Iisuse şi pentru frați? 

După cum vezi şi ştii, eu nu am nimic din toate acestea. Dimpotrivă, mereu 
Te prigonesc şi mereu mă mândresc, socotindu-mă mai bun decât alții şi crezând 
că am dreptul să cobor foc din cer ca să-i nimicesc pe păcătoşi. 

În fiecare zi şi în fiecare ceas eu Te trădez, lisuse, ca şi luda. Sărutul meu 
mârşav Îţi spurcă mereu Preacuratul şi Preacinstitul Tău obraz euharistic. Te 
vând şi de frică şi pentru bani, şi pentru ca să mă răzbun pe alții şi pentru blidul 
de linte al tuturor poftelor trupeşti şi al patimilor sufleteşti. Tu, Mirele ceresc, vii 
să Te logodeşti cu sufletul meu ca şi cu o mireasă, iar eu Te trădez, pe față şi în 
ochii Tăi, aşa cum nu-şi trădează nici cea mai desfrânată femeie din lume 
bărbatul, ştiind prea bine că prin aceasta Îţi răstignesc din nou iubirea Ta spre 
bucuria şi batjocura diavolului. Tot pe Tine Te trădez şi când îl vând pe aproapele 
meu, căci ceea ce fac unora dintre fraţii Tăi mai mici Ție Îţi fac. 

Şi când mă gândesc că nefericitul luda s-a căit, totuşi, pentru păcatul lui! 
A aruncat toţi banii pe care Te vânduse duşmanilor! A mărturisit în fața 
întregului Sinedriu că a vândut sânge nevinovat! Şi, ce este mai îngrozitor, şi-a 
aplicat cea mai grea pedeapsă pe care a ales-o duhul diavolului şi sufletul său 
deznădăjduit, lipsindu-se — prin spânzurare — şi de bucuriile de aici şi de fericirea 
veşnică de dincolo! 

O, Doamne lisuse, iartă-mă pe mine care sunt un luda ce Te-a trădat, dar 
nu s-a spânzurat. Eu Te trădez mereu, lisuse, dar nu vreau să-mi sugrum omul 
cel vechi cu toate păcatele lui. Nu vreau să renunţ, o dată pentru totdeauna, la 
viața-mi împotmolită în plăcerile vinovate ale acestui veac. Nu vreau să-mi omor 
pofta trupului, pofta ochilor şi mândria vieții cu sabia rugăciunii, a postului, a 
privegherii şi a smeritei cugetări. lartă-mă, Doamne, că nenorocitul tău apostol — 
prin întreaga lui disperare - s-a ruşinat atât de mult de fapta sa încât s-a 
îndepărtat pentru totdeauna de la fața Ta, pe câtă vreme eu, neruşinatul, cutez 
să mă înfățişez înaintea feței Tale şi aici şi dincolo. 

Dar eu, Doamne, nu ştiu ce să mai fac! Sunt prins din două părți: pe deo 
parte ştiu prea bine că, de voi face pasul lui luda, mă înghite iadul cel veşnic, iar 
pe de altă parte ştiu că nu voi putea suferi lumina prezenței Tale în Rai, aşa cum 
omul bolnav de ochi nu poate suferi lumina soarelui, căci iubirea Ta, iertarea Ta, 
blândeţțea Ta mă vor arde prin groaznicele mele mustrări de conştiinţă, aşa cum 
l-au ars pe Petru în noaptea lepădării, când a ieşit afară şi a plâns cu amar. Şi 
apoi, cum voi îndrăzni să ridic ochii mei către Preacurata Fecioară? Cum voi 
îndrăzni să Te laud şi să cânt împreună cu îngerii cei curaţi? Cum voi îndrăzni, în 
sfârşit, să stau alături de sfinții Tăi care, deşi au fost păcătoşi, totuşi s-au nevoit 
şi au plâns o viață întreagă pentru păcatele pe care nu le-au săvârşit până la 
ieşirea sufletului din trup? După cum ai spus unui sfânt al Tău, nu mai am decât 
o singură ieşire din această strâmtoare: să rămân pururea cu mintea în iad, dar 
să nu cad în deznădejde. 

Şi totuşi — vai mie! — cât de grozavă va fi clipa când voi ieşi din crisalida 
trupului! Cât de înspăimântător va fi ceasul despărțirii sufletului de trup! Atunci, 
odată cu trupul care se va rostogoli în țărâna din care este luat, va cădea şi 

masca mincinoasei evlavii pe care am purtat-o în viaţă. Atunci, nu numai Tu, 
lisuse Doamne, ci şi Preasfânta Fecioară şi toate cetele îngereşti şi toţi sfinții vor 
vedea că sunt sărac şi gol şi orb şi lipsit de orice faptă bună. Când mi se vor lua 
toate darurile fireşti şi cereşti, gândurile şi faptele mele cele ruşinoase, pe care în 
viața pământească le-am acoperit cu fățărnicie, vor ieşi la iveală ca petele de pe 
haină la lumina zilei. lar când voi fi cu totul dezgolit de acoperământul Tău, 
atunci toată lumea va vedea ruşinoasa înfăţişare a omului meu lăuntric şi voi 
rămâne, ca desfrânata din Apocalipsă, numai cu paharul plângerilor în mână. 

Vai! Unde mă voi ascunde atunci de ruşine? Ce voi face când nici munții 
nu vor voi să cadă peste mine ca să mă acopere? Ce voi răspunde la învinuirile ce 
mi se vor aduce? De bună seamă că în ziua cea înfricoşată a Judecăţii, când se 
va da pe față toată murdăria din mine, voi face ca şi Psalmistul: Eu tac şi gura n- 
o deschid. N-am răspuns pe buzele mele. Voi tăcea şi nu voi deschide gura la 
cercetarea ce mi se va face, pentru că, într-adevăr, copleşit de vinovăția mea, nu 
voi găsi nici un cuvânt întru apărarea mea. lar când voi fi pedepsit pentru 
păcatele mele, voi zice cu smerite lacrimi: “Drept eşti Doamne şi drepte sunt 
judecăţile Tale. Mai multe şi mai cumplite pedepse mi se cuvin pentru relele ce le- 
am făcut”. 

Tu mi-ai dat lisuse Doamne toate darurile fireşti şi toate harurile cereşti 
necesare mântuirii mele. Mi-ai dat lumina cunoştinței, mi-ai dat şi puterea de 
înfăptuire. Dar dacă eu am ştiut, însă n-am făcut ceea ce trebuia să fac, asta e 
numai vina mea şi, după cuvântul Tău, pentru aceasta se cuvine să fiu bătut cu 
mai multe lovituri. 

Drept aceea, eu nu mă pot dezvinovăţi şi nici nu pot învinovăţi pe alții 
pentru păcatele ce le-am săvârşit. Dimpotrivă, vor sta sfinții Tăi, Doamne, pe 
scaunele lor de judecată şi mă vor învinovăţi pentru că ei au fost neputincioşi şi 
plini de slăbiciuni ca şi mine şi totuşi au biruit cu harul Tău. Eu însă, din cauza 
trândăviei mele, mereu cad învins de puterea vrăjmaşului nevăzut. 

De data aceasta cunosc calea, ştiu pe unde să ies, pe unde trebuie să trec, 
unde trebuie să ajung. Am încercat chiar să mă ridic cu propriile mele puteri, 
agățându-mă de nişte firave rădăcini. Dar rădăcinile s-au rupt, iar eu am 
alunecat şi am căzut din nou înfrânt. Şi acum îmi înalț slabele mele mâini şi Te 
chem, Iisuse, din tot sufletul şi din toată inima, zicând ca şi slăbănogul din 
Evanghelie: Vino, lisuse, căci om nu am care să mă ia şi să mă arunce în 
scăldătoarea Harului ceresc. Vino, Păstor iubit şi scoate-mă din această nouă 
mocirlă în care am căzut. Cum nu Te-ai îngrețoşat de băligarul peşterii în care 
Te-ai născut şi de leproşii pe care i-ai vindecat, tot aşa nu Te îngrețoşa nici de 
păcatele mele scârnave şi urâte. lisuse, nu mă părăsi, căci de data aceasta 
prăpastia este mai adâncă, iar eu nici degetul cel mic nu-l mai pot ridica, ci 
numai suspin şi plâng. Fiul risipitor a avut puterea să se întoarcă acasă pe 
propriile-i picioare, oaia cea rătăcită a avut puterea să Te cheme cu glasul ei, dar 
eu, fără putere şi fără grai, întocmai ca drahma cea pierdută, nu pot fi descoperit 
decât cu făclia iubirii Tale, care de veacuri vede luciul suspinelor stinghere, al 
lacrimilor înăbugşite şi al inimilor zdrobite. 

De data aceasta, recunosc, sunt şi mai vinovat, dar - în acelaşi timp -— sunt 
şi mai nefericit. De aceea, nădăjduind la mila Ta cea nesfârşită, Te chem din 
adâncul păcatelor mele: ajută-mă, Iisuse, mântuieşte-mă cu Darul Tău pe 
care fă-l să prisosească în inima mea în măsura în care s-a înmulțit 
păcatul. Mântuieşte-mă, lisuse, fără nici un merit din partea mea, căci, într- 
adevăr, ce merit a avut tâlharul de pe cruce pe care, pentru scurta lui rugăciune 

şi pentru inima lui cea bună, l-ai făcut primul cetățean al Raiului? Ce merit a 
avut păcătoasa pe care ai mântuit-o, cu toate că ea, sărmana, înconjurată de 
fariseii care voiau s-o omoare cu pietre, nici n-a îndrăznit să se roage Ţie? Tot 
astfel, lisuse, Te rog să ai milă şi de mine şi să mă mântuieşti în dar, căci fără 
Tine nu pot face nimic, fără Tine sunt pierdut. 

Fiul pierzării - deznădăjduit de diavol - n-a cerut iertare de la Tine, n-a 
cerut ajutorul Tău, nu s-a rugat Ţie, dar eu Te rog, Te implor să nu mă părăseşţti, 
să vii în ajutorul meu, să mă mântuieşti cu Harul Tău. În disperarea lui ce l-a 
împins până dincolo de prăpastie, Apostolul cel deznădăjduit n-a întâlnit pe cale 
nici o vorbă prietenească, nici o mângâiere de frate, nici un sfat duhovnicesc, ci 
numai cuvântul rece, dispreţuitor şi nepăsător: “Tu vei vedea!”. Pe câtă vreme în 
jurul meu se aud cuvintele de încurajare şi de dragoste care îmi spun să 
nădăjduiesc chiar împotriva deznădejdii. Toţi sfinții mă învaţă să zic: “Nu mă 
deznădăjduiesc de a mea mântuire eu, ticălosul”. Căci lisus este “nădejdea 
celor deznădăjduiți”. 

În timpul răstignirii Tale sufleteşti din grădina Ghetsimani, când cu sudori 
de sânge Te rugai să treacă pe alături Paharul Golgotei pe care îl vedeai în faţă şi 
când firea Ta omenească se înspăimânta la gândul că zadarnică Îţi va fi jertfa 
într-o lume care nu Te-a înțeles, Tatăl ceresc l-a trimis pe îngerul Său care Ţi-a 
arătat miile şi zecile de mii de ucenici care Te vor urma până la sfârşitul 
veacurilor. Atunci, când ai primit Paharul cu toată dragostea şi smerenia, în 
zarea viitorului m-ai văzut şi pe mine, lisuse al meu. Şi fiindu-Ţi milă de mine, 
aşa cum Ţi-e milă de toți fiii lui Adam ce rătăcesc ca nişte oi fără păstor, şi — 
ştiind că mă vei mântui şi pe mine - Te-ai întărit cu această vedenie trimisă prin 
înger, Te-ai ridicat de la rugăciune şi ai primit cu supunere negrăită suferința ce- 
Ţi stătea în față. 

Ca să nu mă cuprindă neagra deznădejde, Tu îl trimiţi, lisuse, pe îngerul 
meu păzitor ca să-mi arate că mulți dintre sfinții Tăi au căzut, s-au lepădat de 
Tine chiar şi după ce Te-au cunoscut, după ce au gustat şi au văzut cât eşti de 
bun. Şi totuşi, Tu i-ai iertat, rând pe rând, iubindu-i cu mai multă dragoste, 
fiindcă erau mai nenorociți, mai vrednici de compătimit. Pe Petru l-ai iertat, 
întrebându-l: “Mă iubeşti>”. Pe Pavel l-ai primit, arătându-i cât va avea de suferit 
pentru Numele Tău. Andrei Criteanul, care se îndoia că-l mai poți ierta, Te-a 
văzut venind - în vedenie - cu braţele deschise, iar Tu, sărutându-l, i-ai spus că 
zi şi noapte îl aşteptai să se întoarcă la Tine. Şi pe Teofil, care s-a lepădat de Tine 
în fața diavolului, dând zapis scris cu propriul său sânge, l-ai iertat cu aceeaşi 
nemărginită iubire, fără să ţii seama de blestemăţiile lui. Scrierile sfinte ne arată 
că, atunci când ai strigat pe cruce: “Mi-e sete!”, Ţi-a fost sete de mântuirea 
tuturor vânzătorilor şi trădătorilor care Te vor vinde şi Te vor trăda, ca şi mine, 
până la sfârşitul veacului. Căci Tu nu vrei moartea păcătosului, ci să se întoarcă 
şi să fie viu. 

Toate aceste pilde îmi dau nădejdea că mă vei ierta şi pe mine, Domnul 
meu şi Dumnezeul meu. De aceea, pentru rugăciunile sfinților care au căzut ca şi 
mine, cred că mă vei ierta şi-i vei revărsa din nou iubirea şi mângâierea peste 
sărmanul meu suflet pângărit şi sfâşiat de păcatul care pentru a doua oară mi-a 
devenit amar, urât, respingător. Păcatul dintâi era grosolan, al doilea subțire, dar 
tot atât de dezgustător mi s-a înfățişat. Dar acum mi-e dor numai de Tine, lisuse. 
Ai îngăduit să trec prin valea cu idolii păcatelor trupeşti, apoi prin valea cu idolii 
păcatelor sufleteşti pentru ca, în cele din urmă, să alerg - scârbit - numai la 
puritatea şi iubirea Ta, lisuse! Încă o dată m-am încredințat, Doamne, 

Dumnezeul mântuirii mele, că numai în Tine îmi găsesc liniştea, pacea, bucuria, 
dragostea, de care însetează mereu inima mea. Toate le-am încercat, atât 
plăcerile trupeşti cât şi plăcerile aşa-zis sufleteşti, dar toate m-au amărât, m-au 
otrăvit. Acum mi-e silă de căldările cu carne ale Egiptului, nu mai doresc 
prepelițele din pustie, ci mi-e sete şi mi-e foame numai de bucuriile Tale curat 
duhovniceşti. 

După cum vezi, mă întorc acum slăbănogit şi zdrențuit de patimile şi 
păcatele nenumărate pe care le-am săvârşit în toată viața mea. Mă întorc flămând 
şi însetat de iubirea Ta, lisuse. Mă întorc desculț şi gol de Harul Tău, Doamne. 
Am greşit înaintea cerului şi înaintea Ta, Hristoase, şi nu mai sunt vrednic să mă 
numesc nici fiul Tău, nici ucenicul Tău, nici sluga Ta, dar cad cu umilință la 
picioarele Tale, lisuse, aşa cum sunt, şi Te rog cu lacrimi de deznădejde: Nu mă 
alunga de la Tine, Doamne lisuse, căci n-am unde mă duce. Chiar de-aş şti că voi 
muri ca un câine sub gardul Împărăției Tale, Iisuse, nu vreau să mă întorc în 
țara păcatului, unde m-am tăvălit în mocirlă împreună cu porcii pe care i-am 
păscut. Nu mă alunga de la Tine, lisuse, căci în întunericul din jurul meu nu văd 
decât nişte arătări urâte, nişte năluci hidoase, care mă înspăimântă şi nu aud 
decât urletul unor haite de lupi care mă îngrozesc, iar sub picioarele mele se 
deschid prăpăstii fără fund, unde o mulțime de balauri aşteaptă să mă înghită. 
De aceea, încă o dată Te rog: bate-mă, pedepseşte-mă cum i-ai bătut şi i-ai 
pedepsit pe israelieni în pustie, dar nu mă alunga, nu mă părăsi, căci sunt mai 
nenorocit decât un copil orfan, decât un copil al nimănui pe care nu-l primeşte 
nimeni. 

Venind la Tine, lisuse, aşa cum sunt, cuget mereu la pilda pe care ai dat-o 
pentru mine, risipitorul şi desfrânatul, şi, când mi-aduc aminte de dragostea Ta 
şi de iertarea pe care le reverşi peste cei ce vin cu pocăință la Tine, atunci 
deznădejdea mea se întoarce în nădejdea că mă vei primi, iertându-mă şi pe mine 
nevrednicul. 

Stând în fața Ta, lisuse, tremur ca biata păcătoasă prinsă în preacurvie. 
Recunosc că am păcătuit, că sunt vrednic să fiu ucis cu pietre. Fariseii nevăzuți 
m-au prins pe când săvârşeam păcatul. M-au apucat fără milă şi m-au târât în 
fața Ta ca să dai hotărârea. Lipit şi ghemuit de zidul templului Tău, aştept cu 
inima înghețată şi cu respiraţia oprită ca să isprăveşti cu scrisul pe nisip, să Te 
ridici şi să hotărăşti viaţa sau moartea mea cea veşnică. Întrucât şi aceasta a fost 
o pildă pentru mine, prin sărmana păcătoasă mi-ai spus şi mie că nu mă 
osândeşti, cu condiția să nu mai păcătuiesc. 

Ştiu că fiul nu s-a mai întors în țara păcatului, desfrânata n-a mai 
păcătuit, dar eu mereu mă întorc precum câinele la vărsătură şi ca porcul în 
mocirlă. Şi dacă Tu îmi spui lămurit că numai de privesc cu poftă preacurvesc în 
inima mea, atunci cum pot spune că nu păcătuiesc? 

Îți spăl uneori picioarele cu lacrimi, sparg alabastrul cu tot mirul scump al 
sufletului meu, dar, iubitul meu Mântuitor, eu sunt mai slab decât toţi cei slabi 
şi, de aceea, am nevoie de mai multă dragoste şi iertare până când mi se vor 
întări picioarele pe calea faptelor bune. lartă-mă, deci, nu numai de şaptezeci de 
ori câte şapte, ci până la ultima clipă a vieţii mele, până când îmi vei lua sufletul 
cu Tine. 

Şi când stau în Sfânta Biserică, mă pomenesc, mai vârtos cu sufletul decât 
cu trupul, în fund de tot, alături de toţi vameşii pământului. Copleşit de păcate 
nenumărate, stau cu capul plecat în jos, neîndrăznind să ridic ochii mei la cer. 
Căci un rob al Tău numai cât spunea: “Doamne, cine eşti Tu şi cine sunt eu?” — 

începea să plângă. Şi într-adevăr, când mă gândesc că Tu eşti Creatorul cerului 
şi al pământului, că de Tine se înfricoşează Heruvimii şi se cutremură Serafimii, 
iar eu nu sunt decât un vierme ce mă bălăcesc într-o cloacă urâtă, atunci încep 
să plâng şi să mă bat cu pumnul în piept, ca să-mi pedepsesc inima mea cea 
ticăloasă, care Te-a trădat de atâtea ori, înşelându-Te şi bătându-şi joc de 
dragostea Ta cea nețărmurită. Dar nici de data aceasta nu mă deznădăjduiesc de 
mântuirea mea. Poate că, păşind mereu pragul iubitelor Tale locaşuri, voi ieşi şi 
eu, odată şi odată, mai îndreptat, cu mila şi cu Harul Tău. 

Zi şi noapte, gândurile mele păcătoase, patimile şi poftele mele cele 
dobitoceşti mă leagă cu lanțuri şi cu cătuşele de fier, ca pe Manase. Dar ca şi el 
Te rog, lisuse, scoate-mi picioarele din butuci, dezleagă-mi mâinile, deschide 
zăvoarele temniței în care zac, ca să văd soarele şi lumina, să aud ciripitul 
păsărelelor şi zumzetul albinelor, ca să respir aerul îmbălsămat de florile Raiului. 

Ah, ce n-aş da, lisuse, ca să Te mai gust o dată aşa cum Te-am gustat în 
dragostea dintâi, când pentru prima oară am văzut cât eşti de bun Tu, 
Mântuitorul meu, şi cât de dulci sunt strugurii din Canaanul Tău! 

Tu m-ai adus, lisuse, cu făclii şi cu lumini cereşti până la poarta Împărăției 
Tale, m-ai învrednicit să simt adierea fericirii Raiului, iar îndată după aceasta, 
pentru păcatele mele, m-ai întors înapoi în pustiul arzător, ca pe israelieni de la 
Iordan, ca să mai rătăcesc patruzeci de ani până ce va muri omul vechi din mine, 
dimpreună cu pruncii patimilor şi până ce mă voi smeri cu desăvârşire în fața Ta. 

Acum primesc din mâna Ta, lisuse, orice; primesc orice fel de boală, orice 
fel de suferințe, primesc temniță şi moarte, numai să ştiu că, la capătul durerilor, 
mă vei ajuta să trec Iordanul în ţara Sfântă, iar acolo să am fericirea de a mă 
îndulci mereu de prezența Ta, de Harul Tău, de mângâierea Ta. 

Când zic că primesc orice fel de suferință, mi se încrâncenează carnea de 
pe mine, mi se tulbură sufletul până la moarte şi, din pricina zbuciumului meu 
lăuntric şi a groaznicei cruci ce mi se arată în față, parcă îmi apar broboane de 
sânge pe frunte, dar — cu toate acestea - eu sunt hotărât să primesc orice durere 
din mâna Ta, aşa cum primesc cuțitul doctorului care mă taie şi-mi scoate 
putreziciunea din mine, ca să mă izbăvească de moarte sau aşa cum primeşte 
femeia durerile naşterii, gândindu-se cu bucurie că va veni un om nou pe lume. 

Împietrit am fost - recunosc - ca samaritenii. N-am vrut să-Ţi primesc 
Cuvântul în casa sufletului meu. Pentru aceasta, ai fi putut face, ca pe vremea 
Sfântului Ilie, să cadă foc din cer peste mine şi să mă ardă de viu. Dar, Tu, 
Multmilostive, Preaîndurate şi îndelung răbdătorule, ai oprit pe Fiii Tunetului, 
spunându-le: “Nu ştiţi de ce duh sunteți însuflețiți?”. Trecând peste Legea Veche, 
peste litera care ucide, Tu ai venit cu Duhul iubirii care nu vrea moartea 
păcătosului. 

Acum însă - ca Simon Leprosul - eu Te primesc în casa mea surpată, 
porunceşte ucenicilor Tăi şi sfinților îngeri să nu-mi ia sufletul nepocăit, să nu 
mă lovească cu moarte năpraznică, ci să fie — ca şi Tine - îndelung răbdători, plini 
de milă şi de dragoste. Fă din nou ca Măicuţa Ta să fie şi Măicuța mea, trimite pe 
îngeraşul păzitor şi pe toți sfinții ca să mă întărească, să mă mângâie şi, 
curăţindu-mă prin focul suferințelor, să mă ridice de la pământ la cer. Îndrăznesc 
să Te rog a-i trimite la mine, căci o văd cu ochii inimii pe Preasfânta Fecioară 
cum, fără să se scârbească de Maria Magdalena, păşeşte alături de această 
desfrânată pocăită din care Tu ai scos şapte draci şi cu care Preacurata Te-a 
urmat pe Golgota şi Te-a căutat în mormânt, aşa cum, cu aceiaşi ochi lăuntrici, îl 
văd pe îngerul păzitor al unui păcătos nepocăit plângând în urma lui şi 


65 
O 2010 Horațiu Sasu  http://www.tanardesucces.ro/ 


Lumina minţii prin Credinţă 
- Cum să reuşeşti la examene - 


petrecându-l până la mormânt împreună cu Andrei cel nebun pentru Hristos, 
chiar după ce diavolii puseseră stăpânire peste sufletul lui. Te rog să mi-i trimiți 
în ajutor şi pe sfinții Tăi, căci — întocmai ca Apostolii de odinioară - au primit de 
la Tine puterea nu numai să mi Te propovăduiască prin sfintele lor rugăciuni şi 
inspiraţii, ci să şi scoată duhurile rele din mine, să-mi deschidă ochii mei cei 
orbiți de păcat să-mi destupe urechile mele cele surde, ca să Te văd şi să aud 
glasul Tău, să-mi curețe sufletul de lepra păcatului şi să mă învie pe mine cel ce 
sunt omorât de păcat. 

Drept aceea, de mă vei curăți şi-mi vei ierta cei zece mii de talanți ce-Ți 
datorez, făgăduiesc că şi eu, la rândul meu, nu-l voi strânge de gât pe aproapele 
meu şi nu-l voi pedepsi cu temnița, ci-i voi ierta şi eu cei o sută de dinari pe care 
mi-i datorează. Şi fiindcă aici trebuie să bem paharul tuturor amărăciunilor, Îţi 
aduc jertfă bine plăcută Ție o inimă zdrobită şi înfrântă, Îţi aduc ardere de tot: 
ochii, mâinile, picioarele, gândurile mele pătimaşe şi păcătoase pe care mi le 
cureți cu focul iubirii Tale pe care l-ai adus pe pământ, să le arzi cu dragostea Ta, 
iar în locul gunoiului păcătos să torni, fără măsură, Duhul Tău cel Sfânt. 

Acuma mi-e dor, Doamne lisuse, numai de Tine, dar în acelaşi timp îmi 
este frică să nu Te pierd pe Tine, Cela ce-mi eşti singura şi ultima nădejde de 
mântuire. Mă apucă groaza când mă gândesc la faptul că s-ar putea să rămân pe 
veci fără Tine. Vai! Cât de înfricoşătoare ar fi atunci pentru mine chinurile 
iadului. Focul dragostei Tale, rămas în adâncul inimii mele, m-ar arde veşnic şi 
neîncetat; viermele neadormit al mustrărilor de conştiinţă m-ar roade întruna cu 
părerea de rău că mi-am cheltuit în zadar zilele unei vieți ce nu se mai poate 
repeta; întunericul cel mai dinafară al nopţilor de veşnică părăsire m-ar înnebuni, 
iar vaietele şi gemetele fraților smintiți de mine m-ar împunge mai rău decât 
furcile înfocate ale dracilor. Şi nu numai atât: însuşi trupul meu, lipsit de darul 
Duhului Sfânt, care-i păzeşte nevătămaţi pe cei trei tineri în cuptorul de foc şi-i 
face pe mucenici să cânte în mijlocul cazanului cu smoală în clocot, ar simți toate 
intemperiile, arşița şi gerul, viermii şi putoarea. 

Dar eu nici atunci nu-mi voi pierde nădejdea. Luând pildă de la fratele care, 
după fiecare cădere plângea la icoana Ta, până în clipa când i-ai luat sufletul la 
cer, eu voi striga din însăşi temnița păcatelor, ca să mă audă toți demonii, că 
numai pe Tine Te iubesc, lisuse. Chiar de-aş fi lipsit de mângâierea Ta, de care 
nu sunt vrednic, chiar dacă n-aş gusta nici una din fericirile Raiului, voi, striga, 
lisuse, că Te iubesc numai pe Tine, că Te iubesc pentru dragostea Ta pe care ai 
arătat-o oamenilor, pentru jertfa Ta nespusă şi pentru mila Ta nesfârşită. 
Departe de frumuseţea Raiului, voi fi fericit, lisuse, să Te văd, printr-o mică 
deschizătură la Cina cea de Taină, la Cina cea veşnică, înconjurat de Preacurata 
Fecioară şi de sfinții Tăi, iar eu să mă mulțumesc cu firimiturile Darului Tău ce 
vor cădea de la masa stăpânilor mei. De voi fi întrebat de vrăjmaşii nevăzuți cum 
de-am îndrăznit să intru sub masă şi să adun firimiturile, voi răspunde că lisus 
al meu este prietenul vameşilor şi al păcătoşilor, că Iisus pe care Îl iubesc ne-a 
spus nouă tuturor că tâlharii şi desfrânatele merg înaintea voastră în Împărăţia 
Cerurilor. lar de voi fi întrebat la vămile văzduhului, să răspunzi Tu, Doamne 
lisuse, aşa cum l-ai răspuns diavolului când acesta voia să-l tragă la iad pe 
fratele ce plângea la icoană: “Ai atâtea greşeli, ca să pui să tragă întocmai 
cu sângele cel scump, pe care L-am vărsat pentru dânsul pe cruce? Iată 
junghierea Mea şi moartea Mea au afundat fărădelegile lui, fiindcă nu s-a 
deznădăjduit de mântuirea sa”. 

Ştiu că în iad nu este cu putință săvârşirea faptelor bune în vederea 
pocăinței şi mântuirii sufletului. Aşadar, nu voi fi vrednic - atunci - să-mi ridic 
ochii la cer, ca să implor mila şi iertarea. Nu voi fi vrednic să mă rog Preacuratei 
Fecioare şi sfinților Tăi, dar mă voi mângâia cu gândul că mulți dintre aleşii Tăi 
au fost, înainte de a Te cunoaşte beţivi, desfrânați, trădători, plini de păcate şi că, 
în ciuda tuturor acestor păcate, ei s-au ridicat cu Darul Tău şi au biruit. Aceşti 
sfinți mă vor înțelege, vor plânge pentru mine, căci îşi vor aduce aminte că şi ei 
au fost pierduţi ca şi mine. 

De aceea, cu nădejdea în rugăciunile întregii Tale Biserici din cer şi de pe 
pământ, în mijlocul Căreia se află îngenuncheată şi înlăcrimată Preacurata Ta 
Maică, îmi înalț - cât încă n-a sosit ceasul morții - cu sfială rugăciunea mea, 
zicând: lisuse, Preadulcele şi Scumpul meu Mântuitor, Tu eşti singura mea 
mângâiere şi nădejde de mântuire. Căci oriunde m-aş întoarce — spre răsărit, spre 
apus, spre miazăzi sau spre miazănoapte - eu numai pe Tine Te caut. Cerul şi 
pământul, viața şi moartea n-au nici un sens fără Tine. Tu îmi eşti mai necesar 
decât aerul, apa şi pâinea. Şi când Te părăsesc şi mă îndepărtez de Tine, tocmai 
atunci Îmi eşti mai dorit, mai căutat, mai necesar. De aceea cu lacrimi suspin şi 
strig către Tine: Vino, lisuse! Pogoară-Te în iadul din mine, cum Te-ai pogorât 
îndată după Înviere şi învie ticălosul meu suflet. Ştiu că nici eu — de mii de ori 
mai mult - nu sunt vrednic să intri sub acoperământul sufletului meu dărăpănat 
de păcat, dar adu-Ţi aminte, Doamne, că eu, chiar de voi muri în păcate, tot cu 
nădejdea mântuirii şi învierii Tale voi muri. Şi aşa cum ai avut milă de cei din 
Legea Veche, pe care i-ai slobozit din legăturile şi încuietorile morții, tot aşa ai 
milă şi de mine şi mă dezleagă de lanţurile păcatului şi ale patimilor cu care 
şarpele m-a înfăşurat. 

Tu ai zis, lisuse, că mai ai şi alte oi, care nu sunt din staulul poporului ales 
de Tine şi pe care trebuie să le aduci în turma Ta; ca şi canaaneanca, eu nu sunt 
din neamul celor ce sunt mereu cu Tine, ci vin continuu dintre păgânii cei 
nelegiuiți. Îmi dau prea bine seama că nu se cuvine să iei Pâinea Vieţii din gura 
copiilor Tăi şi s-o arunci unui câine ca mine. Dar cu toate acestea eu alerg ca şi 
sărmana văduvă în urma Ta, rugându-Te fără încetare să ai milă şi de mine, căci 
şi eu am în pieptul meu o inimă care rău se îndrăceşte cu patimile. Lasă-mă dar, 
lisuse Doamne, ca alături de canaaneancă şi de toţi oropsiții pământului, să 
strâng firimiturile ce cad de la masa sfinților Tăi. Primeşte-mă în staulul Tău ca 
să nu mă sfâşie lupul cel nevăzut. Căci nădejdea şi mângâierea mea este 
Cuvântul Tău care zice: “Pe cel care vine la Mine nu-l voi izgoni afară”, iar pe cel 
primit de Tine nimeni nu-l va putea răpi din mâinile Tale, nici chiar satana. 

Cuget ziua şi noaptea la Tine, lisuse, şi mă întreb: Ce-aş face, Doamne, fără 
Tine? Ce-aş face fără Tine în suferință, boală, în temniţă, în sărăcie? Ce-aş face 
când îndoielile de tot felul îmi sfâşie sufletul? Ce-aş face când păcatele şi patimile 
caută să mă înghită, aşa cum valurile mării căutau să-l înghită pe Petru? Cât de 
bine îl înțeleg acum pe acel mare scriitor care zicea că, dacă nu Te-ar fi cunoscut, 
şi-ar fi pus capăt zilelor sale; sau pe acel prinţ indian care, dacă nu Te-ar fi văzut 
viu cu proprii săi ochi, şi-ar fi curmat firul vieții! 

Cunosc dragostea cu care Tatăl Ceresc de veacuri îi primeşte pe toți fiii 
risipitori care, cu pocăință, se întorc acasă. 

Cunosc iubirea Duhului Sfânt care, cu suspine negrăite, se roagă zi şi 
noapte pentru noi. 

Ştiu că Preacurata Fecioară se roagă în genunchi şi cu lacrimi pentru toți 
păcătoşii. 

Ştiu de asemenea că toți îngerii din cer şi toţi sfinţii, care au fost oameni 
păcătoşi ca şi noi, neîncetat ne ajută cu rugăciunile lor, dar, cu toate acestea, 
inima mea tot spre Tine se îndreaptă, lisuse, ochii mei tot pe Tine te văd răstignit, 
vărsându-Ți şi acum sângele Tău scump pentru mântuirea noastră; urechile tot 
cuvintele Tale le aud, spunând: “Veniţi la Mine cei osteniți şi împovărațţi şi Eu vă 
voi da odihnă sufletelor voastre”; sufletul meu tot pe Tine Te simte, văzându-Te 
cum, înainte de a-Ţi da Duhul în mâinile Tatălui, grija Ta cea mare n-ai 
îndreptat-o către Maica Ta, care stătea la piciorul crucii cu sabia durerii 
împlântată în inimă, nici spre feciorelnicul Tău ucenic şi prieten ce s-a rezemat 
de pieptul Tău şi Te-a urmat cu cea mai mare credincioşie pe drumul Golgotei, ci 
Ţi-ai îndreptat privirea spre un tâlhar ca mine, căruia i-ai făgăduit Raiul chiar în 
ziua în care i-ai vorbit, lăsând astfel cele nouăzeci şi nouă de oi în muntele 
sfințeniei şi căutând prin prăpăstiile fărădelegilor oița cea rătăcită; iar închipuirea 
mea tot pe Tine mi Te înfăţişează înaintea ochilor mei, stând şi plângând în fața 
lerusalimului inimii mele, care nu vrea să-şi adune puii faptelor bune sub aripile 
Tale. 

Şi amintirile din copilăria mea cea duhovnicească tot pe Tine mi Te aduc în 
față, arătându-mi cum Te-ai pogorât la mine în prăpastie şi cum m-ai scos de 
acolo şi m-ai făcut sănătos, dându-mi toată îngrijirea; apoi cum, îndată după 
înviere, nu Te-ai arătat mai întâi Apostolilor Tăi, ci unei păcătoase din care ai 
scos şapte draci. Fiindcă Tu şi Tatăl una sunteţi, iar cel ce Te-a văzut pe Tine L-a 
văzut şi pe Tatăl, nu e de mirare că eu, cel ce sunt ostenit de lupta crâncenă pe 
care o duc împotriva trupului, a lumii şi a diavolului, cel ce sunt împovărat de 
atâtea patimi şi păcate, vin la Tine, lisuse, căci numai Tu îmi poți opri curgerea 
patimilor când mă ating de marginea veşmântului Tău, ducându-mă astfel spre 
limanul nepătimirii. 

Leagă-mi aşadar, lisuse Preadulce, rănile sufletului meu pricinuite de 
tâlharii cei nevăzuţi, care m-au bătut, lăsându-mă abia viu. Toarnă iarăşi 
untdelemn şi vin pe rănile mele, aşa cum ai turnat întâia oară. Scoate-mă mereu 
din prăpastia în care cad de şapte ori pe zi. Dezleagă-mă de nevăzutele firicele cu 
care m-a înfăşurat vicleanul păianjen în pânza sa ca să-mi sugă sângele şi viața 
veşnică. 

Te rog să tragi, alături de mine, în jugul Tău care astfel îmi va fi uşor şi 
bun. Ajută-mă să-i iubesc pe vrăjmaşi mei, să-i binecuvintez pe cei ce mă 
blestemă, să fac bine celor ce mă vatămă şi mă prigonesc, întărindu-mă cu 
gândul că numai aşa ne poţi face nişte blânzi mieluşei pe noi, cei ce suntem lupi 
crânceni unii față de alții. 

Până acum, lisuse, s-a hulit Numele Tău din pricina faptelor mele celor 
rele; dă-mi dar puterea şi harul ca măcar de azi înainte să pot săvârşi cât mai 
multe fapte bune pe care, văzându-le cei din jurul meu, să proslăvească Numele 
Tău cel Sfânt. Fă-mă să intru prin rana din coastă în inima Ta ca să Te cunosc 
cât eşti de blând şi de smerit, iar acolo, în inima Ta, să mă umpli de acea 
dumnezeiască putere şi stăpânire de sine ca întotdeauna să mă port cu blândețe 
şi cu smerenie în mijlocul fraților mei. Dă-mi Harul să pot răbda ocările, să 
biruiesc răul cu binele şi să nu mai slobozesc câinii cei răi ai patimilor împotriva 
aproapelui meu. Învață-mă să mă lupt mai vârtos împotriva răului din mine, să 
sufăr nedreptatea fără cârtire şi să caut să fiu mai degrabă victimă decât călău, 
căci aşa i-ai învins şi Tu pe călăii Tăi. Deprinde-mă să mă las ca un copil în 
purtarea Ta de grijă. Loveşte cu toiagul Crucii în stânca inimii mele ca să 
izvorască un neîncetat duh de pocăință. Atinge-Te de ochii mei ca să slobozească 

lacrimi curăţitoare de păcate, pentru ca astfel să Te am pururea în inima mea şi 
să nu Te mai părăsesc niciodată, nici în viața de aici, nici în viața de dincolo. 
Amin. 


Rugăciune mângâietoare în vreme de necaz şi nefericiri 


Doamne, norii negri ai nefericirilor se îngrămădesc asupra capului meu şi 
întristările chinuitoare mă îngrozesc. Dar, deşi sufăr, nu cârtesc împotriva Ta, 
Preabunule, căci Tu eşti totdeauna sprijinul meu şi piatra cea neclintită, pe care 
sunt întemeiate nădejdile mele. Tu cunoşti, Dumnezeule, pricinile nefericirilor şi 
întristărilor mele şi îngrijeşti de soarta mea. Deşi sufăr, dar ştiu că Tu mă iubeşti 
şi această încredințare mă încurajează. Plin de nădejde în dragostea şi bunătatea 
Ta, nu voi lăsa să mă biruiască împotrivirile soartei, ci mă voi lupta cu curaj şi 
cred că având ajutorul Tău voi ieşi biruitor. 

Cel ce cârmuieşti lumea şi soarta muritorilor, cârmuieşte şi corabia vieții 
mele, cea izbită de valurile ispitelor, spre liman liniştit. Înţelepciunea ta să mă 
povățuiască pururea în aclea binelui şi a fericirii, pentru rugăciunile tuturor 
sfinților Tăi şi ale Preacuratei Maicii Tale. Amin. 





CANON DE RUGĂCIUNE LA VREME DE NECAZURI 


Cântarea întâi 

Doamne, fie voia Ta, nu voia noastră! 

Adeveritu-s-au cuvintele Tale, Mântuitorule, căci ne-ai spus mai înainte 
despre greutățile prin care vom trece, dar ne-ai şi învățat să stăm împotriva lor cu 
bărbăţie: “În lume necazuri veţi avea; dar îndrăzniți. Eu am biruit lumea”. O, 
sfântă îndrăzneală care dai putere iubitorilor de Hristos şi ruşinezi lumea 
iubitoare de plăceri! 

Doamne, fie voia Ta, nu voia noastră! 

Marea vieții văzând-o înălțându-se de viforul ispitelor, la limanul Tău cel 
lin alergând strigăm către Tine: Scoate din stricăciune vieţile noastre, Mult- 
Milostive! 


Cântarea a doua 

Doamne, fie voia Ta, nu voia noastră! 

Adame, Adame, de ce ai căzut? De ce ai ales neascultarea? Vai nouă, să 
plângem şi să ne tânguim, că suntem următori căderii sale. Degrab să alergăm, 
fraților, la milostivul Dumnezeu, singurul care poate să ne izbăvească. 

Slavă Tatălui şi Fiului şi Sfântului Duh. 

Icoană a răbdării zugrăvită de Dumnezeu se descoperă Dreptul Iov celor 
ce caută în Sfânta Scriptură mărgăritare duhovniceşti. Că fiind cel mai slăvit 
dintre semenii săi, nu a hulit când a pierdut bunătăţile ce le avea, ba încă a 
ajuns să şadă plin de bube pe mormanele de gunoi, ca unul dintre cei loviți de 
mânia cerească. Şi Dumnezeu, văzând credința sa, i-a făcut parte de bogății mai 
mari decât cele pe care le pierduse prin pizma diavolului. 

Şi acum şi pururea şi în vecii vecilor. Amin. 

Prea Sfântă Născătoare de Dumnezeu, acoperă-ne pe noi de tot răul cu 
cinstitul tău Acoperământ! Să salte inimile noastre simțind ocrotirea ta, să prindă 
putere cei slăbiți şi cei deznădăjduiți să capete nădejde. 


Cântarea a treia 

Doamne, fie voia Ta, nu voia noastră! 

“Adevărat grăiesc vouă: dacă veți avea credință cât un grăunte de muştar, 
veți zice muntelui acestuia: Mută-te de aici dincolo, şi se va muta; şi nimic nu va 
fi vouă cu neputinţă.” Şi iarăşi ne-ai zis: “Cereţi şi vi se va da; căutați şi veţi afla; 
bateţi şi vi se va deschide”. Unde este credința noastră când ne plângem că nu 
suntem ascultați? Poate cineva să spună că a cerut cu umilință cele de folos şi 
nu le-a primit? Să nu fie. 

Doamne, fie voia Ta, nu voia noastră! 

Întăreşte-ne, Doamne, cum i-ai întărit pe sfinţii Tăi care s-au aflat în 
încercări mai grele decât ale noastre. Lu-minează-ne, sfințeşte-ne şi ne miluieşte 
Tu, Cel ce ai făgăduit că vei fi cu robii Tăi în toate zilele, până la sfârşitul 
veacului. 

Doamne, fie voia Ta, nu voia noastră! 

"Cine cruţă toiagul său îşi urăşte copilul, iar cel care îl iubeşte îl ceartă la 
vreme”, ne învață Dreptul Solomon, picurând în sufletele noastre razele 
înțelepciunii. Oare avem priceperea să vedem în încercările prin care trecem 
dragostea lui Dumnezeu? Căci de nu vom vedea-o pe aceasta, înseamnă că ne 
îndoim de purtarea Sa de grijă pentru noi. 

Slavă ... 

L-a biruit David pe Goliat! Cel slab l-a biruit pe cel tare, pe sângerosul 
uriaş! Şi tot aşa fiecare dintre creştinii care au nădejde în Dumnezeu vor birui 
viforul necazurilor, căci neputinţele lor vor fi acoperite de dumnezeiescul har. 

ŞI acum. .. 

Izvorul minunilor tale, Împărăteasă de Dumnezeu Născătoare, curge 
neîncetat spre bucuria poporului creştinesc; bolnavii se vindecă, morții înviază, 
cei aflați în primejdii se izbăvesc. Arată-ți şi de această dată milele tale, 
Născătoare de Dumnezeu, ca să nu pierim din pricina păcatelor noastre. 


Cântarea a patra 

Doamne, fie voia Ta, nu voia noastră! 

“Voi să nu căutați ce veți mânca sau ce veți bea şi să nu fiți îngrijorați, 
căci toate acestea păgânii lumii le caută; dar Tatăl vostru cel ceresc ştie că aveți 
nevoie de acestea. Căutaţi mai întâi Împărăţia lui Dumnezeu, şi toate acestea se 
vor adăuga vouă”. Aşa ne-a poruncit Hristos, iar de vom căuta mai întâi cele ale 
lumii, în care se desfată vremelnic sufletele noastre, atunci Împărăţia se va lua de 
la noi şi ne aşteaptă osânda veşnică. 

Doamne, fie voia Ta, nu voia noastră! 

Cel ce ai înmulțit pâinile şi peştii, săturând mii de oameni, Care poţi să ne 
dăruieşti toate cele de care avem nevoie şi de care ai îngăduit să fim lipsiți pentru 
încercarea credinței noastre, arată şi acum milele Tale şi plineşte toate lipsurile 
noastre. 

Doamne, fie voia Ta, nu voia noastră! 

Zece leproşi au luat vindecare minunată, dar numai unul a ştiut să aducă 
mulțumire pentru ea. Peste mulțime de oameni se revarsă binefacerile lui 
Dumnezeu, dar numai puţini ştiu să mulțumească. 

Slavă ... 

Sfinte lerarhe Nicolae, păstorule al Mirelor Lichiei, roagă-te Milostivului 
Dumnezeu ca ori de câte ori ne lipsesc cele de trebuință să le primim prin 
mijlocirile tale de care s-au folosit cele trei fete sărace pe care le-ai îndepărtat de 
păcatul nelegiuitei împreunări. 

Şi acum ... 

Veacuri întregi creştinii au trecut prin greutăți fără număr, dar ori de câte 
ori ţi-au cerut ocrotirea nu au rămas fără răspuns, Maica noastră. Chiar şi atunci 
când nu se vede nici o lumină, când totul pare că s-a năruit, mijlocirea ta dărâmă 
zidurile potrivnice şi dăruieşte credincioşilor toate cele care le sunt de trebuinţă. 


Cântarea a cincea 

Doamne, fie voia Ta, nu voia noastră! 

Greu este cuvântul Tău, lubitorule de oameni, când spui ucenicilor Tăi: 
“Veţi fi dați şi de părinţi şi de frați şi de neamuri şi de prieteni, şi vor ucide dintre 
voi şi veți fi urâţi de toți pentru numele Meu. Şi păr din capul vostru nu va pieri. 
Prin răbdarea voastră veţi dobândi sufletele voastre”. 

Doamne, fie voia Ta, nu voia noastră! 

Cel ce ai binecuvântat nunta din Cana Galileii, Cel ce binecuvântezi în 
chip minunat înțelegerea şi iubirea frățească dintre oameni, adu pacea Ta în 
familiile creştine, alungând de la ele toată tulburarea, toată mânia, toată 
neînțelegerea, ca astfel familiile să fie mici biserici, şi nu adunări idoleşti, cum 
unelteşte neruşinatul diavol. 

Doamne, fie voia Ta, nu voia noastră! 

Mucenicie este să fim prigoniţi de unii pe care îi purtăm în inimile noastre, 
de cei pentru întoarcerea cărora Îţi înălțăm fierbinţi rugăciuni. Tu, Doamne, l-ai 
scăpat pe dreptul Iosif de moartea pe care i-o pregătiseră frații lui şi mai pe urmă 
ai rânduit chiar ca aceştia să nu poată trăi fără ajutorul său; noi credem ie că 
orice suferință îşi are roada ei, că nici o rugăciune nu rămâne neauzită. 

Slavă ... 

Sfinte Mucenice lacob Persul, ai lepădat dreapta credință şi ai jertfit 
idolilor, dar maica şi femeia ta ți-au stat împotrivă şi te-au mustrat pentru 
aceasta. Iar tu, venindu-ţi în fire, L-ai mărturisit cu tărie pe Hristos şi pentru 
aceasta ai suferit dureri de neînchipuit, căci prigonitorii ți-au tăiat pe rând toate 
mădularele. Te rugăm, sfinte al lui Dumnezeu, ai grijă de toți cei pe care iubirea 
acestei lumi îi ține departe de mântuire şi întoarce-i pe calea cea bună pe care tu 
însuți ai fost întors. 

Şi acum ... 

Ceea ce cu înțelepciune ai mijlocit în chip minunat împăcarea dintre 
Sfântul Chiril, liminătorul Alexandriei şi Sfântul loan Gură de Aur, care ai gonit 
vrăjmăşia şi neînțelegerea dintre creştinii care ți-au cerut aceasta, care ai adus 
pacea în familiile ce stăteau să se destrame, adu liniştea cea binecuvântată în 
viețile noastre, ale celor ce suntem încercați de răutatea oamenilor şi a îngerilor 
căzuți. 


Cântarea a şasea 

Doamne, fie voia Ta, nu voia noastră! 

Să luăm aminte la povața Sfântului Pavel, Apostolul neamurilor, care a 
trecut prin încercări mai grele decât ne putem închipui: “Nu v-a cuprins ispită 
care să fi fost peste puterea omenească. Dar credincios este Dumnezeu; El nu va 

îngădui să fiți ispitiți mai mult decât puteţi, ci odată cu ispita va aduce şi 
scăparea din ea, ca să puteți răbda”. 

Doamne, fie voia Ta, nu voia noastră! 

Vezi, Doamne, durerea noastră, vezi tulburarea care ne-a cuprins. Dă-ne 
putere să ne ridicăm degrabă şi să lepădăm de la noi duhul întristării şi al 
necredinţei. Înmulțeşte-ne credinţa, sporeşte-ne dragostea, dăruieşte-ne răbdare 
şi nădejde, ca la trecerea din această viață să putem gusta din bunătăţile pe care 
le-ai pregătit aleşilor Tăi. 

Doamne, fie voia Ta, nu voia noastră! 

“Din nimic nu avem noi mai mult de câştigat decât din suferințe şi 
pătimiri”, mărturisea dumnezeiescul loan Gură de Aur împotriva celor care 
credeau că pot merge pe calea mântuirii fără să cunoască poticnirile. Cum dar 
vom lepăda noi calea cea strâmtă, când duce la odihna veşnică? Cum vom părăsi 
lupta, dacă vrem să primim nestricăcioasa cunună? 

Slavă ... 

Precum stăteau coroanele pe capetele împăraților, aşa stătea Duhul Sfânt 
peste Sfântul Alexie, omul lui Dumnezeu. Să înțelegem dar că nici sărăcia, nici 
foamea şi nici setea nu pot fi piedică pentru cei pe care încercările îi arată 
următori sfinților; şi pe aceştia Domnul îi va răsplăti cu prisosință, aşezându-i la 
loc de cinste în curțile Sale. 

Şi acum ... 

Preasfântă Fecioară, izgoneşte toată mâhnirea, întristarea şi toată ispita 
de la noi, păcătoşii tăi robi, şi îndeamnă cugetele noastre spre săvârşirea celor 
bineplăcute lui Dumnezeu, ca să te mărim cu credință şi cu dragoste. 


Cântarea a şaptea 

Doamne, fie voia Ta, nu voia noastră! 

“N-au trebuinţă de doctor cei sănătoşi, ci cei bolnavi. N-am venit să chem 
pe cei drepți, ci pe păcătoşi la pocăință”, a spus şi ne spune cu blândeţe 
Mântuitorul Hristos, aşteptând pocăința noastră. Cine poate spune că nu este 
păcătos? Cine poate crede că nu are nevoie de pocăință? Numai cei mândri, pe 
care iubirea de sine îi ține departe de Dumnezeu. 

Doamne, fie voia Ta, nu voia noastră! 

Preabunule Doamne, alungă de la noi duhul mândriei, duhul lăcomiei, 
duhul desfrâului, duhul răutăţii şi duhul deznădejdii, şi dăruieşte-ne darurile 
Duhului Sfânt: duhul înțelepciunii, duhul înțelegerii, duhul sfatului, duhul 
puterii, duhul cunoştinței, duhul temerii de Dumnezeu şi duhul bunei-credințe. 

Doamne, fie voia Ta, nu voia noastră! 

Iubitori de plăceri precum locuitorii Sodomei şi ai Gomorei sunt astăzi cei 
care trăiesc departe de Biserică, şi noi în loc să vedem păcatele noastre ne 
mulțumim să credem că suntem mai drepți decât ei, asemănându-ne fariseului 
din Evanghelie. Dar îndreptăţirea noastră nu este şi nu poate fi socotită drept 
pocăință, ci ne este cale a pierzării. 

Slavă ... 

Sfinte Mare Mucenice Cipriane, care de la slujirea diavolilor ai venit la 
cunoaşterea adevăratului Dumnezeu, cu Sfânta Maria Egipteanca, desfrânata 
care a devenit înger în trup omenesc, şi cu David, care mai înainte a fost tâlhar, 
rugați-vă pentru noi dimpreună cu toți cei care părăsind păcatul au urcat pe 
culmile sfințeniei, ca să luăm desăvârşit dezlegare de păcate şi să trecem în caldă 
pocăință această viață trecătoare. 

Şi acum ... 

Cu dragoste i-ai adus pe mulți la pocăință, Maică Sfântă, îndreptându-i să 
primească prin Taina Spovedaniei dezlegare de păcate şi dându-le putere în 
războiul duhovnicesc. Vezi, dar, greşelile noastre cele multe, şi roagă-te înaintea 
Fiului tău preaslăvit să ne dăruiască iertare de fărădelegile care ne apasă, 
făcându-ne părtaşi cetei celor care prin îndelunga răbdare a lui Dumnezeu s-au 
mântuit. 


Cântarea a opta 

Doamne, fie voia Ta, nu voia noastră! 

Dar neprețuit sunt pentru neamul creştinesc fericirile pomenite în 
Evanghelie, şi în vreme de ispită ne aducem aminte cum ne-ai binevestit: “Fericiţi 
cei ce plâng, că aceia se vor mângâia”. Vom muri, fraților, la vremea rânduită de 
Dumnezeu, şi binele va fi celor care se vor învrednici de veşnica mângâiere. 

Doamne, fie voia Ta, nu voia noastră! 

Miluieşte-ne, lisuse, Fiul lui Dumnezeu! Miluieşte-ne, Cel ce Te-ai 
răstignit pentru noi după ce ai primit bătăi şi batjocuri ca mulțumire pentru 
dragostea pe care ne-ai arătat-o! Miluieşte-ne, Cel ce vei veni să judeci viii şi 
morții, mântuieşte-ne! 

Doamne, fie voia Ta, nu voia noastră! 

Chip al morţii sunt necazurile prin care trecem, căci ne îndeamnă să 
cugetăm la înfricoşătoarea osândă a păcătoşilor. Mai bine ne este nouă a suferi o 
vreme pe pământ, decât a răbda dincolo chinuri fără sfârşit. 

Slavă ... 

Să nu zăbovim a cere ajutorul de la cei care au murit lumii acesteia 
pentru a trăi pentru Hristos! O, Sfinților Apostoli, dimpreună cu ceata Arhiereilor, 
Cuvioşilor şi Drepţilor, cu Sfinţii doctori fără de arginţi şi cu ceilalți Mucenici, cu 
toți Sfinţii ştiuţi şi neştiuți, rugați-vă Atotputernicului Dumnezeu să ne lumineze 
ca să punem început bun mântuirii noastre, lepădând de la noi toată minciuna şi 
păcatul. 

Şi acum ... 

Sfârşit creştinesc dăruieşte-ne nouă, Fecioară preacurată, izbăvindu-ne de 
moartea năprasnică şi de celelalte primejdii pe care diavolul vrea să le abată 
asupra noastră. 


Cântarea a noua 

Doamne, fie voia Ta, nu voia noastră! 

“Mare bucurie să socotiți, frații mei, când treceţi prin diferite ispite”, ne-a 
spus Sfântul Apostol Iacov care multe a pătimit pentru numele Tău, arătând şi 
răsplata celor care au răbdat fără să cârtească: “Fericit este bărbatul care rabdă 
ispita, căci lămurit făcându-se va lua cununa vieţii pe care Dumnezeu a făgăduit- 
o celor care Îl iubesc pe EL.” 

Doamne, fie voia Ta, nu voia noastră! 

Slăvindu-Te, Îţi mulțumim ie, Doamne, căci nu treci cu vederea puţina 
noastră rugăciune, pe care Te rugăm să o primeşti ca pe cei doi bani ai văduvei. 
Nu ştim să ne rugăm Ție cu zdrobire de inimă, nu ştim să ne arătăm mulțumitori 
pentru toate binefacerile arătate şi cu atât mai puțin pentru cele ascunse minții 
noastre, dar recunoaştem înaintea Ta că suntem neputincioşi de nu ne vei întări, 
slabi de nu ne vei face îndrăzneți. Miluieşte-ne, Doamne, că fără mila Ta pierim! 

Doamne, fie voia Ta, nu voia noastră! 

Să ducem lupta cea bună, ca să auzim şi noi glasul cel preadulce: “Veniţi, 
binecuvântații Părintelui Meu, de moşteniți împărăţia cea gătită vouă de la 
întemeierea lumii. Căci flămând am fost şi Mi-aţi dat să mănânc, însetat am fost 
şi Mi-aţi dat să beau; străin am fost şi M-aţi primit, gol am fost şi M-aţi îmbrăcat; 
bolnav am fost şi M-aţi cercetat; în temniță am fost şi aţi venit la Mine”. 

Slavă ... 

O, dumnezeieşti Stăpânii, Heruvimi, Serafimi, Domnii, Îngeri, Scaune, 
toate Căpeteniile şi preamărite Puteri şi Sfinților Arhangheli, dimpreună cu 
soborul tuturor Sfinţilor, apărați-ne de tot răul, de toată ispita şi necazul, şi 
rugați pe Stăpânul tuturor să ne mântuiască pe noi, cei cuprinşi de multe păcate. 

Şi acum ... 

Cuvine-se cu adevărat să te fericim, Născătoare de Dumnezeu, cea 
pururea apărătoare a celor ce se roagă ţie şi Maică a nenumăratelor milostiviri 
arătate neamului omenesc. Ceea ce eşti mai sfântă decât toți sfinții şi mai 
grabnică în ajutor decât suntem noi în rugăciune, pe tine ceea ce eşti cu adevărat 
ocrotitoare a creştinilor te mărim. 

Si Otpustul. 


00000000 
Rugăciune la vreme de ispită 


Doamne, Doamne, Cel ce ai îngăduit diavolului să ispitească în rai pe 
strămoşii noştri Adam şi Eva, spre a le încerca ascultarea şi supunerea, Cel ce, 
de asemenea, ai îngăduit diavolului să ispitească cu îngrozire şi cu grele suferințe 
pe Dreptul lov, robul Tău, pentru ca şi mai lămurit să se vădească virtuțile şi 
credința lui întru Tine, Cel ce ai dat îngăduinţă satanei să se apropie cu ispitire 
de Însuşi Fiul Tău, spre a-L îmbia şi a-L momi cu poftele şi deşertăciunile acestei 
lumi, pentru ca, înfrânt şi ruşinat, acest duh blestemat să audă din gura 
Mântuitorului lumii cuvintele: “Înapoia Mea, satano! căci scris este: Domnului 
Dumnezeului Tău să te închini şi numai Lui unuia să îi slujeşti”; Cel ce tuturor 
drepţilor şi sfinților Tăi le-ai dat vremi de ispitire şi de grele îndoieli, pentru ca 
prin ele lămurindu-se să iasă şi să rămână şi mai întăriți în credința, în 
nădejdea, în dragostea şi în supunerea cea către Tine; Însuţi, Atotputernice şi 
Preabunule Stăpâne, ajută-mi şi mie în această clipă grea, când duhul satanei 
îmi tulbură mintea cu îndoieli şi cu îmboldiri şi când viclene amăgiri îmi frământă 
inima şi sufletul; arată-mi, Milostive, adevărul şi calea Ta cea dreaptă, pentru ca, 
biruind uneltirile lui de acum, .să mă pot bucura de cuvintele apostolului Tău 
Iacov, care zice: “fericit bărbatul care rabdă ispita, căci lămurit făcându-se, va lua 
cununa vieţii, pe care a făgăduit-o Dumnezeu celor ce Îl iubesc pe EP. 

Dăruieşte-mi, Stăpâne, inimă curată şi credință tare, pentru ca în aceste 
clipe să pot cânta dimpreună cu proorocul Tău David: “Doamne, cât s-au înmulțit 
cei ce mă necăjesc! Mulţi zic sufletului meu: Nu este mântuire lui întru Dumnezeul 
lui! Iar Tu, Doamne, sprijinitorul meu eşti, slava mea şi Cel ce înalți capul meu! Cu 
glasul meu am strigat către Domnul şi m-a auzit din muntele cel sfânt al Lui! A 
Domnului este mântuirea şi peste tot poporul Tău binecuvântarea Ta”. Amin. 

Rugăciune pentru dobândirea răbdării 


Doamne, Dumnezeul nostru, Care ai răbdat prigonirile, batjocurile şi chiar 
moartea pe cruce pentru mântuirea noastră, Cel ce ai spus că “prin răbdarea 
voastră veți dobândi sufletele voastre”, arată-mi mie, păcătosului, milele Tale cele 
bogate şi dăruieşte-mi duhul răbdării, ca sufletul meu cel încercat să dobândeas- 
că alinare. 

Vezi deznădejdea care mă ispiteşte, vezi încercarea prin care trec şi ajută- 
mă să ies din ea curățit de păcate şi pregătit să Ţi slujesc în toate zilele vieții 
mele, şi să slăvesc Numele Tău cel sfânt, cântând împreună cu toți îngerii şi 
sfinții: Aliluia! 


000000 


ACATISTE 


ACATISTUL CĂTRE PREASFÂNTUL ŞI DE VIAŢĂ FĂCĂTORUL 
DUH, DUMNEZEUL NOSTRU 


(Aducător de multă înțelepciune şi luminarea minţii pentru 
învățătură şi reuşita la examene) 


Povăţuire 


Acest acatist al Prea Sfântului Duh a fost tradus în limba română pentru 
prima dată în anul 1997 şi are o importanță deosebită pentru formarea 
personalităţii, pentru înțelepciunea noastră, pentru luminarea minții şi reuşita la 
examene. Observăm la foarte mulți copii sau chiar maturi că nu pot ţine minte 
nici cele mai elementare lucruri, nu pot învăţa, nu pot avea o coerenţă în gândire 
şi prin aceasta întâmpină multe greutăți în viaţă. 

Motivele pot fi şi datorită firii reduse a insului, datorită păcatelor părinților 
săi, dar pot fi şi datorită lipsei prezenței Duhului Sfânt în viaţa şi în ființa sa. 
Această lipsă a Duhului Sfânt în viața sa şi în ființa noastră este datorată lipsei 
noastre de împărtăşire cu tainele Bisericii. Tainele Bisericii şi slujbele ce se fac de 
către preot sunt posesoarele acelor energii ale Duhului Sfânt. Sfântul Serafim de 
Sarov, la întrebarea lui Motovilov: Care este sensul vieţii omului pe pământ?, 
acesta i-a răspuns: Dobândirea Duhului Sfânt. 

Sfinţii de aceea au devenit sfinți, au intrat în perceperea reală a lucrurilor, 
deoarece au fost luminaţi de Duhul Sfânt pe care-L dobândiseră. A dobândi 
Duhul Sfânt în viața noastră înseamnă a dobândi totul. Împlinirea umanului 
înseamnă această dobândire a Duhului Sfânt. Duhul Sfânt este a treia persoană 
din Sfânta Treime. Biserica noastră Ortodoxă învaţă că Tatăl este Creatorul, 
Mântuitorul lisus Hristos este Mântuitorul lumii şi Duhul Sfânt este Sfinţitorul 
lumii. Duhul Sfânt purcede de la Tatăl se odihneşte în Fiul. 

Prin Duhul Sfânt ne vine înțelepciunea şi luminarea desăvârşită a minții 
noastre. 

Rugăciunea de invocare a Duhului Sfânt, pe lângă Acatistul ce urmează în 
continuare, este următoarea: 

Împărate ceresc, Mângâietorule, Duhule al Adevărului, care pretutindenea 
eşti şi toate le împlineşti, Vistierul bunătăţilor şi Dătătorule de Viață, vino şi Te 
sălăşluieşte întru noi şi ne curățeşte pe noi de toată spurcăciunea şi mântuieşte 
Bunule, sufletele noastre. 

Această rugăciune trebuie să o învăţăm pe de rost şi să o spunem din toată 
inima noastră când ne apucăm de învățat, când mergem la examene, când ne 
sculăm dimineața să-L rugăm pe Duhul Sfânt să ne lumineze pentru a nu greşi 
în ziua ce urmează. 

Foarte importantă este această rugăciune să o rostim începând de la copii 
şi elevi şi până la cei bătrâni. 

Toţi avem nevoie de luminare în fiecare clipă a vieţii. Dacă suntem luminați 
de Duhul Sfânt, nu greşim. Acest Acatist al Dhului Sfânt poate ficitit în genunchi 
sau în picioare de către orice persoană. 

Atunci când avem examen şi când învăţăm pentru examen, să sacrificăm în 
fiecare zi 15-20 minute pentru citirea acestui Acatist. Să-l citim din toată inima 
noastră, să implorăm Duhul Sfânt Mângâietorul să vină şi să locuiască în inima 
noastră. 

Pe lângă cel acre are examen, pot să-l citească şi cei din familia lui şi 
apropiații lui. Este foarte recomandabil să ne rugăm pentru aproapele nostru 
care are nevoie de ajutor. Puterea şi efectul rugăciunii sunt mai mari. Cel care are 
examen să aibă pomelnice la cât mai multe 


Condacul 1 


Veniţi toţi credincioşii să preaslăvim pogorârea Sfântului Duh, Cel Care din 
sânurile Tatălui a purces asupra Apostolilor, acoperind ca şi cu nişte ape 
pământul de cunoştinţa lui Dumnezeu şi învrednicind de harul cel de viață 
făcător al înfierii şi de slava cea de sus pe cei ce aleargă la El întru curăţire, 
sfințind şi îndumnezeind pe cei ce strigă: Vino, Mângâietorule, Duhule Sfinte şi 
Te sălăşluieşte întru noi! 


Icosul 1 


Îngerii cu feţe luminoase în ceruri neîncetat slavoslovesc pe Duhul Cel 
Sfânt, după cuviinţă datorată Izvorului vieţii şi Luminii celei Nematerialnice. 

Dimpreună cu ei Te preaslăvim şi noi, Duhule Necuprins cu mintea, pentru 
milele Tale cele arătate şi cele ascunse şi cu smerenie ne rugăm să fim adăpostiți 
sub adumbrirea Ta cea fericită: 

Vino, Lumină Adevărată, Duhovnicească Bucurie; 

Vino, Nor purtător de rouă şi Negrăită Frumuseţe; 

Vino şi primeşte ca pe un miros de bună mireasmă duhovnicească lauda 
noastră; 

Vino şi dă-ne nouă să ne împărtăşim de bucuria purcederii Tale; 

Vino şi veseleşte-ne cu îmbelşugarea darurilor Tale; 

Vino, Veşnicule Soare Neapropiat şi întru noi îţi fă lăcaş; 

Vino şi ne îmbogățeşte cu darul vieţii celei adevărate; 

Vino, Mângâietorule, Duhule Sfinte şi Te sălăşluieşte întru noi! 

Condacul al 2-lea 


În chipul limbilor de foc, întru lumină şi suflare de vânt de bucurie 
făcătoare, pogorându-Se Duhul Sfânt peste Apostoli şi de văpaia Lui fiind 
cuprinşi, chemat-au pescarii întreaga lume la Biserica lui Hristos; necazuri şi 
nevoi răbdând cu bucurie pe pământ şi pe ape, de morțţile cele cumplite nu se 
spăimântau, în tot pământul ieşind vestirea cântării lor, celei de Dumnezeu 
insuflate: Aliluia! 


Icosul al 2-lea 


Potir de ploaie dătător, izvorâtor de foc, care pe muntele Sionului ai purces 
asupra Apostolilor, Ţie cântare îţi aducem, pe Tine Te binecuvântăm şi îţi 
mulțumim ie, Dumnezeule, Duhule Sfinte: 

Vino, Cela Ce sfințeşti Biserica şi o păzeşti pe Dânsa; 

Vino şi dă un suflet şi o inimă celor ce cred în Tine; 

Vino şi aprinde evlavia noastră cea rece şi neroditoare; 

Vino şi risipeşte negura necredinței şi a răutății care se îndeseşte pe 
pământ; 

Vino şi călăuzeşte pe toți pe drumul vieţii celei drepte; 

Vino şi ne povățuieşte la tot adevărul; 

Vino, înțelepciune neajunsă şi cu judecăţile cele de Tine ştiute, mântuieşte- 
ne; 

Vino, Mângâietorule, Duhule Sfinte şi Te sălăşluieşte întru noi! 


Condacul al 3-lea 


O, Prea Adâncă Taină! Dumnezeule, Duhule Necuprins cu mintea, Care 
împreună cu Tatăl şi cu Fiul toate Le-ai zidit! Tu ai împodobit cetele îngerilor de 
sus, întru lăcaşul luminii celei neapropiate. Tu ai chemat la ființă, cu strălucirea 
slavei, cetele de foc ale luminătorilor cereşti. Unind Tu trupul şi sufletul într-o 
minunată alcătuire, zidit-ai neamul omenesc; pentru aceasta toată suflarea Te 
laudă şi cântă: Aliluia! 


Icosul al 3-lea 


Alfa şi Omega, începutule şi Sfârşitule, Tu, Veşnicule Duh, cu necuprinsa 
putere a purtării deasupra apelor şi cuînfricoşata Ta îmbrățişare ai adus pe toţi şi 
pe toat la viață. 

Din suflarea Ta cea de viață făcătoare a răsărit, din genunea cea fără de 
chip, frumusețea lumii celei întâi zidite, pentru care îți strigăm: 

Vino la noi, Prea înțeleptule Ziditor al lumii; 

Vino, Cela ce eşti Mare în micuța floare, ca şi luminătorii cerului; 

Vino, Felurime negrăită şi Frumuseţe Veşnică,; 

Vino şi luminează întunecata netocmire a sufletului meu; 

Vino, Cela ce Te dăruieşti noui prin Sfintele Taine; 

Vino, căldură bineînmiresmată; 

Vino şi ne arată pe noi zidire nouă în Hristos; 

Vino, Mângâietorule, Duhule Sfinte şi Te sălăşluieşte întru noi! 

Condacul al 4-lea 


O, Duhule Preabun şi Neajuns, din Care izvorăşte sfințenia! 

Tu ai înveşmântat-o pe Prea Curata Fecioară Maria cu strălucirea orbitoare 
şi neapropiată a Dumnezeirii Tale, făcând-o Maică a lui Dumnezeu Cuvântul, 
împărăteasă a îngerilor, spre mântuirea oamenilor. Cu puterea cea mai presus de 
lume, Tu i-ai umbrit pe prooroci şi Apostoli, Tu i-ai purtat până în al treilea cer, 
Tu le-ai rănit inimile cu frumusețea cea de sus, punând în graiul lor îndemn 
înflăcărat, cu care aduceau pe oameni la Dumnezeu. Tu îi preschimbi pe cei 
păcătoşi, iar ei, plini de arzătoare bucurie, îți cântă: Aliluia! 


Icosul al 4-lea 


Prin Duh Sfânt totul viază şi cu puterea Lui se va scula toată zidirea, în 
ceasul de pe urmă al veacului ce va să vie. Ridică-ne atunci din groapă, Prea 
Bunule Mângâietorule, nu spre osândiă, ci spre a ne împărtăşi de fericire, întru 
Dumnezeiască lumină, cu toţi sfinţii, cu rudele şi apropiații noştri: 

Vino dar şi de a sufletului moarte ne izbăveşte; 

Vino şi înainte de sfârşitul nostru ne îndestulează cu trupul şi Sângele 
Mântuitorului Hrisots; 

Vino şi dă-ne să adormim în pace, cu cuget neîntinat; 

Vino şi luminoasă fă scularea noastră din somnul morții; 

Vino şi ne învredniceşte ca să privim cu bucurie la norii veşniciei; 

Vino şi fă-ne fii ai nestricăciunii; 

Vino şi luminează atunci, ca un soare trupurile noastre cele fără de moarte; 

Vino, Mângâietorule, Duhule Sfinte şi Te sălăşluieşte întru noi! 


Condacul al 5-lea 


Auzind glasul Tău: “Dacă cineva însetează, să vină la Mine şi să bea”, 
rugămu-Te, Fiule al lui Dumnezeu, astâmpără-ne setea de viață duhovnicească şi 
dă-ne apa vieții. 

Revarsă asupră-ne unda harului Duhului Sfânt, Celui Ce împreună cu Tine 
are izvor în Tatăl, ca să nu mai însetăm în veac, toți cei ce cântăm cu umilință. 
Aliluia! 


Icosul al 5-lea 


Nestricăciosule şi Neziditule, Veşnicule, Prea înduratule Duh, Apărătorule 
al celor drepți, Curăţitorule al păcătoşilor, slobozeşte-ne de orice întinăciune, ca 
strălucirea luminii harului Tău să nu se strice întru noi, cei care îți cântăm: 

Vino, Preabunule şi dă-ne umilință şi izvoare de lacrimi; 

Vino şi ne învaţă să ne închinăm Ție în duh şi în adevăr; 

Vino, Preaînaltule Adevăr şi lămureşte îndoielile stricăcioasei mele 
înțelegeri; 

Vino, Viață neîmbătrânitoare şi ne primeşte din strâmtoarea veacului 
acesta pământesc; 

Vino, Lumină Veşnică, şi se vor risipi toate nălucirile şi spaimele; 

Vino Putere veşnic nouă, împrospătându-i pe copiii Tăi cei osteniți; 
Vino nemărginită Bucurie şi uitate vor fi vremelnicele întristări; 
Vino Mângâietorule, Duhule Sfinte şi Te sălăşluieşte întru noi! 


Condacul al 6-lea 


Saltă, fiică a luminii, Sionule, Sfântă Maică! împobobeşte-te, mărită 
mireasă, cu cerurile deopotrivă, strălucitoare Biserică sobornicească a lui Hristos! 
Asupră-ți odihneşte Duhul cel Preasfânt, Care tămăduieşte neputințele, plineşte 
lipsurile, dăruieşte viață celor morţi şi îi aduce la viața veşnică pe toşi cei ce cu 
cuviință şi cu dreptate strigă: Aliluia! 


Icosul al 6-lea 


“În lume necazuri veţi avea”, a zis Mântuitorul. Unde vom avea alinare şi 
cine ne va mângâia? Tu, Duhule Mângâietor, însuți dezleagă întristarea noastră! 
Mijloceşte pentru noi cu suspinuri negrăite şi uşurează inimile celor care Te 
roagă: 

Vino dulce răcoare a celor osteniți şi împovărați; 

Vino, împreună grăitorule cu cei întemnițați; 

Vino Adăpostul celor prigoniţi; 

Vino şi miluieşte pe cei slăbănogiți de sărăcie şi de foamete; 

Vino şi tămăduieşte patimile trupurilor şi sufletelor noastre; 

Vino şi cercetează pe toți cei care însetează de lumina Ta; 

Vino şi alină întristarea noastră cu nădejdea veşnicei bucurii; 

Vino, Mângâietorule, Duhule Sfinte şi Te sălăşluieşte întru noi! 


Condacul al 7-lea 


“Celui care huleşte împotriva Duhului Sfânt, nu i se va ierta nici în veacul 
acesta nici în viitor”, a spus Domnul. Ascultând acest cuvânt străin ne 
cutremurăm, ca nu cumva să fim judecați cu cei neascultători şi cu luptătorii 
împotriva lui Dumnezeu. Nu lăsa, Duhule Sfinte, inima noastră să se plece spre 
cuvinte cu vicleşug. 

Întoarce din schisme, eresuri şi necredință pe toţi cei rătăciţi, iar pe 
întâinăscuții Bisericii Tale învredniceşte-i să cânte în vecii vecilor: Aliluia! 


Icosul al 7-lea 


Când S-a îndepărtat Duhuul Sfânt de la Saul, atunci spaima şi neliniştea I- 
au cuprins, iar întunericul deznădăjduirii l-au coborât în cele mai de dedesubt; 
aşa mi s-a întâmplat şi mie în ziua întristării şi împietririi cugetului meu, căci m- 
am îndepărtat de la lumina Ta; ci dă-mi a Te chema necontenit, Ocrotirea 
sufletului meu, până ce lumina Ta mă va lumina pe mine, cel împuţinat la suflet: 

Vino şi nu mă lepăda pentru cârtirea şi nerăbdarea mea; 

Vino şi potoleşte cumplita vijelie a tulburării şi a aprinderii; 

Vino şi odihneşte pe cei necăjiţi de strâmtorările vieţii; 

Vino şi îmblânzeşte inima în ziua împietririi şi a mâniei; 

Vino şi surpă urzelile, tulburările şi spaimele duhurilor întunericului; 

Vino şi dă-ne suflarea Ta, inimă zdrobită; 
Vino, ca prin răbdare să mântuim sufletele noastre; 
Vino, Mângâietorule, Duhule Sfinte şi Te sălăşluieşte întru noi! 


Condacul al 3-lea 


Mântuieşte-mă, Cerescule Părinte! Săraci suntem, neputincioşi şi orbi şi 
goi duhovniceşte! 
Dăruieşte-ne aurul Tău, cel curăţit în foc, cu veşmânt alb acoperă ruşinea 
noastră, vindecă ochii noştri cu alifia Ta. Pogoară şi în vasele cele necurate ale 
sufletelor noastre harul Preasfântului Tău Duh, cel de viață făcător, 
învrednicindu-ne bucuriei celei de-a doua naşteri pe toți cei ce cântăm: Aliluia! 


Icosul al 3-lea 


Ca Turnul Babel se prăbuşeşte fericirea pământească. Jalnice sunt toate 
strădaniile omeneşti. Bine îmi este mie că m-ai smerit, că în păcate şi în căderi 
mi-ai acoperit toată slăbiciunea şi nimicnicia. Fără de Tine nimic nu putem face, 
dar nădăjduim că ne vom mântui prin harul Tău, grăind: 

Vino dar, Unule Preaînţeleptule Ziditor al vieţii; 

Vino şi lămureşte-ne căile Tale cele neînțelese; 

Vino, precum un fulger şi luminează sfârşitul vieții pământeşti; 

Vino şi binecuvânteazză tot începutul bun pe care îl punem; 

Vino şi fii nouă ajutător la fapte bune; 

Vino şi luminează mintea noastră în ceasul descumpănirii; 

Vino şi dăruieşte duh de pocăință, ca să se risipească prin acesta scârbele 
ce stau să vină asupra lumii spre pedepsire; 

Vino, Mângâietorule, Duhule Sfinte şi Te sălăşluieşte întru noi! 


Condacul al 9-lea 


Atât a iubit Dumnezeu lumea, că şi pe Fiul Său Unul Născut L-a dat, Care 
S-a întrupat de la Duhul Sfânt şi din Maria Fecioara, şi Şi-a întins pe Cruce 
mâinile Sale de Ziditor al lumii, iar prin Sângele Său rascumpărat-a din păcat şi 
moarte întreaga lume! Pentru aceea, toată zidirea, aşteptând libertatea măririi 
fiilor lui Dumnezeu, cântă Tatălui Care a iubit, Fiului Care a răscumpărat şi 
Duhului Care sfințeşte: Aliluia! 


Icosul al 9-lea 


Duhul Cel Făcător de viață, Care S-a pogorât asupra lui Hristos la Iordan, 
în chip de porumbel S-a odihnit şi asupra mea, când mă aflam în scăldătoarea 
Sfântului Botez; s-a întunecat însă lucrarea bunătăţii Sale din pricina negurii 
greşelilor mele. Pentru aceea, precum aşteaptă zorii drumețul rătăcit noaptea în 
pădure, aşa şi eu însetez de razele Tale, Bunule, ca să nu pier cu totul: 

Vino dar, cel pecetluit cu numele Tău cel înfricoşat; 

Vino dar, şi uşurează cugetul chinuit şi pârjolit fără cruțare; 

Vino şi înnoieşte întru mine chipul Tău ce s-a acoperit de neguri; 

Vino şi risipeşte nălucirile cele născute din păcat; 

Vino şi mă învaţă să împărtăşesc durerile străine; 

Vino şi pleacă-mă să iubesc întreaga Ta zidire; 

Vino şi dă-mi iarăşi bucuria mântuirii Tale; 

Vino, Mângâietorule, Duhule Sfinte şi Te sălăşluieşte întru noi! 


Condacul al 10-lea 


Duhul Sfânt naştea doua oară pe om spre viața veşnică, Duhul Sfânt 
însuflețeşte pe mucenici, sfințeşte preoţii, încununează pe cei drepți, face din 
pâine şi vin însuşi Dumnezeiescul Trup şi Sânge. O, adâncul bogăției şi 
înțelepciunii lui Dumnezeu! Dă-ne cununa darurilor Tale dragostea veşnică şi 
atotiertătoare, care se întristează pentru vrăjmaşi şi vrea ca toți să fie mânuiţi, ca 
lămuriţi fiind prin ea, ca nişte fii ai luminii să strigăm: Aliluia! 


Icosul al 10-lea 


Cine ne va despărți de dragostea lui Dumnezeu? Scârba sau strâmtorarea 
sau prigoana sau foametea sau golătatea sau nevoia sau sabia? Dacă ne vom lipsi 
chiar de toate cele de pe pământ, avem moştenire nepeiritoare în ceruri: ci dă-ne, 
Doamne, să Te iubim nu cu cuvântul sau cu limba, ci cu fapta nemincinoasă şi 
cu nevoința întregii vieți: 

Vino dar, Atotputernicule Duh şi ne sporeşte credința cea atotbiruitoare; 

Vino şi ne dă îndrăzneală în rugăciune; 

Vino şi încălzeşte inimile ca să nu se răcească dragostea noastră din 
pricina prea multor fărădelegi; 

Vino şi dă-ne să nu cădem în vreme de prigoană şi de batjocorire a 
credinței; 

Vino şi ne păzeşte de ispite peste puteri şi de sminteli; 

Vino şi înviază inimile noastre prin înrourarea Ta; 

Vino, tămăduieşte-ne, sfințeşte-ne şi ne ridică, Bunule cu harul Tău; 

Vino, Mângâietorule, Duhule Sfinte şi Te sălăşluieşte întru noi! 


Condacul al 11-lea 


Acestea zice Domnul: “Vărsa-voi Duhul Meu peste tot trupul şi fii şi fiicele 
voastre vor prooroci, bătrânii voştri visuri vor visa, iar tinerii voştri vor vedea 
vedenii”. Duhule Preadorit, dă-ne doar o fărâmitură de la masa celor aleşi ai 
mângâierii Tale, celor care cu umilință îţi strigăm: Aliluia! 


Icosul al 11-lea 


Acolo unde ai răsărit, fie şi doar pentru o clipă, în locul cel de taină al 
sufletului, strălucind ca un fulger, neuitată este frumusețea descoperirii Tale, 
prin care se preschimbă, cu preschimbare deumnezeiască şi înfricoşată cuviință, 
făptura cea din tină. Învredniceşte-ne, Bunule Mângâietor, încă din viaţa 
pămiîntească să Te vedem cu inima curată, noi, cei care strigăm: 

Vino, Fulger dătător de lumină veşnică; 

Vino şi luminează-ne cu strălucirea cea neînserată; 

Vino, Vistierul smereniei şi Veselia celor blânzi; 

Vino, Apă Vie şi răscoleşte-ne arşița ptimilor; 

Vino, că departe de tine nu aflăm linişte şi tihnă; 

Vino, că împreună cu Tine pretutindeni esteimpărăţia Cerurilor; 
Vino şi întipăreşte-ne în suflet chipul Tău cel ca de soare; 

Vino, Mângâietorule, Duhule Sfinte şi Te sălăşluieşte întru noi! 


Condacul al 12-lea 


Râu nesecat al harului Cela ce ierți păcatele, Duhule Sfinte! Primeşte 
rugăciunea noastră pentru întreaga lume, pentru cei credincioşi şi pentru cei 
necredincioşi şi pentru fiii neascultării şi pe toți adună-i în împărăţia Sfintei 
Treimi, ca să se ruşineze de Tine şi cel din urmă vrăjmaş - moartea -— iar lumea, 
renăscută din focul curăţitor, să cânte cântarea cea nouă a nemuririi: Aliluia! 


Icosul al 12-lea 


Văd cu duhul cetatea lui Dumnezeu lerusalimul ceresc, ca pe o mireasă 
împodobită, cu chip de soare, în sărbătoare. Aud săltareadrepților la Cina 
Domnului, aud glasurile îngerilor şi Prealuminatul nostru Domn între aleşii Săi, 
iar durerea, întristarea şisuspinele fug, împărate Ceresc, Duhule Sfinte, 
învredniceşte-ne prin înşeptita cunună a darurilor Tale să ne împărtăşim în 
Domnul de bucuria veşnică, noi, cei care strigăm: 

Vino, Bunule şi trezeşte în noi setea de viață de dincolo de mormânt; 

Vino şi aprinde în inimile noastre dorirea vieţii veaculuicelui adevărat; 

Vino şi ne descoperă bucuria împărăției care va să vină; 

Vino şi dă-ne strălucirea ca zăpada a curăţiei; 

Vino şi ia-ne la nunta Mielului; 

Vino şi ne învredniceşte să împărțim în slava Ta cea veşnică; 

Vino, Mângâietorule, Duhule Sfinte şi Te sălăşluieşte întru noi! 


Condacul al 13-lea 


O, noian purtător de lumină al iubirii celei mântuitoare, Duhule făcător de 
viață! încălzeşte cu suflarea venirii Tale neamul omenesc cel înghețat întru 
fărădelegi, grăbeşte pieirearăului cu nepătrunsele Tale judecăţi şi ne descoperă 
cum să prznuim în veşnicie adevărul cel Dumnezeiesc, astfel ca să fie Dumnezeu 
întru toate, şi cele cereşti şi cele pămînteşti şi cei izbăviți din iad, dimpreună să 
cânte: Aliluia! 

(acest Condac se zice de trei ori). Apoi se zice iarăşi Icosul întâi: îngerii cu fețe 
luminoase... şi Condacul întâi: Veniţi toți credincioşii să preaslăvim... apoi: 


Rugăciunea către Duhul Sfânt a Sfântului Simeon - Noul Teolog 


Vino, viața cea veselă şi veşnică şi puterea cea atotţiitoare, întru tot Sfinte, 
făcătorul de viaţă şi ziditorule Duh, Cel ce eşti de aceeaşi cinste şi stăpânire cu 
Tatăl şi cu Fiul. A căror Dumnezeire este una în trei fețe, de aceeaşi vrednicie, de 
aceeaşi voință şi de aceeaşi putere. Vino, Doamne al meu, pe Care Te-a dorit şi Te 
doreşte sufletul meu cel ticălos. Vino, Cel Ce Te-ai făcut însuţi dorire întru mine 
şi m-ai făcut să Te doresc pe Tine, cel cu totul neapropiat. Vino, bucuria cea 

neîncetată, desfătarea şi slava mea. Vino, suflarea mea, viața mea şi mângâierea 
sufletului meu. Fă-te cu mine un duh, Stăpâne Preabunule, fără amestecare, fără 
de mutare şi fără de schimbare, Dumnezeule a toate. 

Fă-te mie toate întru toate, hrană negrăită şi neîmpuţinată, care să se 
verse de-a pururea în sufletul meu şi să curgă în inima mea; îmbrăcăminte care 
străluceşte şi arde pe diavoli; curăţie, pe care o dăruieşti celor ce se spală cu 
lacrimi sfinte şi nestricăcioase. Fă-Te mie, Doamne, lumină neînserată şi soare 
neapus, strălucindu-mă pe mine, Cel ce nu te întorci de la nimeni din cei ce Te 
doresc pe Tine, ca să fiu acoperit de întunericul păcatelor. Depărtează de la mine, 
Doamne, toată înălțarea cea pierzătoare şi dă ochilor mei întreagă înțelepciune, 
pune frâu limbii mele şi supune auzul meu poruncilor Tale celor sfinte. Dă-mi 
răbdare întru scârbe. Înţelepţeşte şi întăreşte inima mea întru îndelungă răbdare, 
întru nerăutate, întru înfrânare, întru împreună-pătimire, întru milostivire; întru 
dragoste, întru smerita cugetare şi în pace cu sine şi cu toți şi mă întoarce de la 
lenevie şi trândăvie, întru care m-am desfătat. Dă-mi mie desluşirea lămurită a 
gândurilor, ca să ştiu pe care se cuvine a le alege. Dă-mi să cunosc meşteşugirile 
diavolilor şi pe acestea împreună cu gândul a le lepăda. Dă-mi ca să-mi tai voia 
mea întru toate şi a atârna toate cele ale mele de purtarea Ta de grijă şi de acolo 
a nădăjdui folosul. Că la Tine este viața mea, lumina mea şi mântuirea mea. Şi pe 
Tine Te binecuvântez şi Te slăvesc şi Ţie mă închin, împreună şi Celui fără de 
început al Tău Părinte şi Purcezător şi Fiului Celui împreună vecuitor şi de o 
ființă cu Tine, totdeauna, acum şi pururea şi în vecii vecilor. Amin. 


00000000000 


ACATIST PENTRU IZBĂVIREA DE NECAZURI 


Slavă Ţie, Dumnezeul nostru, slavă ie! 

Împărate ceresc, Mângâietorule, Duhul adevărului, Care pretutindenea 
eşti şi toate le plineşti; Vistierul bunătăţilor şi Dătătorule de viață, vino şi Te 
sălăşluieşte întru noi şi ne curățeşte pe noi de toată întinăciunea şi mântuieşte, 
Bunule, sufletele noastre. 

Sfinte Dumnezeule, Sfinte tare, Sfinte fără de moarte, miluieşte-ne pe noi 
(de trei ori). 

Slavă Tatălui şi Fiului şi Sfântului Duh. Şi acum şi pururea şi în vecii 
vecilor. Amin. 

Preasfântă Treime, miluieşte-ne pe noi. Doamne, curățeşte păcatele 
noastre. Stăpâne, iartă fărădelegile noastre. Sfinte, cercetează şi vindecă 
neputinţele noastre, pentru sfânt numele Tău. 

Doamne miluieşte (de trei ori), Slavă... şi acum... 

Tatăl nostru, Care eşti în ceruri, sfințească-Se numele Tău, vie împărăția 
Ta, facă-se voia Ta, precum în cer aşa şi pe pământ. Pâinea noastră cea de toate 
zilele dă-ne-o nouă astăzi şi ne iartă nouă greşalele noastre, precum şi noi iertăm 
greşiților noştri. Şi nu ne duce pe noi în ispită, ci ne izbăveşte de cel rău. 

Pentru rugăciunile Sfinților părinților noştri, Doamne lisuse Hristoase, 
Fiul lui Dumnezeu, miluieşte-mă pe mine păcătosul. Amin! 


Apoi se zic troparele acestea: 

Miluieşte-ne pe noi, Doamne, miluieşte-ne pe noi, că nepricepându-ne de 
nici un răspuns, această rugăciune aducem ie, ca unui Stăpân, noi, păcătoşii 
robii Tăi, miluieşte-ne pe noi. 

Slavă Tatălui şi Fiului şi Sfântului Duh. 

Doamne, miluieşte-ne pe noi că întru Tine am nădăjduit; nu Te mânia pe 
noi foarte, nici pomeni fărădelegile noastre, ci caută şi acum ca un milostiv şi ne 
izbăveşte pe noi de vrăjmaşii noştri, că Tu eşti Dumnezeul nostru şi noi suntem 
poporul Tău; toți lucrul mâinilor Tale şi numele Tău chemăm. 

Şi acum şi pururea şi în vecii vecilor. Amin. 

Uşa milostivirii deschide-o nouă, binecuvântată Născătoare de Dumnezeu, 
Fecioară, ca să nu pierim cei ce nădăjduim întru tine, ci să ne mântuim prin tine 
din nevoi, că tu eşti mântuirea neamului creştinesc. 


Crezul 

Cred întru unul Dumnezeu, Tatăl Atotţiitorul, Făcătorul cerului şi al 
pământului, al tuturor celor văzute şi nevăzute. 

Şi întru unul Domn lisus Hristos, Fiul lui Dumnezeu, Unul-Născut, Care 
din Tatăl S-a născut mai înainte de toți vecii; Lumină din Lumină, Dumnezeu 
adevărat din Dumnezeu adevărat, născut, iar nu făcut, Cel de o ființă cu Tatăl, 
prin Care toate s-au făcut. 

Care pentru noi, oamenii, şi pentru a noastră mântuire S-a pogorât din 
ceruri şi S-a întrupat de la Duhul Sfânt şi din Fecioara Maria şi S-a făcut om. 

Şi S-a răstignit pentru noi în zilele lui Ponţiu Pilat, şi a pătimit şi S-a 
îngropat. Şi a înviat a treia zi după Scripturi. 

Şi S-a înălțat la ceruri şi şade de-a dreapta Tatălui. 

Şi iarăşi va să vină cu slavă, să judece viii şi morții, a Cărui împărăție nu 
va avea sfârşit. 

Şi întru Duhul Sfânt, Domnul de viață Făcătorul, Care din Tatăl purcede, 
Cel Ce împreună cu Tatăl şi cu Fiul este închinat şi slăvit, Care a grăit prin 
prooroci. 

Întru una, sfântă, sobornicească şi apostolească Biserică. 

Mărturisesc un Botez spre iertarea păcatelor. 

Aştept învierea morților. 

Şi viața veacului ce va să fie. Amin. 


Troparul, glasul al 8-lea 


Cel ce prin adâncul înțelepciunii cu iubirea de oameni toate le 
chiverniseşti şi ceea ce este de folos tuturor le dăruieşti, Doamne, iubitorule de 
oameni, dăruieşte-ne toate cele ce ne sunt de trebuinţță şi izbăveşte-ne de tot 
necazul, că spre Tine nădejdea ne-am pus, spre Mântuitorul şi grabnicul nostru 
ocrotitor 


Condacul 1 

“Până când, Doamne, mă vei uita, până în sfârşit ? Până când vei întoarce 
fața Ta de la mine ? Până când voi îngrămădi gânduri în sufletul meu, durere în 
inima mea ziua şi noaptea ?”, se întreba David proorocul, cuprins de tulburare. 
Dar când sufletul său s-a veselit de milele Tale, Ţi-a cântat cu dragoste şi 
mulțumire: Aliluia! 

Icosul 1 

Ştim că la nunta din Cana Galileii ai prefăcut apa în vin, Preadulce lisuse, 
şi credem că aşa poți schimba slăbiciunea noastră în putere, frica noastră în 
curaj, deznădejdea noastră în nădejde; venim la Tine ca la singurul nostru 
ocrotitor, ca la singurul nostru sprijin. Cine ne va putea izbăvi de neputințele 
noastre dacă nu o vei face Tu? Sau cine ne va putea da cele de trebuință ? Numai 
Tu, Doamne, eşti limanul nostru şi la Tine căutăm alinare: 

Doamne, Cel ce ne înconjuri cu iubire nemărginită, fie voia Ta, nu voia 
noastră, 

Doamne, împăratul împăraților, fie voia Ta, nu voia noastră, 

Doamne, Care eşti Răsăritul Răsăriturilor, fie voia Ta, nu voia noastră, 

Doamne, nădejdea celor fără de nădejde, fie voia Ta, nu voia noastră, 

Doamne, mângâietorul sufletelor noastre, fie voia Ta, nu voia noastră, 

Doamne, înfrumuseţătorul făpturilor, fie voia Ta, nu voia noastră, 
Doamne, Cel ce toate le rânduieşti spre mântuirea noastră, mântuieşte-ne 
precum ştii! 


Condacul al 2-lea 

“Luaţi, fraților, ca pildă de suferință şi de îndelungă răbdare pe proorocii 
care au grăit în numele Domnului”, ne îndeamnă Sfântul Apostol Iacov, iar noi, 
urmând sfatul său, purtăm în cugetele noastre nu numai suferințele sfinților 
prooroci, ci şi pe ale tuturor sfinților care, gustând din paharul durerii, l-au 
cântat lui Dumnezeu: Aliluia! 


Icosul al 2-lea 

Ştim neputințele şi slăbiciunile noastre, dar ştim şi că Îţi stă în putere să 
ne întăreşti aşa cum L-ai întărit pe David când s-a luptat cu Goliat şi cum i-ai 
întărit pe sfinții Tăi în lupta cu puterile întunericului. Pentru aceasta ne rugăm 
Ţie: 

Doamne, precum i-ai păzit pe cei trei tineri în cuptorul cel de foc, păzeşte- 
ne şi pe noi, 

Doamne, ocroteşte-ne aşa cum I-ai ocrotit pe Proorocul Daniil când se afla 
în groapa cu lei, 

Doamne, care în grele încercări i-ai fost acoperitor Sfântului Apostol Pavel, 
acoperă-ne cu harul Tău, 

Doamne, dă-ne puţin din puterea ce i-ai dat-o tânărului Nestor când l-a 
biruit pe puternicul Lie, 

Doamne, învață-ne să râvnim răbdarea Sfântului Alexie, cel numit Omul 
lui Dumnezeu, 

Doamne, ajută-ne să îi cinstim şi să îi urmăm pe sfinții pe care nimic nu i- 
a putut despărți de dragostea Ta, 

Doamne, Cel ce toate le rânduieşti spre mântuirea noastră, mântuieşte-ne 
precum ştii! 


Condacul al 3-lea 

Ştim cuvântul Evangheliei că “cel ce va răbda până la sfârşit, acela se va 
mântui” şi ne temem să nu pierim din pricina nerăbdării noastre. O, dacă am 
avea mucenicească răbdare, atunci ar fi primită de Dumnezeu ca o tămâie cu 
bun miros şi s-ar înălța la ceruri ca un tainic: Aliluia! 

Icosul al 3-lea 

Decât să ne plângem că suferim cum nu a mai suferit nimeni vreodată, 
mai bine ne-am aduce aminte de Dreptul lov. Bunătățţi felurite a avut şi pe toate 
le-a pierdut, dar pentru că nu L-a hulit pe Dumnezeu s-a învrednicit de 
binecuvântarea Sa şi a primit la urmă mai multe decât avea la început. Ajută-ne 
să ne împărtăşim de răbdarea sa, Doamne, Cel ce ai fost răstignit pe cruce pentru 
mântuirea noastră, şi să ne împărtăşim şi de binecuvântările Tale: 

Doamne, nădejdea celor fără de nădejde, miluieşte-ne, 

Doamne, dătătorul celor ce cer, dăruieşte-ne darul răbdării, 

Doamne, îmbrăcămintea săracilor, îmbracă-ne cu răbdarea Dreptului Iov, 

Doamne, folositorul văduvelor, înțelepțeşte-ne ca Să nu mai cădem în 
deznădejde, 

Doamne, apărătorul celor lipsiți, învaţă-ne să îţi cerem ajutorul, 

Doamne,  deschizătorul celor ce bat,  deschide-ne nouă uşa 
binecuvântărilor Tale, 

Doamne, Cel ce toate le rânduieşti spre mântuirea noastră, mântuieşte-ne 
precum ştii! 


Condacul al 4-lea 

Grijile ne apasă şi ne tulbură, îndepărtându-ne mintea de la Dumnezeu, şi 
sufletele noastre nu găsesc alinare. Nu este cu putință să scăpăm de tirania lor 
dacă nu ne vom îndrepta nădejdea spre Domnul, Cel ce aşteaptă să primească de 
la noi cântarea: Aliluia! 


Icosul al 4-lea 

“Nu vă îngrijiţi de ziua de mâine, căci ziua de mâine se va îngriji de ale 
sale. Ajunge zilei răutatea ei.” Aşa ne-ai povăţuit Tu, Preabunule Doamne, dar noi 
nu am urmat acest cuvânt, ci fiind plini de mândrie ne-am pus nădejdea în lucrul 
mâinilor noastre. Dar acum, ruşinați fiind şi lipsiţi de cele de trebuință, cădem cu 
umilinţă la ajutorul Tău, nădăjduind că vei ierta greşeala noastră: 

Doamne, vezi lipsurile noastre şi dăruieşte-ne toate cele care ne sunt de 
trebuință, 

Doamne, întăreşte-ne să putem răbda încercările prin care ai îngăduit să 
trecem, 

Doamne, dăruieşte-le celor lipsiți de hrană să se îndestuleze de milele 
Tale, 

Doamne, Care ai înmulțit pâinile şi peştii în pustie, înmulțeşte darurile cu 
care binecuvântezi familiile nevoiaşe, 

Doamne, ajută-ne să nu ne lipim inimile de bunătăţile lumeşti, 

Doamne, luminează-ne gândurile, ca să nu mai râvnim ceea ce nu ne este 
de folos, 

Doamne, Cel ce toate le rânduieşti spre mântuirea noastră, mântuieşte-ne 
precum ştii! 


Condacul al 5-lea 

Ştiindu-ne în vreme de boală cârtitori precum de demult iudeii în pustie, 
Te rugăm cu zdrobire de inimă să alungi de la noi această neputinţă şi să ne dai 
putere ca oricât de mari ar fi suferinţele noastre să Îţi cântăm, grăind: Aliluia! 


Icosul al 5-lea 

Toţi vom muri, toți vom părăsi această lume în care conoaştem durerea şi 
boala. Să înțelegem durerile trupeşti ca oglindire a suferinței veşnice şi bold 
pentru a cere dumnezeiasca milostivire: 

Doamne, Vindecătorul bolnavilor, vindecă durerile noastre, 

Doamne, dăruieşte răbdare celor aflați în suferinţe sufleteşti şi trupeşti, 

Doamne, tămăduieşte-i pe cei cărora le este de folos aceasta, 

Doamne, întăreşte-i pe cei biruiți de suferinţe de tot felul, 

Doamne, pune în inimile celor bolnavi nădejdea veşnicei bucurii, Doamne, 
povățuieşte-i pe cei care suferă să se teamă de veşnica suferință şi să se 
pocăiască, 

Doamne, Cel ce toate le rânduieşti spre mântuirea noastră, mântuieşte-ne 
precum ştii! 


Condacul al 6-lea 

Ne temem de cutremur, ne temem de sabie, dar nu ne temem de focul cel 
nestins şi de celelalte chinuri veşnice care ne aşteaptă dacă ne lăsăm prinşi în 
lanţurile patimilor şi în cursele vrăjmaşului, şi dacă uităm să îi cântăm Celui ce 
stăpâneşte întreaga lume: Aliluia! 


Icosul al 6-lea 

Credem Că sunt adevărate minunile pe care le mărturiseşte Evanghelia, 
Hristoase, prin care ai fost grabnic ajutător celor aflați în necazuri de tot felul, şi 
ştim Că izvorul lor nu a secat, ci curge până în zilele noastre. Alergăm la ajutorul 
Tău, nădăjduind că nu vei trece cu vederea cererile noastre, ci vei rândui toate 
spre folosul nostru: 

Doamne, alungă de la sufletele noastre zadarnica tulburare şi dăruieşte- 
ne să gustăm liniştea, 

Doamne, apără toate aşezările creştine şi pe cei ce locuiesc într-însele, 

Doamne, păzeşte-ne de cutremur, de potop, de foc şi de celelalte necazuri, 

Doamne, păzeşte-ne de căderea în păcat, pe noi şi pe cei pentru care ne 
rugăm ie, 

Doamne,  dăruieşte-ne sfârşit  creştinesc, ferindu-ne de moartea 
năprasnică, 

Doamne, izbăveşte-ne de focul cel nestins şi de chinurile care îi aşteaptă 
pe păcătoşii care nu se pocăiesc, 

Doamne, Cel ce toate le rânduieşti spre mântuirea noastră, mântuieşte-ne 
precum ştii! 


Condacul al 7-lea 

Degeaba Îl rugăm pe Dumnezeu să ne dăruiască pace, degeaba Îl rugăm 
să ne păzească de venirea altor neamuri asupra noastră şi de războiul cel dintre 
noi, dacă mergând pe drumul pierzării nu vrem să pricepem că El vede toate 
faptele noastre, şi nici să ne pocăim, ci doar Îi cântăm: Aliluia! 


Icosul al 7-lea 

Izbăveşte-ne, Doamne, de toată răutatea oamenilor şi dă-ne putere să ne 
rugăm pentru cei care ne prigonesc. Picură în inimile noastre o picătură din 
dragostea Ta, a Celui ce Te-ai rugat pentru cei ce Te-au răstignit, ca să putem 
plini porunca iubirii de vrăjmaşi: 

Doamne, împacă-i pe cei ce se vrăjmăşesc, făcându-se unelte ale 

diavolului, 

Doamne, învață-ne să 'ne iertăm unii pe alții şi să uităm răul care ni s-a 
făcut, 

Doamne, alungă de la noi duhul mâniei şi picură în inimile noastre 
iubirea pentru cei ce ne duşmănesc, 

Doamne, întoarce răul în bine, spre slava numelui Tău, 

Doamne, iartă-i pe toți cei care ne-au greşit, cu ştiinţă sau fără de ştiinţă, 

Doamne, umple cu dragostea Ta inimile celor apăsaţi de singurătate, care 
nu găsesc înțelegere la oameni, 

Doamne, Cel ce toate le rânduieşti spre mântuirea noastră, mântuieşte-ne 
precum ştii! 


Condacul al 8-lea 

Mieluşeaua Ta, lisuse, Sfânta Justina fecioara, simțind săgețile 
vrăjmaşului năpustindu-se asupra ci, nu s-a biruit de deznădejde, ci 
însemnându-se cu credință cu semnul crucii a gonit de la ea puterile 
întunericului, învățându-i pe cei ispitiți de diavol să cânte Izbăvitorului celor 
slabi: Aliluia! 


Icosul al 8-lea 

Mântuieşte, Doamne, poporul Tău, şi binecuvântează moştenirea Ta. 
Biruinţă binecredincioşilor creştini asupra celui potrivnic dăruieşte şi cu crucea 
Ta păzeşte pe poporul Tău, pe toţi cei care se roagă Ţie: Doamne, izbăveşte-ne din 
toate cursele întinse de necuratul diavol, Doamne, nu îngădui să fim batjocoriți 
de urâtorul de oameni, Doamne, ai milă de cei care suferă din lucrare drăcească, 
Doamne, fă neputincioase farmecele care sunt în dreptate asupra robilor Tăi, 
Doamne, împiedică-i pe creştini să caute ajutor la vrăjitori, la fermecătoare sau la 
doctorii închipuiți, Doamne, dă putere celor care în ispite se însemnează cu 
semnul sfintei cruci, Doamne, Cel ce toate le rânduieşti spre mântuirea noastră, 
mântuieşte-ne precum ştii! 


Condacul al 9-lea 

Se aude încă glasul înaintemergătorului: “Pocăiţi-vă, că s-a apropiat 
împărăţia Cerurilor”. Să părăsim iubirea de sine, să părăsim desfătările lumeşti şi 
să alergăm la Doctorul care tămăduieşte sufletele, cântându-i cu umilinţă: 
Aliluia! 


Icosul al 9-lea 

Doamne lisuse Hristoase, noianul păcatelor noastre ne apasă şi zăcem ca 
bolnavul de la Scăldătoarea Siloamului, neavând putere să intrăm în 
scăldătoarea pocăinței. Ajută-ne, Tu, Milostive Doamne, să primim curajul de a 
părăsi şi de a uri păcatul, de a alerga la scaunul spovedaniei şi de a ne mărturisi 
prea multele noastre păcate: 

Doamne, care nu Te-ai scârbit de păcătoasa care Ţi-a sărutat picioarele, 
milostiv fii nouă, păcătoşilor, 

Doamne, oricât de mari ar fi căderile noastre, ajută-ne să ne ridicăm, 

Doamne, nu ştim să ne pocăim de nu ne vei trimite gândul cel bun, 

Doamne, alungă de la noi pe vrăjmaşul care ne opreşte să ne spovedim cu 
zdrobire de inimă, 

Doamne, iartă-ne toate păcatele făcute cu cuvântul, cu lucrul sau cu 

gândul, cu voie sau fără de voie, 

Doamne, învață-ne să punem început bun mântuirii, 

Doamne, Cel ce toate le rânduieşti spre mântuirea noastră, mântuieşte-ne 
precum ştii! 


Condacul al 10-lea 

Ca o desfrânată, lumea aceasta ne ispiteşte să părăsim calea cea strâmtă 
şi să îmbrățişăm trecătoarele desfătări. Noi însă Te rugăm să ne dăruieşti darurile 
Duhului Sfânt: duhul înțelepciunii, duhul înțelegerii, duhul sfatului, duhul 
puterii, duhul cunoştinţei, duhul temerii de Dumnezeu şi duhul bunei-credinţe, 
ca stând neclintiţi în fața ispitelor să Îţi înălțăm cântarea: Aliluia! 


Icosul al 10-lea 

Cei care ascultă poruncile Evangheliei vor auzi din gura Ta, Doamne, 
cuvânt de bucurie: “Flămând am fost şi Mi-aţi dat să mănânc, gol am fost şi M-aţi 
îmbrăcat, bolnav am fost şi M-aţi cercetat. Veniţi, binecuvântaţii Părintelui Meu, 
de moşteniți împărăţia cea pregătită vouă de la întemeierea lumii”. Învață-ne să 
facem faptele credinței, Doamne, învață-ne să trăim plini de dragoste pentru 
ceilalți, ca să avem nădejde de mântuire: 

Doamne, dăruieşte-ne să Te iubim din toată inima şi din tot cugetul 
nostru, Doamne, dăruieşte-ne să ne iubim aproapele cu dragoste jertfelnică, 

Doamne, Care ai spălat picioarele ucenicilor Tăi, învață-ne să slujim 
aproapelui nostru ori de câte ori este nevoie, 

Doamne, Tu care eşti Samarineanul milostiv, îndeamnă-ne să îngrijim 
rănile semenilor noştri, 

Doamne, luminează-ne ca în cei pe care îi ajutăm, flămânzi, goi sau 
bolnavi, să Te vedem pe Tine, 

Doamne, dă-ne puterea de a nu şovăi să împlinim poruncile Tale, 

Doamne, Cel ce toate le rânduieşti spre mântuirea noastră, mântuieşte-ne 
precum ştii! 


Condacul al 11-lea 

A început războiul, se aude trâmbița care ne cheamă la luptă, care ne 
cheamă să părăsim lenevia cea pierzătoare de suflet şi să ne înarmăm cu sabia 
Duhului, cu coiful mântuirii şi cu pavăza credinței, luptând până la sânge 
împotriva patimilor şi a poftelor şi cântând cântarea: Aliluia! 


Icosul al 11-lea 


Ori de câte ori cădem în luptă, să ne ridicăm degrabă, ca să nu se 
primejduiască sufletele noastre. Să luptăm cu curaj şi cu nădejde, fără să ne 
plângem că rănile noastre sunt prea adânci, căci împăratul nostru le vede şi le va 
tămădui cu multă pricepere: 

Doamne, ajută-ne să sporim în rugăciune, Doamne, povăţuieşte-ne să 
ducem o viață smerită, lepădând gândurile de mândrie, Doamne, dă-ne să iubim 
nevoința şi să disprețuim desfătările pătimaşe, 

Doamne, luminează-ne şi sfințeşte-ne, ca să păstrăm şi să mărturisim 
dreapta-credinţă, 

Doamne, dăruieşte-ne să trăim ca fii înţelepţi ai Bisericii Tale, 

Doamne, nu îngădui să părăsim predaniile Părinților şi să ne lipim inimile 

de învățături rătăcite, 
Doamne, Cel ce toate le rânduieşti spre mântuirea noastră, mântuieşte-ne 
precum ştii! 


Condacul al 12-lea 

“lată acum vreme potrivită, iată acum ziua mântuirii!”, ne spune marele 
Pavel, Apostolul neamurilor, apostolul care strigă cu glas mare către creştini ca 
aceştia să nu aştepte vremuri de linişte şi odihnă pentru a dobândi mântuirea, ci 
în mijlocul încercărilor să Îi cânte lui Dumnezeu: Aliluia! 


Icosul al 12-lea 

Nu suntem singuri în fața ispitelor, ci suntem ocrotiți de Prea Sfânta 
Născătoare de Dumnezeu, de soborul sfinţilor şi de cetele îngereşti. Îţi mulțumim, 
Doamne, pentru toate milele Tale cele arătate şi pentru cele ascunse şi Te rugăm 
să ne îndrumi paşii pe calea mântuirii, pe calea care duce în curțile raiului: 

Doamne, pentru rugăciunile Prea Curatei Maicii Tale, mântuieşte-ne 
precum ştii, 

Doamne, pentru rugăciunile tuturor Cuvioşilor Părinţi şi ale Cuvioaselor 
Maici, ale sfinților ştiuți şi neştiuți, mântuieşte-ne precum ştii, 

Doamne, pentru rugăciunile Sfinţilor îngeri pe care de la botez i-ai trimis 
să ne ocrotească, mântuieşte-ne precum ştii, 

Doamne, pentru rugăciunile tuturor cetelor îngereşti, mântuieşte-ne 
precum ştii, 

Doamne, pentru rugăciunile ierarhilor, preoţilor şi ale celor care ne 
pomenesc, mântuieşte-ne precum ştii, 

Doamne, pentru rugăciunile care se înalță în Sfânta noastră Biserică, 
mântuieşte-ne precum ştii, 

Doamne, Cel ce toate le rânduieşti spre mântuirea noastră, mântuieşte-ne 
precum ştii! 


Condacul al 13-lea 

O, nu suntem vrednici de milele Tale, Fiule al lui Dumnezeu, Hristoase, 
dar îndrăznim să Te rugăm să primeşti şi puțina noastră rugăciune, precum ai 
primit oarecând cei doi bani ai văduvei, şi să alungi de la noi tulburarea care ne-a 
cuprins, ca să Iți putem cânta cu inimă smerită: Aliluia! (Acest Condac se zice de 
trei ori.) 


Apoi iarăşi se zice Icosul întâi: Ştim că la nunta din Cana Galileii... şi 
Condacul întâi: Până când, Doamne, mă vei uita, până în sfârşit ? ...; şi se face 
otpustul. După aceea se citeşte această: 


Rugăciune la necazuri şi supărări 


Doamne, viforul necazurilor se ridică asupra noastră şi au intrat ape până 
la sufletele noastre, dar întru Tine este toată nădejdea noastră. Tu cunoşti pricina 
răului care ne apasă. La Tine perii capetelor noastre sunt numărați. La Tine deci 
scăpăm şi pe Tine te rugăm să depărtezi de la noi orice rău pierzător de suflet şi 
să ne ajuţi a birui toate ispitele care ne învăluie, că Tu eşti întărirea, scăparea şi 
izbăvitorul nostru, Hristoase Dumnezeule, şi Ţie slavă înălțăm, Tatălui şi Fiului şi 
Sfântului Duh. Amin. 

ACATISTUL DE MULȚUMIRE 
“SLAVA LUI DUMNEZEU PENTRU TOATE” 


Slavă Ţie, Dumnezeul nostru, slavă Ţie! 

Împărate ceresc, Mângâietorule, Duhul adevărului, Care pretutindenea 
eşti şi toate le plineşti; Vistierul bunătăţilor şi Dătătorule de viață, vino şi Te 
sălăşluieşte întru noi şi ne curățeşte pe noi de toată întinăciunea şi mântuieşte, 
Bunule, sufletele noastre. 

Sfinte Dumnezeule, Sfinte tare, Sfinte fără de moarte, miluieşte-ne pe noi 
(de trei ori). 

Slavă Tatălui şi Fiului şi Sfântului Duh. Şi acum şi pururea şi în vecii 
vecilor. Amin. 

Preasfântă Treime, miluieşte-ne pe noi. Doamne, curățeşte păcatele 
noastre. Stăpâne, iartă fărădelegile noastre. Sfinte, cercetează şi vindecă 
neputinţele noastre, pentru sfânt numele Tău. 

Doamne miluieşte (de trei ori), Slavă... şi acum... 

Tatăl nostru, Care eşti în ceruri, sfințească-Se numele Tău, vie împărăția 
Ta, facă-se voia Ta, precum în cer aşa şi pe pământ. Pâinea noastră cea de toate 
zilele dă-ne-o nouă astăzi şi ne iartă nouă greşalele noastre, precum şi noi iertăm 
greşiților noştri. Şi nu ne duce pe noi în ispită, ci ne izbăveşte de cel rău. 

Pentru rugăciunile Sfinților părinților noştri, Doamne lisuse Hristoase, 
Fiul lui Dumnezeu, miluieşte-mă pe mine păcătosul. Amin! 


Condacul 1 

Împărate al veacurilor, Cel ce nu suferi stricăciune, Tu ţii în dreapta Ta 
toate cărările vieţii omeneşti cu puterea proniei Tale celei mântuitoare. Îi 
mulțumim pentru binefacerile Tale cele arătate şi cele ascunse, pentru viața 
pământească şi pentru cereştile bucurii ale împărăției Tale. Arată-ne şi de acum 
înainte mila Ta, celor care cântăm: Slavă Ție, Dumnezeule, în veci! 


Icosul 1 

Venit-am pe lume prunc slab şi neajutorat, dar îngerul păzitor a întins 
aripi luminoase, ocrotind leagănul copilăriei mele. Dragostea Ta străluceşte de 
atunci peste toate cărările mele, în chip minunat călăuzindu-mă către lumina 
veşniciei. Cu slavă s-au arătat, din prima zi şi până acum, darurile Proniei Tale 
cele îmbelşugate. Îţi mulțumesc şi strig cu toţi cei care Te cunosc pe Tine: 

Slavă Ție, Celui ce m-ai chemat la viață, 

Slavă Ție, Celui ce mi-ai arătat frumusețea lumii, 

Slavă ie, Celui ce ai deschis înaintea mea cerul şi pământul ca pe o carte 
a veşnicei înțelepciunii, 

Slavă ie, pentru veşnicia ce se arată în lumea cea vremelnică, 

Slavă ie, pentru milele Tale cele arătate şi cele ascunse, 

Slavă ie, pentru fiecare suspinare în încercările mele, 

Slavă ie, pentru fiecare pas al vieţii, pentru fiecare clipă de bucurie, 

Slavă Ţie, Dumnezeule, în veci! 


Condacul al 2-lea 
Doamne, ce bine e să fii oaspetele zidirii Tale: vântul bineînmiresmat, 
munții care tind spre cer, apele ca nişte oglinzi nemărginite în care se răsfrâng 

aurul razelor şi curgerea lină a norilor. Întreaga fire şopteşte tainic, toată e plină 
de mângâiere, păsările şi dobitoacele poartă pecetea iubirii Tale. Binecuvântat 
este pământul cu frumusețea cea degrab trecătoare care deşteaptă dorul de 
veşnicul locaş unde întru nestricăcioasă frumusețe se aude cântarea: Aliluia! 


Icosul al 2-lea 

M-ai adus în viața aceasta ca într-un rai preasfânt. Am văzut cerul ca un 
potir albastru şi adânc, în azurul căruia cântă păsările, am ascultat foşnetul 
liniştitor al pădurii şi susurul dulce-glăsuitor al apelor, m-am înfruptat din 
roadele bine înmiresmate şi dulci, ca şi din mierea cea parfumată. Ce bine e la 
Tine pe pământ şi câtă bucurie să fii oaspetele Tău! 

Slavă ie, pentru praznicul vieţii, 

Slavă Ţie, pentru buna mireasmă a lăcrămioarelor şi a trandafirilor, 

Slavă ie, pentru felurimea cea desfătată a roadelor şi a seminţelor, 

Slavă ie, pentru strălucirea de giuvaer din roua dimineții, 

Slavă ie, pentru surâsul deşteptării scăldate în lumină, 

Slavă Ție, pentru frumusețea zidirii mâinilor Tale, 

Slavă ie, pentru viața veacului acesta, prevestitoare a celei cereşti, 

Slavă Ţie, Dumnezeule, în veci! 


Condacul al 3-lea 

Prin puterea Sfântului Duh împrăştie mireasmă orice floare - tainică 
adiere de parfum, gingaşă alcătuire de culori, frumusețea Celui Mare întru cele 
smerite. Laudă şi cinste Făcătorului de viață Dumnezeu, Cel Care a încununat 
țarina cu aurul spicelor şi cu azurul albăstrelelor, iar sufletul cu bucuria vederii 
celor tainice. Veseliți-vă şi-l cântați Lui: Aliluia! 


Icosul al 3-lea 

Cât de minunat eşti în sărbătoarea primăverii, când se trezeşte la viață 
toată făptura şi noi strigăm cu bucurie către Tine: Tu eşti Izvorul vieții, Tu eşti 
Biruitorul morții! 

Mângâiate de lumina lunii şi de cântecele privighetorilor stau văile şi 
codrii în veşminte de nuntă. Întreaga lume e mireasa Ta şi ca pe Mirele ei veşnic 
Te aşteaptă. Dacă iarba câmpului astfel o îmbraci, pe noi, oare cum ne vei 
preschimba în veacul învierii ce va să fie? Cum vor lumina trupurile noastre, iar 
sufletele cum vor străluci? 

Slavă ie, Celui ce ai scos dintru întunecimile pământului felurite culori şi 
gusturi şi miresme, 

Slavă Ţie, pentru zidirea cea primitoare şi bogată în mângâiere, 

Slavă Ţie, că ne-ai înconjurat cu mii şi mii de făpturi, 

Slavă ie, pentru adâncul înțelepciunii Tale, care şi-a pus pecetea peste 
întreaga lume, 

Slavă Ție, cu evlavie sărutăm urmele paşilor Tăi nevăzuți, 

Slavă ie, Celui ce ai aprins înaintea noastră lumina cea strălucitoare a 
vieții veşnice, 

Slavă ie, pentru nădejdea vieții nestricăcioase, nepieritoare, desăvârşite, 

Slavă Ţie, Dumnezeule, în veci! 


Condacul al 4-lea 
Cu câtă dulceaţă îi îndestulezi pe cei ce se gândesc la Tine, ce Făcător de 

viață este Cuvântul Tău cel Sfânt! Mai plăcută decât untdelemnul şi mai dulce 
decât fagurii este împreună-grăirea cu Tine. Rugăciunea adusă Ţie prinde viaţă şi 
se înaripează: cu ce cutremur se umple sufletul şi cât de mărețe şi pline de tâlc 
par atunci viața şi făptura toată! Unde nu eşti Tu - acolo e pustiu. Unde eşti Tu - 
acolo e bogăţia sufletului, acolo se revarsă, ca un şuvoi de apă vie, cântarea: 
Aliluia! 


Icosul al 4-lea 

Când se lasă înserarea pe pământ şi se aşterne liniştea aducând vremea 
odihnei şi a somnului obştesc, palatele strălucitoare închipuite de norii poleiți cu 
aurul amurgului îmi par a fi cămara Ta. Foc şi porfiră, aur şi azur grăiesc 
proorocind despre frumusețea cea negrăită a cereştilor Tale sălaşuri şi cu glas de 
prăznuire strigă: 

Slavă Ţie, în ceasul tihnit al înserării, 

Slavă Ţie, Celui ce ai revărsat asupra lumii adâncă pace, 

Slavă Ție, pentru raza de rămas-bun a soarelui care apune, 

Slavă Ție, pentru darul somnului odihnitor, 

Slavă ie, pentru bunătatea Ta vădită în întuneric, prin lumina pe care o 
țeşi în inimile noastre, 

Slavă ie, pentru rugăciunile smerite ale sufletului păzit de înger, 

Slavă ie, pentru deşteptarea făgăduită în bucuria veşnicei zile neînserate, 

Slavă Ţie, Dumnezeule, în veci! 


Condacul al 5-lea 

Nu sunt cumplite viforele vieţii pentru acela în al cărui suflet străluceşte 
făclia focului Tău. Împrejur vreme rea şi întuneric, groază şi urlet de vijelie; iar în 
sufletul lui e pace şi lumină: acolo e Hristos! Şi inima cântă: Aliluia! 


Icosul al 5-lea 

Văd cerul Tău strălucitor de stele. O, cât eşti de bogat şi câte lumini ai! 
Prin razele îndepărtaţilor luminători mă priveşte veşnicia; sunt aşa mic şi 
neînsemnat, dar cu mine este Domnul şi pretutindeni sunt păzit de dreapta Lui 
cea iubitoare. 

Slavă ie, pentru necontenita Ta purtare de grijă, 

Slavă ie, pentru oamenii pe care pronia Ta mi i-a adus în cale, 

Slavă ie, pentru dragostea rudelor, pentru dăruirea prietenilor, 

Slavă ie, pentru blândeţțea dobitoacelor care-mi slujesc, 

Slavă ie, pentru clipele luminoase ale vieții mele, 

Slavă Ţie, pentru bucuriile limpezi ale inimii, 

Slavă ie, pentru fericirea de a trăi, de a mă nevoi şi de a contempla, 

Slavă Ţie, Dumnezeule, în veci! 


Condacul al 6-lea 

Cât eşti de măreț şi de apropiat întru cumplita suflare a furtunii, cum se 
vădeşte atotputernicia mâinii Tale în şerpuirea fulgerelor orbitoare: minunată 
este măreția Ta. Glasul Domnului peste câmpii şi în foşnetul codrilor, glasul 
Domnului în purcederea tunetelor şi ploii, glasul Domnului peste ape multe. 
Lăudat fii în vuietul munților care scuipă foc. Tu scuturi pământul ca pe un 
veşmânt; Tu înalți până la cer valurile mării. Laudă Ţie, Celui ce ai smerit trufia 
omenească, făcând să se înalțe strigăt de pocăință: Aliluia! 

Icosul al 6-lea 

Ca fulgerul când luminează cămările ospăţului şi, după el par jalnice toate 
făcliile, aşa ai strălucit şi Tu în sufletul meu, fără de veste, la vremea celor mai 
mari bucurii ale mele; iar după lumina Ta de fulger, ce palide, întunecate şi firave 
păreau aceste bucurii... Sufletul meu năzuieşte spre Tine! 

Slavă Ție, culme a celor mai înalte visuri omeneşti, 

Slavă ie, pentru setea noastră nepotolită după împărtăşirea cu 
Dumnezeu, 

Slavă ie, Celui ce ai aprins în noi un dor mai mare de cele cereşti decât 
de cele pământeşti, 

Slavă Ție, Celui ce faci din noi fii ai luminii înveşmântându-ne cu cele mai 
gingaşe raze ale Tale, 

Slavă ie, Celui ce ai zdrobit puterea duhurilor întunericului şi ai sortit tot 
răul nimicirii, 

Slavă ie, pentru descoperirile Tale, 

Slavă Ție, pentru fericirea de a Te simți şi a viețui cu Tine, 

Slavă Ţie, Dumnezeule, în veci! 


Condacul al 7-lea 

In sânul minunatei simfonii care ne înfăşoară cu bogatele ei armonii se 
face auzită chemarea Ta. Tu ne descoperi pridvorul împărăției ce va să fie în 
dulceața cântărilor, în minunatele acorduri ale sunetelor, în simţirea înaltă din 
glăsuirea lor, în strălucirea lucrării artistului. Orice adevărată frumusețe ne 
poartă sufletul spre Tine, ca o puternică chemare, făcându-ne să înălțăm cu glas 
de sărbătoare cântarea: Aliluia! 


Icosul al 7-lea 

Cu pogorârea Sfântului Tău Duh, Tu luminezi şi faci să rodească arta 
pictorilor, inspiraţia poeților, gândirea savanților. Cu puterea cunoaşterii de sus 
pătrund ei legile Tale, luminându-ne adâncul înțelepciunii Tale de Ziditor. 
Lucrările lor şi fără de voie Te mărturisesc; O, cât eşti de mare în operele lor, cât 
eşti de mare în omul pe care Tu l-ai făcut! 

Slavă Ție, Celui ce Ţi-ai arătat puterea în legile ce cârmuiesc zidirea, 

Slavă ie, că toată făptura e plină de legile pe care i le-ai rânduit, 

Slavă ie, pentru tot ce ni s-a descoperit prin harul Tău, 

Slavă ie, pentru ceea ce cu înțelepciune ne-ai ascuns, 

Slavă Ție, pentru geniul minții omeneşti, 

Slavă ie, pentru puterea de a lucra cele de folos, 

Slavă ie, pentru limbile de foc ale inspirației, 

Slavă Ţie, Dumnezeule, în veci! 


Condacul al 8-lea 

Cât de apropiat eşti de noi în ziua bolii! Tu însuţi cercetezi pe cei bolnavi, 
Tu însuți Te apleci spre patul celui suferind. şi inima lui stă de vorbă cu Tine. Tu 
luminezi sufletul cu pace în vremea grelelor pătimiri şi scârbe, Tu trimiți ajutor 
neaşteptat. Tu mângâi, Tu cercetezi cu dreptate şi mântui, Ţie îți înălțăm cântare: 
Aliluia! 


Icosul al 8-lea 

Când, prunc fiind, Te-am chemat cu înțelegere pentru prima oară, mi-ai 
împlinit rugăciunea şi mi-ai adumbrit sufletul cu pacea harului Tău. Atunci am 
înțeles că Tu eşti bun şi fericiți sunt cei care aleargă la Tine. Am început a Te 
chema din ce în ce mai des, iar acum strig: 

Slavă Ţie, Celui ce plineşti cererea mea pentru cele bune, 

Slavă Ţie, Celui ce veghezi necontenit asupra mea, 

Slavă ie, Celui ce tămăduieşti neputințele şi scârbele cu trecerea 
vindecătoare a timpului, 

Slavă ie, Celui ce singur ştii de ce îngădui să fim prigoniți pe nedrept, 

Slavă ie, Celui prin Care nici o pierdere nu e de neînlocuit şi tuturor le 
dăruieşti viața de veci, 

Slavă ie, Celui ce faci nepieritor tot lucrul cel înalt şi bun, 

Slavă Ție, Celui ce ne-ai făgăduit reîntâlnirea cea dorită cu cei de aproape 
ai noştri adormiți întru nădejdea învierii, 

Slavă Ţie, Dumnezeule, în veci! 


Condacul al 9-lea 

De ce zâmbeşte tainic toată făptura în zilele de praznic ? De ce atunci se 
revarsă în inimă o minunată uşurare, fără asemănare cu cele pământeşti şi 
însuşi văzduhul devine altar şi biserică purtătoare de lumină ? E adierea harului 
Tău, e strălucirea Taborului, cerul şi pământul cântă atunci lauda: Aliluia! 


Icosul al 9-lea 

Când m-ai insuflat spre a sluji aproapelui, luminându-mi sufletul cu 
umilința, atunci una din razele Tale nenumărate a căzut asupra inimii mele, şi ea 
s-a făcut purtătoare de lumină, fier în văpaie: am privit chipul Tău tainic şi 
neapropiat. 

Slavă Ţie, Celui ce ai preschimbat viața noastră cu faptele bunătăţii, 

Slavă ie, Celui ce ai pecetluit cu negrăită dulceaţă fiecare din poruncile 
Tale, 

Slavă ie, Celui ce Te sălăşluieşti în chip nevăzut acolo unde adie buna 
mireasmă a milostivirii, 

Slavă ie, Celui ce ne-ai trimis nereuşite şi scârbe, ca să ne întoarcem 
ochii spre suferința celorlalți, 

Slavă ie, Celui ce ai pus mare răsplată în însăşi fapta bună, 

Slavă Ţie, Celui ce primeşti avântul spre cele înalte, 

Slavă Ție, Celui ce învălui cu iubirea mai presus de toate, 

Slavă Ţie, Dumnezeule, în veci! 


Condacul al 10-lea 

Un lucru prefăcut în pulbere nu se alcătuieşte iară din aceasta, dar Tu 
învii pe cei a căror conştiinţă s-a stins şi întorci la frumusețea cea dintâi sufletele 
ce o pierduseră fără nădejdea de a o mai dobândi. Cu Tine nimic nu e cu 
neputinţă de îndreptat. Tu eşti cu totul dragoste. Tu eşti Cel ce pe toate le zideşti 
şi Cel ce iarăşi dai viață. Pe Tine Te lăudăm cântând: Aliluia! 


Icosul al 10-lea 

Dumnezeul meu, Cel ce cunoşti căderea îngerului trufaş al zorilor, 
mântuieşte-mă cu harul Tău, nu mă lăsa să mă îndepărtez şi să mă îndoiesc de 
Tine. Ascute auzul meu, ca să aud în toate clipele vieţii mele glasul Tău tainic şi 

să-i strig, lubitorule de oameni: 

Slavă ie, pentru minunatele potriviri de întâmplări pe care le-a rânduit 
pronia Ta, 

Slavă ie, pentru presimțţirile dăruite de har, 

Slavă ie, pentru poveţțele glasului tainic, 

Slavă ie, pentru descoperirile din vis şi din trezie ale cuvioşilor Tăi, 

Slavă Ţie, Celui ce zădărniceşti planurile nefolositoare, 

Slavă Ţie, Celui ce ne trezeşti prin suferințe din beţia patimilor, 

Slavă ie, Celui ce smereşti spre mântuire trufia inimii, 

Slavă Ţie, Dumnezeule, în veci! 


Condacul al 11-lea 

Prin lanțul de gheaţă al veacurilor simt suflul fierbinte al dumnezeirii Tale 
şi dragostea Ta de oameni. Tu eşti aproape, sorocul vremurilor se apropie. Văd 
Crucea Ta: ai îndurat-o pentru mine. În pulbere se aşterne duhul meu înaintea 
Sfintei Cruci: aici e biruința iubirii şi a mântuirii, aici nu încetează în veci lauda: 
Aliluia! 


Icosul al 11-lea 

Fericit cel care va cina în împărăţia Ta, însă Tu m-ai împărtăşit încă de pe 
pământ cu această fericire de fiecare dată când mi-ai întins cu dreapta Ta 
dumnezeiască Trupul şi Sângele Tău, iar eu, mult păcătosul, am primit Sfintele 
Taine şi am simțit iubirea Ta cea negrăită şi mai presus de fire. 

Slavă ie, pentru puterea harului Tău cel necuprins şi de viață făcător, 

Slavă Ție, Celui ce ai înălțat Biserica Ta ca adăpost lumii ostenite, 

Slavă ie, Celui ce ne-ai născut a doua oară prin apele cele de viață 
făcătoare ale Botezului, 

Slavă ie, căci Tu întorci celor care se pocăiesc neprihănirea crinilor, 

Slavă ie, adânc nesecat al iertării, 

Slavă Ţie, pentru paharul vieţii şi pentru pâinea bucuriei veşnice, 

Slavă Ție, Celui ce ne-ai ridicat spre cer, 

Slavă Ţie, Dumnezeule, în veci! 


Condacul al 12-lea 

De multe ori am privit cum se răsfrângea Slava Ta pe chipurile celor 
răposați. Cum străluceau de nepământească frumusețe şi bucurie. Cât de 
nematerialnice păreau trăsăturile lor: cu adevărat era praznicul fericirii şi al 
odihnei în sfârşit atinse; tăcerea lor striga spre Tine. În ceasul sfârşitului 
luminează şi sufletul meu, cel care strigă: Aliluia! 


Icosul al 12-lea 

Ce înseamnă laudele mele înaintea Ta! Eu nu am auzit cântarea 
heruvimilor - aceasta este partea sufletelor înalte - dar ştiu cum Te slăveşte firea. 
Am privit iarna cum, sub tăcerea lunii, întreg pământul îți aduce tihnită 
rugăciune, înveşmântat în haină albă, strălucind de nestematele zăpezii. Am 
văzut cum se bucură de Tine soarele care răsare şi am auzit corurile păsărilor 
slavoslovind. Am auzit cum foşnesc codrii, cântă vânturile şi apele susură cu 
taină despre Tine, am auzit cum Te propovăduiesc cetele luminătorilor prin 
mişcarea pe care le-ai rânduit-o, cu înțelepciune, pe nesfârşitele întinderi. Ce e 
lauda mea! Firea este ascultătoare, iar cu nu sunt. Atâta cât trăiesc şi văd 

dragostea Ta, râvnesc să-Ți mulțumesc, să mă rog Ție şi să strig: 

Slavă Ţie, Celui ce ne-ai arătat lumina, 

Slavă ie, Celui ce ne-ai iubit cu dragoste adâncă, nemăsurată şi 
dumnezeiască, 

Slavă ie, Celui ce ne umbreşti cu lumina, cu cetele Sfinților şi îngerilor 
Tăi, 

Slavă Ție, Preasfântule Părinte, Care ne-ai chemat să dobândim împărăția 
Ta, 

Slavă Ție, Duhule Sfinte, Soare De Viaţă-Făcător al veacului ce va să vină, 

Slavă Ţie, Fiule al lui Dumnezeu, începătură a mântuirii noastre, 

Slavă ie, pentru toate, Treime Dumnezeiască şi Preabună, 

Slavă Ţie, Dumnezeule, în veci! 


Condacul al 13-lea 

O, Preabună şi De-Viaţă-Făcătoare Treime, primeşte mulțumire pentru 
toate milele Tale şi ne arată vrednici de binefacerile Tale ca, înmulțind talanțţii 
care ne-au fost încredințaţi, să intrăm în veşnica bucurie a Domnului nostru 
cântând cântare de biruință: Aliluia! 

(Acest Condac se zice de trei ori.) 


Apoi se zice Icosul întâi: Venit-am pe lume... şi Condacul întâi: împărate al 
veacurilor... Şi se face otpustul. 

PRAVILA DE RUGĂCIUNE “BOGORODIŞNAIA” 


(constând în citirea de 150 de ori a închinării Sfântului 
Arhanghel Gavriil către Sfânta Fecioară Maria) 


La inceputul acestei pravile se citesc rugăciunile: Tatăl nostru, Uşa 
milostivirii, rugăciunea pentru părintele duhovnic şi de mântuire. 

Uşa  milostivirii  deschide-o nouă, Binecuvântată Născătoare de 
Dumnezeu, ca să nu pierim noi cei ce nădăjduim întru Tine, ci să ne mântuim 
prin Tine din nevoi, că Tu eşti mântuirea neamului creştinesc 

Mântuieşte Doamne, pe părintele meu duhovnicesc (numele) şi pe toți fiii 
lui duhovniceşti şi pe frații noştri întru Hristos şi pe toate rudeniile cele după duh 
şi după trup, întăreşte-i, apără-i şi miluieşte-i, dă-le mângâiere în scârbe şi 
vindecare de boli. Doamne! Trimite-i lui harul Sfântului Duh şi pentru 
rugăciunile Născătoarei de Dumnezeu ajută-ne, Doamne, să ne îndreptăm viața 
şi să ne mântuim sufletele noastre. Amin! 


Apoi zicem de câte zece ori închinăciunea: 








“Născătoare de Dumnezeu Fecioară bucură-Te, 
ceea ce eşti plină de har, Marie Domnul este cu Tine. 
Binecuvântată eşti Tu între femei şi binecuvântat este 
rodul pântecelui Tău, că ai născut pe Mântuitorul 
sufletelor noastre”. 




















După fiecare 10 rugăciuni (închinăciuni) citim “Uşa milostivirii”, după care 
ne rugăm la Maica Domnului după trebuinţele fiecăruia cu cuvintele noastre, 
adăugând următoarele cereri: 


După primele 10 rugăciuni: O, Preasfântă Stăpână de Dumnezeu 
Născătoare, mântuieşte şi păzeşte pe toţi creştinii drept măritori, sporeşte-le 
credința şi pocăința, iar pe cei adormiți odihneşte-i în veşnica slavă a Domnului 
nostru. 

După douăzeci: O, Preasfântă Stăpână de Dumnezeu Născătoare, 
mântuieşte-i şi întoarce-i în Biserica Ortodoxă pe cei rătăciți şi căzuți robi ai Tăi 
(numele). 

După treizeci: O, Preasfântă Stăpână de Dumnezeu Născătoare, 
mântuieşte-l şi păzeşte-l pe părintele meu duhovnicesc (numele) şi cu sfinte 
rugăciunile lui miluieşte-mă pe mine, păcătosul. 

După patruzeci: O, Preasfântă stăpână de Dumnezeu Născătoare, 
potoleşte întristările noastre şi trimite mângâiere celor scârbiți şi bolnavi robi ai 
Tăi (numele). 

După cincizeci: O, Preasfântă Stăpână de Dumnezeu Născătoare, 
izbăveşte-mă de ispite şi de tot răul şi năpăstuirile. 

După şaizeci: O, Preasfântă Stăpână de Dumnezeu Născătoare, ajută-mă 
să săvârşesc toate lucrările mele întru slava lui Dumnezeu spre folosul celor 
apropiați. 

După şaptezeci: O, Preasfântă Stăpână de Dumnezeu Născătoare, 
păzeşte-mă de tot răul şi acoperă-mă cu cinstitul Tău omofor. 

După optzeci: O, Preasfântă Stăpână de Dumnezeu Născătoare, înviază 
sufletul meu şi dăruieşte-mi rugăciune statornică către Tine. 

După nouăzeci: O, Preasfântă Stăpână de Dumnezeu Născătoare, ajută- 
mi cu milostivirea Fiului Tău şi a Stăpânului nostru, ca să-mi trimită harul 
rugăciunii celei arzătoare şi osârdnice. 

După o sută: O, Preasfântă Stăpână de Dumnezeu Născătoare, înduplecă- 
L pe Domnul nostru lisus Hristos să mă miluiască pe mine, păcătosul, să-mi ierte 
toate păcatele şi să mântuiască păcătosul meu suflet. 

După o sută zece: O, Preasfântă Stăpână de Dumnezeu Născătoare, 
aprinde-mă cu iubirea Ta, întăreşte-mă cu credința şi luminează ochii mei 
întunecați cu păcatele. 

După o sută douăzeci: O, preasfântă Stăpână de Dumnezeu Născătoare, 
izbăveşte-mă de gânduri deşarte şi dăruieşte-mi cuget şi inimă avântate spre 
mântuire. 

După o sută treizeci: O, Preasfântă Stăpână de Dumnezeu Născătoare, 
trimite-mi pace sufletească, odihnă şi sănătate trupească. 

După o sută patruzeci: O, Preasfântă Stăpână de Dumnezeu Născătoare, 
dăruieşte-mi sfârşit paşnic şi netulburat şi călăuzeşte-mi sufletul prin vămile cele 
înfricoşătoare. 

După o sută cincizeci: O, Preasfântă Stăpână de Dumnezeu Născătoare, 
să-mi fii mie, Maică a lui Dumnezeu, zid nebiruit şi protectoare puternică, nu mă 
respinge pe mine păcătosul şi nevrednicul, care alerg la împărătescul Tău 
acoperământ, căci Tu eşti nădejdea creştinilor şi adăpostirea păcătoşilor. 


La sfârşitul pravilei de rugăciune rostim: 


Cuvine-se cu adevărat să te fericim, Născătoare de Dumnezeu, Cea 
pururea fericită şi preanevinovată şi maica Dumnezeului nostru. Ceea ce eşti mai 
cinstită decât heruvimii şi eşti mai mărită fără de asemănare decât serafimii, care 
fără stricăciune pe Dumnezeu Cuvântul ai născut, pre Tine, Cea cu adevărat 
Născătoare de Dumnezeu te mărim. 

Slavă Tatălui şi Fiului şi Sfântului Duh şi acum şi pururea şi în vecii 
vecilor. Amin. 

Doamne miluieşte (de 3 ori). 

Apoi citim această 


Rugăciune către Preasfânta Născătoare de Dumnezeu 


Preasfântă de Dumnezeu Născătoare Fecioară, acoperă-mă şi mă păzeşte 
pre mine, robul Tău, de toată răutatea sufletului şi a trupului şi de tot vrăjmaşul 
văzut şi nevăzut. 

“Bucură-Te, ceea ce eşti cu har dăruită, Marie, Domnul este cu Tine! 
Binecuvântată eşti Tu între femei şi binecuvântat este rodul pântecelui Tău, că ai 
născut pe Mântuitorul sufletelor noastre”. Bucură-Te şi Te veseleşte, Născătoare 
de Dumnezeu Fecioară, şi Te roagă pentru robul Tău. Doamnă şi Stăpână a 
îngerilor şi Maică a creştinilor, ajută-mi mie, robului Tău. O, Marie, cu totul fără 
de prihană, bucură-Te, Mireasă nenuntită. Bucură-Te, bucuria celor necăjiţi şi 
mângâierea celor scârbiți. Bucură-Te, hrana celor flămânzi şi limanul celor 

înviforați. Bucură_te, Cea mai sfântă decât sfinții şi decât toată zidirea mai 
cinstită. Bucură-Te, sfințenia Tatălui, lăcaşul Fiului şi umbrirea Sfântului Duh. 
Bucură-Te, palatul de lumină al lui Hristos, Dumnezeul nostru, Împăratul 
tuturor. Bucură-Te, Maica sărmanilor şi toiagul orbilor. Bucură-Te, lauda 
creştinilor şi ajutătoarea cea gata a celor ce te cheamă pe Tine. 

Preasfântă Stăpâna mea, păzeşte-mă sub acoperământul Tău, căci în 
preacuratele Tale mâini îmi pun duhul meu. Fii ajutătoare şi acoperământ 
sufletului meu în ziua cea înfricoşătoare a judecății şi roagă-Te pentru mine, 
nevrednicul, să intru curat şi limpezit în Rai. Să nu mă lepezi, Doamna mea, pre 
mine, robul Tău, ci ajută-mi mie şi dă-mi împlinirea cererii. Izbăveşte-mă de toată 
primejdia, bântuiala, nevoia şi neputința şi dăruieşte-mi pocăință mai înainte de 
sfârşit. Ca prin mijlocirea şi ajutorul Tău mântuindu-mă în viața aceasta de 
acum de tot vrăjmaşul văzut şi nevăzut, umblând cu plăcere de Dumnezeu în 
voia iubitului Tău Fiu şi Dumnezeului nostru, iar la ziua cea înfricoşătoare a 
judecății izbăvindu-mă de veşnica şi grozava muncă, să mă închin, să mulțumesc 
şi să slăvesc întru tot Sfânt Numele Tău în vecii vecilor. Amin! 

Bucură-Te, Cea plină de har! 

Bucură-Te, Ceea ce eşti Preafericită! 

Bucură-Te, cea Preabinecuvântată! 

Domnul este cu Tine! 

